Mestské zastupiteľstvo v Košiciach

Zápisnica
z XXXI. rokovania Mestského zastupiteľstva v  Košiciach,
zo dňa 23. februára 2010

Prítomní: podľa prezenčných listín

	Rokovanie mestského zastupiteľstva otvoril a viedol primátor mesta Košice 
Ing. František Knapík. Konštatoval, že z 50 poslancov bolo v úvode prezentovaných 34, čo je väčšina  a mestské zastupiteľstvo bolo uznášania schopné.

K programu rokovania

p. Knapík, primátor mesta Košice – Program rokovania bol predložený v pozvánke. 
Ako predkladateľ stiahol z rokovania bod 16 –  Pamätníky v Košiciach, informácia o súčasnom stave. Na rokovaniach, ktoré pred zastupiteľstvom prebehli, nedošlo k úplnej zhode, takže sa s tým bude musieť aj naďalej zapodievať.
Požiadal prítomných poslancov, aby predniesli svoje návrhy na úpravu programu.

p. Petrvalský, poslanec MZ – Navrhol zaradiť do programu bod 5/1 Predloženie 
žiadosti na poskytnutie finančného príspevku  v rámci programu 0.2 zlepšenie energetickej hospodárnosti budov. 

p. Čečko, námestník primátora mesta Košice – Z rokovania mestského zastupiteľstva 
stiahol materiál pod bodom 31. 

p. Lukán, poslanec MZ – Navrhol doplniť do programu rokovania bod 17/1 Zmena 
uznesenia mestského zastupiteľstva – personálne otázky vo fonde zdravia.

p. Gamcová, poslankyňa MZ – Požiadala o zaradenie do programu rokovania
prerokovanie petície na záchranu ťahanovského lesa, ktorá bola riadne doručená na Magistrát mesta Košice a v zmysle zákona o petíciách by mala byť prerokovaná. Navrhla ju zaradiť ako bod 10/1.

p. Knapík, primátor mesta Košice – Petícia bola doručená minulý týždeň, bola 
odovzdaná referentke, ktorá má túto problematiku na starosti. V tejto chvíli beží zisťovanie, lebo počet podpisov je pomerne značný, zisťuje sa všetko to, čo v súvislosti s petíciou treba preveriť. Nevie, či v tejto chvíli je v stave už túto informáciu dať.

p. Gamcová, poslankyňa MZ – Podotkla, že petícia nemá hovoriť o vypísaní referenda
a nie je závislá na počte podpisov. Slúži len na informáciu o názoroch ľudí na tento problém a na činnosť orgánov samosprávy.

p. Knapík, primátor mesta Košice – Nakoľko sa už s návrhmi nikto nehlásil, dal 
hlasovať o prednesených návrhoch.
Body 16 a 31 predkladatelia stiahli, o tom sa hlasovať nebude. 

Hlasovanie č. 1 o zaradení bodu 5/1 Žiadosť o finančný príspevok na energetické riešenie a zateplenie budov, návrh predniesol poslanec p. Petrvalský:
za 40, proti -, zdržal sa -, nehlasoval 1.

p. Knapík, primátor mesta Košice – Konštatoval, že navrhnutý bod je zaradený do 
programu rokovania. Požiadal predkladateľa, aby pripravil materiál pre prítomných poslancov, aby sa mohli s ním oboznámiť.

Hlasovanie č. 2 o zaradení bodu 17/1 – Personálne otázky vo Fonde zdravia na návrh poslanca p. Lukána:
za 41, proti -, zdržal sa -,  nehlasoval 1.

p. Knapík, primátor mesta Košice – Konštatoval, že návrh bol schválený.

Hlasovanie č. 3  o návrhu poslankyne p. Gamcovej zaradiť na rokovanie bod 10/1 – Prerokovanie petície doručenej mestu s témou Záchrana ťahanovského lesa:
za 10, proti 3, zdržali sa 23, nehlasovali 6

p. Knapík, primátor mesta Košice – Konštatoval, že návrh nebol schválený. 

Hlasovanie č. 4 o celkovom programe rokovania mestského zastupiteľstva, vrátane zmien a doplnkov, ktoré už boli prijaté:
za 39, proti -, zdržali sa 2, nehlasoval 1.

p. Knapík, primátor mesta Košice – Konštatoval, že program rokovania mestského 
zastupiteľstva bol schválený.
––-     ––-     ––-
Návrhová komisia
			KDH				p. Boritáš
			SDKÚ, DS, SMK		p. Sekáč
			NEKA			p. Hlinka

Hlasovanie č. 5: za 41, proti 1, zdržal sa -, nehlasoval -.

p. Knapík, primátor mesta Košice – Konštatoval, že návrh bol schválený a v návrhovej 
komisii budú pracovať poslanci p. Boritáš, p. Sekáč a p. Hlinka.

Overovatelia  zápisnice:
p. Filipko
p. Gamcová
––-     ––-     ––-
1. Informácia  o plnení úloh vyplývajúcich z uznesení MZ od XXIX. rokovania 
    MZ a prehľad o odpredaji nehnuteľného a hnuteľného majetku mesta

p. Knapík, primátor mesta Košice –  Materiál je v písomnej podobe, otvoril preto 
rozpravu.

V rozprave vystúpili:

p. Mutafov, poslanec MZ – V októbri 2009 mestské zastupiteľstvo prijalo uznesenie, 
že ÚHA sa bude zaoberať otázkou zmeny územného plánu CMT, ale toto uznesenie nie je medzi uzneseniami, ktoré treba plniť.
Požiadal ďalej o informáciu, aký je skutočný stav pracovníkov k tomuto dňu, či je taký, ako je uvedené v texte predloženého materiálu. 
Aký je súčasný stav riešenia predaja lesov pre spoločnosť Fordin? V predloženom materiáli je to napísané iba všeobecne.

p. Knapík, primátor mesta Košice – Nakoľko sa do rozpravy nikto neprihlásil, uzavrel
	ju a požiadal riaditeľa MMK, aby odpovedal na otázky.

p. Kolárčik, riaditeľ MMK – K uzneseniu ohľadom zmien a doplnkov územného 
plánu a vo vzťahu k spoločnosti CMT – uznesenie sa plní, v tomto roku sú už aj rozpočtované prostriedky na to, aby sa spracovala podkladová štúdia z prostriedkov mesta a na základe toho bola urobená zmena. 
Presný počet zamestnancov k termínu, ktorý bol uvedený ako referenčný termín pre splnenie uznesenia bol 396, ale od toho treba odrátať 12 pracovných pozícií, ktoré vznikli na základe prechodu kompetencií, najmä v sociálnej oblasti, kde bolo vytvorených 6 pracovných miest v súvislosti s inými kompetenciami a v súvislosti so zabezpečením pracovníkov pre terénnu sociálnu prácu na Luník IX, kde sú plne hradený z európskeho fondu sociálneho rozvoja.
Vo vzťahu k rokovaniam so spoločnosťou Fordin, tie ďalej prebiehajú a v najbližšom čase bude o nich poskytnutá podrobná informácia.

p. Drahovský, hlavný architekt mesta Košice – Otázka znela, prečo nie je v materiáli
vyhodnotenie tohto uznesenia. Nedávali k nemu stanovisko, lebo toto uznesenie nemá ukladaciu časť, ale iba schvaľovaciu. Po rokovaní poslanca p. Mutafova s riaditeľom  MMK predložili vysvetľujúcu správu  a pán riaditeľ aj teraz vysvetlil, že toto uznesenie a celá zmena územnej časti Západ v tomto roku pôjde, sú na to dislokované prostriedky. O tomto probléme už bolo aj rokované s p. Mutafovom a na zmene a doplnkoch sa začína pracovať.

p. Mutafov, poslanec MZ – Faktická poznámka. Pán Drahovský to dobre vystihol. Vo 
svojej poznámke nehovoril, že sa na tom nepracuje, ale o tom, že to nie je v texte materiálu. Materiál o plnení uznesení je predložený na rokovanie bez vyhodnotenia tohto uznesenia. Pýtal sa, prečo to tam nie je uvedené. 

p. Knapík, primátor mesta Košice – Dal slovo návrhovej komisii. 

p. Boritáš, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 59 Rokovacieho poriadku mestského zastupiteľstva  berie na vedomie informáciu  o plnení úloh vyplývajúcich  z  uznesení  mestského zastupiteľstva  od   XXX.  rokovania MZ  a prehľad o  odpredaji  nehnuteľného a hnuteľného majetku mesta.

Hlasovanie č. 6: za 40, proti 1, zdržal sa 1, nehlasoval -.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

2. Informácia primátora mesta o svojej činnosti od XXX. rokovania MZ

p. Knapík, primátor mesta Košice – Tak ako sa to zaviedla od leta minulého roku, 
svoju informáciu predložil písomne. Poslanci by ju mali mať na svojich portáloch. 
Doplnil ju o niekoľko slov k dvom aktivitám, ktoré sa udiali v období od XXX. rokovania, t.j. od 16. decembra.
Poďakoval všetkým, ktorí od 5. decembra až do ukončenia projektu Košické Vianoce, boli pri charitatívnom projekte podávania primátorského punču. Výťažok z tejto aktivity bol určený seniorom, Detskej nemocnici a skupine ľudí bez domova, občianskemu združeniu Nádej pre nový život v Bernátovciach. Aj napriek tomu, že mesto zaznamenalo krízový rok mnoho ľudí prispelo na tento účel a peniaze v rekordnej výške sa podarilo vyzbierať aj vďaka angažovanosti poslancov.  Poďakoval aj všetkým tým, ktorí boli na benefičnom koncerte, ktorý mesto organizovalo pri príležitosti odovzdania tohto výťažku a šekom, ktoré smerovali k týmto trom inštitúciám, vrátane podpory tým, ktorí boli ohrození a sú ohrození zemetrasením na ostrove Haiti. To sú dôležité momenty, keď Košice a Košičania vedia nezištne poskytnúť pomoc tam, kde je to potrebné.
9. januára mal tú česť, na pozvanie primátora mesta Essen z Nemecka, byť na otváracom ceremoniáli projektu RUR 2010. Je to projekt európskeho hlavného mesta kultúry v Nemecku. V otvorenom priestore bola rekonštruovaná bývalá fabrika – koksovňa, ktorá už neslúžila svojmu účelu. Premenila sa na kultúrne centrum. Bol to naozaj zaujímavý zážitok z hľadiska umeleckého, ale aj ako projekt, ktorý mesto Essen realizovalo v súvislosti s týmto veľkým kultúrnym projektom. Je rád, že získal túto skúsenosť.
Informoval predsedov poslaneckých klubov, že v marci bude v Bruseli slávnosť, kde európska komisia organizuje podujatie na počesť 25 rokov fungovania projektu Európske hlavné mesto kultúry. Zúčastnia sa ho všetky mestá, ktoré tento projekt v minulých rokoch realizovali a aj tie mestá, ktoré sa pripravujú. Bolo by dobre, aby poslanci, ktorí majú o to záujem, prihlásili sa cez predsedov poslaneckých klubov v kancelárii primátora, aby sa mohla pripraviť pracovná cesta. Je to možnosť bližšie sa zoznámiť s charakteristikou tohto projektu a so skúsenosťami ľudí, ktorí týmto kultúrnym projektom prešli. 
Všetky ostatné veci sú v materiáli uvedené.

V rozprave vystúpili:

p. Halenár, poslanec MZ – Okrem toho, čo je napísané o činnosti primátora po 
formálnej stránke, k jeho činnosti patrí aj to, čo prezentuje ako predsedajúci tejto schôdze, preto mu pripomenul slová, ktoré ho prinútili aj zapojiť sa do debaty. „No dobre. Návrhová komisia.“ Tieto slová primátor mesta povedal, keď poslanec povedal, že uznesenie mestského zastupiteľstva sa neocitlo medzi kontrolovanými uzneseniami. Toto je naozaj vysoký prejav nezodpovednosti k tomu, čo sa deje tu na zasadaniach. Pripomenul, že raz už kontrolór našiel nesplnené uznesenie mestského podniku – bola to Správa mestskej zelene, kde sa jednalo o veľa, veľa peňazí. To uznesenie tiež vypadlo. 
Bez toho, aby dával návrh na akékoľvek uznesenie, pretože v tomto bode to ani nemá zmysel, požiadal primátora mesta, aby sa vážne zamyslel nad tým a aby všetky uznesenia, ktoré sa príjmu aspoň v tomto volebnom období, boli súčasťou takéhoto materiálu s informáciou, akým spôsobom sú plnené. Ak sa toto podarí docieliť, vytvorí sa tým veľmi dobrá pôda pre ďalšieho primátora a ďalšie mestské zastupiteľstvo.

p. Knapík, primátor mesta Košice – Poďakoval za odporúčanie, budú sa tým 
zapodievať. Nakoľko už neboli ďalšie otázky uzavrel rozpravu a dal slovo návrhovej komisii. 

p. Boritáš, poslanec MZ – Prečítal návrh na uznesenie.
Mestské zastupiteľstvo v Košiciach podľa § 6 ods. 2 písm. y) Štatútu mesta Košice berie na vedomie informáciu primátora mesta o svojej činnosti od XXX. rokovania MZ.

Hlasovanie č. 7: za, proti 1, zdržal sa -, nehlasovali 2.

p. Knapík, primátor mesta Košice -  Konštatoval, že uznesenie bolo prijaté.

––-     ––-     ––-

3. Správa o činnosti Útvaru hlavného kontrolóra

p. Knapík, primátor mesta Košice -  Správa o činnosti útvaru hlavného kontrolóra je
predložená za obdobie od XXX. MZ. Podáva ju už nová hlavná kontrolórka, ktorá bola zvolená 16.12.2009. Požiadal hlavnú kontrolórku mesta p. Jakubíkovú, aby uviedla správu.

p. Jakubíková, hlavná kontrolórka mesta Košice – V tomto bode sú predložené štyri 
správy. 
Prvá správa je o činnosti útvaru hlavného kontrolóra za rok 2009, ďalej je to správa od posledného rokovania a správa na základe uznesenia č. 108 podľa plánu kontrol na rok 2010, ktorá sa týka sťažností a ďalšia správa ohľadom plnenia uznesení.

V rozprave vystúpili:

p. Kažimír, starosta MČ Košice – Krásna – Na decembrovom zastupiteľstve požiadal 
kompetentných pracovníkov, aby správy o kontrolnej činnosti boli na web stránke mesta pri rokovaniach mestského zastupiteľstva. Opätovne bod 3 je prázdny a dokonca to, čo v decembri ešte platilo, nie je ani pod organizačnou štruktúrou, kde boli správy v úvodzovkách pred tým zašité. Obyvatelia mesta nemajú informácie, nemajú túto správu k dispozícii. Nevie, prečo sa to neurobilo, prečo je s tým taký problém. Hľadá odpovede, ale nenachádza ich. 

p. Gamcová, poslankyňa MZ – V správe o činnosti Útvaru hlavného kontrolóra na 
str. 4 sa píše, že hlavný kontrolór požiadal, resp. je to v stave riešenia, Ministerstvo vnútra SR o prešetrenie zákonnosti ustanovenia do funkcie riaditeľky a členov dozornej rady neziskovej organizácie EHMK. Spýtala sa, či bol odoslaný list na ministerstvo a v akom stave sa nachádza tento problém. 
Požiadala hlavnú kontrolórku o sledovanie nesplnených uznesení týkajúcich sa predaja lesa v Ťahanovciach. Všetko to, čo si prečítala v predloženej správe, vyvoláva v nej dosť veľkú nedôveru, lebo veľmi dobre si pamätá, keď jej riaditeľ MMK tvrdil na októbrovom zastupiteľstve, že predaj lesa a komunikácia so spoločnosťou Fordin prebieha, pritom tu sa píše niečo celkom iné. Prvý materiál doložil investor až 23.11.2009, čo potvrdzuje to, čo povedala vtedy v októbri na adresu pána riaditeľa. V každom prípade si myslí, že celý tento proces predaja lesa a nesplnenia uznesení hovorí o tom,  že táto kauza je v Košiciach už naozaj „kauzou“. Preto ju prosí a žiada nielen v mene občanov ťahanovského sídliska, ale všetkých Košičanov, aby sa dôsledne sledoval celý priebeh plnenia a neplnenia týchto uznesení a aby sa prípadne aj navrhlo riešenie.

p. Matoušek, poslanec MZ – Vrátil sa ešte k správe za rok 2009, kde dal do 
pozornosti, ako sa správal predchádzajúci hlavný kontrolór. Aj keď tu nie je a nevie sa brániť, ale jednoznačne mu vytkol nekompetentnosť a porušenie zákona v tom, že sa podieľal na riešení súdnych sporov a na riešení sťažností. Konal v rozpore so zákonom z toho dôvodu, že na vybavenie sťažnosti je príslušný vedúci orgánu verejnej správy, alebo ním poverený pracovník. V tomto prípade je to primátor mesta, alebo ním poverený zamestnanec. Hlavný kontrolór konal v rozpore s týmito ustanoveniami. Je to ten človek, ktorý tu poslancov neustále poučoval, ktoré zákony zastupiteľstvo porušuje a pritom ich sám porušoval.

p. Knapík, primátor mesta Košice – Nakoľko sa nikto ďalší do rozpravy neprihlásil, 
	uzavrel ju a dal slovo hlavnej kontrolórke.

p. Jakubíková, hlavná kontrolórka mesta Košice -  K prvej otázke – je to v stave 
riešenia. Na budúci týždeň má stretnutie s odborom infraštruktúry, kde bude túto problematiku riešiť.
K plneniu uznesení – útvar to má v sledovaní a budú túto úlohu plniť.
K EHMK – list bol odoslaný a zatiaľ nedostali odpoveď.

p. Knapík, primátor mesta Košice – Ospravedlnil sa p. Kažmírovi. Jeho požiadavka 
mu ušla. Spôsobil to aj záver roka, kedy bola zmena v pozícii hlavného kontrolóra. Urobia sa kroky, aby tie informácie už pri ďalšom rokovaní zastupiteľstva, prípadne aktuálne správy boli zverejnené na webovej stránke.
Ďalšie pripomienky a otázky už neboli, preto odovzdal slovo návrhovej komisii. 

p. Boritáš, poslanec MZ – Prečítal pôvodný návrh na uznesenie.
Mestské zastupiteľstvo v Košiciach  podľa § 6 ods. 2 písm. aa) Štatútu mesta Košice berie ne vedomie 
1.	Správu o činnosti hlavného kontrolóra mesta Košice za rok 2009.
2.	Správu o činnosti hlavného kontrolóra mesta Košice od XXX. rokovania MZ.
3.	Správu o výsledku kontroly vybavovania sťažností v Meste Košice – kancelária primátora za obdobie roka 2009.
4.	Správu o výsledku kontroly plnenia uznesení MZ v Košiciach prijatých v roku 2009.

Hlasovanie č. 8: za 41, proti 1, zdržal sa -, nehlasovali 2.

p. Knapík, primátor mesta Košice – Konštatoval, že uznesenie bolo schválené.

––-     ––-     ––-

4. Správa náčelníka Mestskej polície Košice o činnosti MsP Košice

p. Knapík, primátor mesta Košice – Správa je v písomnej podobe. Požiadal náčelníka 
mestskej polície, aby ju uviedol. 

p. Dvoročňák, náčelník mestskej polície – Správa je predložená za obdobie druhého 
polroka 2009. Snažil sa v nej uviesť všetko podstatné o činnosti mestskej polície. Nemal nič na doplnenie, na otázky je pripravený odpovedať.

V rozprave vystúpili: 

p. Matoušek, poslanec MZ – Spýtal sa, kedy sa budú prevádzať kontroly v statickej
doprave. Vyplýva to z § 23 o premávke na pozemných komunikáciách, ktorý znie: Vodič smie zastaviť a stáť len v pravom smere jazdy v jednom rade a rovnobežne s okrajom cesty a tak ďalej. No v Košiciach sa v poslednej dobe parkuje v protismere, čo veľmi komplikuje dopravu a sťažuje dopravu v úzkych uličkách.  Podľa jeho názoru riešenie tohto problému patrí aj do kompetencie mestskej polície. 

p. Jenčová, poslankyňa MZ – Má informáciu, nevie, či je správna, že stanica Staré 
mesto bola posilnená o 4 príslušníkov Mestskej polície. To len Staré mesto existuje? A čo umiestnenie policajtov v MČ Nad jazerom, resp. v iných mestských častiach?

p. Blaškovičová, poslankyňa MZ -  Vie, že je 2800 evidovaných prípadov porušenia
z dôvodu požívania alkoholických nápojov na verejnosti, no odporučila mu viackrát sa prejsť Hrnčiarskou ulicou. Teraz, počas snehovej kalamity, všetky smetné koše boli priam obložené, aj si to odfotila, prázdnymi fľašami od alkoholu. Vyzeralo to ako skládka. Zrejme mládež popíjajúca v tejto tmavej uličke, ktorá je stále nedostatočne osvetlená, si tam robí pikniky. Vyzerá to tam príšerne. Táto ulička by mala byť svojim spôsobom vizitkou Košíc, no v súčasnosti nikomu ku cti neslúži. Poprosila, aby sa tam autá Kositu častejšie zastavili, aby náhodní návštevníci aj zahraniční nevideli tie prázdne fľaše v košoch i okolo.

p. Halenár, poslanec MZ – Dve otázky.
Prvá ku kamerovému systému. Koľko stojí mesto prevádzka sledovacích kamier ročne a koľko ľudí tieto systémy obsluhuje a vyhodnocuje?
Otázka na odborníkov z Magistrátu mesta. Má mestská polícia právo pokutovať za porušenie mestského zákona mestskú firmu, kde je majetková účasť mesta?

p. Knapík, primátor mesta Košice – Nakoľko sa do rozpravy už nikto nehlásil, uzavrel 
ju a požiadal náčelníka mestskej polície a pracovníka oddelenia komunálneho práva, aby reagovali na otázky.

p. Dvorožnák, náčelník mestskej polície – Informácie p. Matouška a p. Blaškovičovej 
zobral na zreteľ. Mestská polícia v rámci kapacitných možností, ktoré má sa snaží obhospodarovať čo najväčší obvod a všímajú si aj statickú dopravu. Väčšinou však, keď riešia takéto priestupky, ako je státie v protismere, tak ich spájajú aj s inými priestupkami, či už je to zákaz vjazdu, zákaz zastavenia, zákaz státia. Vedia, že týchto priestupkov je v Košiciach strašne veľa, no sú obmedzení kapacitnými možnosťami. Priestupkov v doprave pribudlo, preto sa budú venovať aj tejto problematike. 
Na Hrnčiarskej ulici robia pravidelné kontroly v piatky, soboty. Sú to aj ďalšie ulice Kováčska, Dominikánske námestie a všetky priľahlé ulice a hliadky sú posilnené o policajtov aj z iných staníc. Oznamujú tiež priamo Kositu porušenia čistoty a verejného poriadku. V štatistickej tabuľke sú presné čísla, koľkokrát na to reagovali. Upozorňujú aj ďalšie kompetentné fyzické a právnické osoby, ktoré majú dbať na čistotu. Tam, kde je kamerový systém, zameriavajú kamery na tie ulice a miesta, kde je najväčší problém, kde prevádzkovatelia určitých zariadení vysypávajú koše a vykladajú vrecia, ktoré nie sú určené na odpad. Aj v tejto činnosti majú výsledky.
Na otázku p. Jenčovej – v minulom roku ani v tomto roku neprijímali žiadnych policajtov. Na stanicu Staré mesto presunuli tých policajtov, ktorí boli zaradení na parkovaciu službu. Tá sa zrušila. Boli tam 2 policajti, ktorí pracovali priamo na tejto činnosti plus 1 pracovníčka a od 1. januára  sa zrušilo jedno odťahové vozidlo, ktoré bolo prestárle a tu sa tiež uvoľnili pracovníci. Spolu to bolo 5 pracovníkov, 4 presunuli na stanicu Stred a 1 na stanicu Juh; ďalší je tiež zaradený na Juhu, ale vypomáha aj pri odovzdávaní motorových vozidiel, ktoré boli odtiahnuté na policajnú stanicu.
Ku kamerovému systému. Kamery, ktoré sú už inštalované, ich nestoja žiadne financie, niečo málo sa platí za elektrinu, ktorá zabezpečuje otáčanie kamier. Na operačnom stredisku slúžia vždy 2 policajti: operačný dôstojník a operátor. Niekedy to nevychádza a je tam iba jeden, ale pokiaľ sú tam dvaja, tak jeden obsluhuje telefóny, vysielačky a ďalšie činnosti a agendu, ktorú má a ďalší sleduje kamery a keď zistí priestupok, posiela tam hliadku.

p. Macko, pracovník oddelenia komunálneho práva MMK – Na položenú otázku 
odpovedal všeobecne, lebo aj bola položená vo všeobecnej rovine. Pokiaľ dôjde k porušeniu zákona zo strany mestského podniku, samozrejme je možno uložiť pokutu.

p. Halenár, poslanec MZ – Poďakoval za odpoveď. Tiež sa mu to zdalo logické a 
normálne. No na komisii životného prostredia  bol vysmiaty všetkými členmi, hlavne náčelníkom mestskej polície, že ako môžu sami sebe dávať pokutu, že aký to má zmysel, keď napadne sneh a upozornia mestskú firmu, ktorá sa má starať o chodník a nestará sa, nechá ho v zlom stave, tak ako môže dať mestská polícia takejto organizácii pokutu. Čiže asi v takom duchu sa nesie myslenie náčelníka mestskej polície. Toto je informácia pre  primátora mesta , aby to vedel. Informácia pre všetkých poslancov, že pokiaľ prídu nejaké žaloby na mesto pre ujmu na zdraví na neočistených chodníkoch, o čom si myslí, žeby občania mali začať využívať, potom by sa  začali aj menej smiať z poslancov, ktorí poukazujú na to, že mestská polícia nekoná tak dôsledne, ako by mala. 
Ešte ku kamerovému systému. Skôr ho zaujímala prevádzka, že koľko sa vynaloží peňazí na to, aby ten kamerový systém, ktorý stál nejaké peniaze, tak koľko stojí jeho obsluha 2-3 ľudí  na jednej zmene a keď je to 24-hodinová obsluha, tak to predstavuje istú sumu, že koľko peňazí stojí mesto sledovanie a zhodnocovanie už vynaložených peňazí na sledovacie kamery. To by rád počul.

p. Dvorožňák, náčelník mestskej polície – Poslanec p. Halenár sa na komisii verejného 
poriadku a životného prostredia pýtal, či mestská polícia môže dať pokutu konkrétne Správe komunikácií za to, že nečistí chodníky,  alebo nespravuje niektoré činnosti tak, ako by mala mať. On odpovedal, že mestská polícia pokutu dať nemôže, myslí, že odpovedal správne a pokiaľ nie, tak to môže doplniť kolega z právneho oddelenia.
Aj keď sa zvýši počet kamier, na operačnom pracovisku sa počet pracovníkov nezvýši. Počet kamier v centre sa rozširovať nebude, lebo by sa tou už nedalo odsledovať. Momentálne sa začína budovať kamerový systém na Terase. Zatiaľ sú to 2 kamery, ktoré sú už v prevádzke a toho roku sa pridajú ďalšie 2.

p. Knapík, primátor mesta Košice – Požiadal poslanca p. Halenára, aby si ďalšie 
otázky vydiskutoval s náčelníkom mestskej polície osobne. Nebola daná konkrétna otázka a vo všeobecnosti náčelník mestskej polície aj pracovník z oddelenia komunálneho práva odpovedali. Posudzovať sa to musí podľa konkrétneho porušenia. Ak niekto nesplnil povinnosť, tak podľa platného VZN a zákona o priestupkovom konaní možný priamy sankčný postih. Tu sa nebude riešiť, že 4.2., alebo 4.5. sa niečo udialo. Na to je iný postup.
	Dal slovo návrhovej komisii. 

p. Boritáš, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. z) a § 21 ods. 3 Štatútu mesta Košice berie na vedomie Správu náčelníka Mestskej polície Košice o činnosti  MsP  Košice  od  1. 7. 2009 do 31. 12. 2009.

Hlasovanie č. 9: za 42, proti 1, zdržal sa -, nehlasovali 2.

––-     ––-     ––-

5. Správa o odpovediach na interpelácie a dopyty 

p. Knapík, primátor mesta Košice – Správa je o odpovediach na interpelácie a dopyty
poslancov, ktoré boli prednesené  na XXX. rokovaní mestského zastupiteľstva  16.12.2009. Predkladateľom je riaditeľ Magistrátu mesta Košice,  požiadal ho, aby uviedol materiál.

p. Kolárčik, riaditeľ MMK – Materiál je v písomnej podobe, na otázky odpovie.

V rozprave vystúpili:

p. Halenár, poslanec MZ – Nevyužíva bod interpelácie, aby neťahal čas, nakoľko sú
naozaj dôležitejšie veci na rokovaní, než prednášať interpelácie, ktoré následne idú v písomnej podobe primátorovi mesta, no chcel celé mestské zastupiteľstvo  informovať o jednom prípade, kedy dal návrh na zriadenie neziskovej organizácie, ktorej činnosťou by bolo starať sa o deti, ktoré ráno a poobede chodia do školy. Adresoval to primátorovi, no odpoveď prišla od riaditeľa a jeho úradu, že je to zaujímavý návrh, aby to dal všetko dokopy a aby návrh na zriadenie neziskovej organizácie dal a predložil ho ďalej k posúdeniu. Naozaj sa mu to zdalo dosť čudné, keď na magistráte je celý tím ľudí, ktorí zrejme do detailov ovládajú, ako sa robia takéto veci. Druhá vec je, že odpoveď mu nedal primátor mesta, ale dal ju riaditeľ jeho úradu. Poslal teda následnú otázku, že či tá odpoveď, ktorú mu poslal riaditeľ úradu, je skutočne vyjadrením názoru primátora mesta. Odpoveďou primátora mesta mu bolo nič. 
Skrátka primátor mesta sa podpísal pod list, ktorý má asi 15 riadkov, v ktorom mu oznamuje všeličo, len to nie, že či je to jeho skutočný názor, či si stojí za tým, čo ten človek tam napísal. Rád by mu povedal, že takýto prístup k poslancom  od primátora je zahanbujúci ako pre poslanca, tak pre primátora.

p. Andrejčák, poslanec MZ – K interpelácii vo veci osvetlenia podchodov v mestskej 
časti Košice – Dargovských hrdinov. V odpovedi, ktorú dostal na svoju interpeláciu, je popísaný stav s tým, že záver je jasný a v najbližšom čase bude tento stav zlepšený a osvetlenie po schodoch bude opravené. Prešli dva mesiace od ostatného zastupiteľstva, stav je taký, aký je a tie podchody, vstup a výstup z týchto podchodov je neosvetlený, je nebezpečný, preto požiadal primátora mesta, aby dosledoval túto situáciu a odkonzultuje si to aj s p. Zajakom. 

p. Buraš, poslanec MZ – Reagoval na svoju interpeláciu, ktorú vzniesol voči ZOO. 
Išlo o stav, keď tam uhynuli tučniaky.  Jeho interpelácia bola vo veci súvisiacej s kolaudáciou stavby pre chovné zariadenie pre tučniakov v Zoologickej záhrade. Poďakoval riaditeľovi p. Kollárovi za materiál, ktorý dostal. Z toho materiálu a z odpovede, ktorá mu bola doručená, zistil, že stavba nebola skolaudovaná. Napriek tomu, že sú tam problémy týkajúce sa vlastníckych vzťahov o čom hovorí aj táto odpoveď. Tento stav pretrváva do dnešného dňa. Ak je tam úhyn tučniakov, bolo by žiaduce to preveriť, ale prečo sú umiestnené v stavbe, ktorá nie je skolaudovaná. Samozrejme, že je tam aj problém vlastníckych vzťahov, čo berie a chápe, ale ak mesto má isté priority a aj v tomto období bude vykupovať isté pozemky a istým spôsobom riešiť tieto majetko-právne vzťahy, bol by rád, keby sa tieto veci dali do poriadku, pretože môže dôjsť k ďalším záležitostiam. Ako sa majú riešiť takéto problémové veci, ktoré sa dejú v stavbách postavených na čierno. 

p. Ivanko, poslanec MZ – Poslanec p. Andrejčák ho predbehol, ale aj on dal dopyt
ohľadom toho osvetlenia v podchodoch na Furči. Ten termín sa preťahuje, za dva mesiace sa neudialo nič. Poprosil primátora mesta, aby sa tejto záležitosti venovala zvýšená pozornosť, pretože tie podchody sa viac, menej nedajú využívať a aj teraz keď bol sneh a kalamita, ľudia tam padali a keby boli podchody osvetlené, tak by pekne prešli popod cestu. Poprosil primátora mesta, aby skutočne na to dohliadol a podchody boli osvetlené nie v najkratšom čase, ale už o týždeň.

p. Knapík, primátor mesta Košice – Požiadal, aby sa pripravil hlavný inšpektor 
	komunikácii, no pripomenul, že je to aj otázka zdrojov, nielen otázka chcenia.

p. Gamcová, poslankyňa MZ  - Požiadala primátora mesta, že pokiaľ sú im zasielané 
odpovede na interpelácie, aby tam bolo uvedené meno zodpovedného pracovníka, ktorý odpoveď pripravil a napísal, aby vedeli, komu sa majú potom poďakovať. 

p. Knapík, primátor mesta Košice – Nakoľko sa už nikto nehlásil, uzavrel možnosť 
vystúpiť v tomto bode a dal slovo p. Zajakovi, aby odpovedal na pripomienky poslancov. Podchody na sídlisku Dargovských hrdinov sú vážnou vecou, premávka na ceste je rušná, ide o štvorprúdovú komunikáciu a hlavne deti a možno aj starší ľudia ich intenzívne využívajú, preto tá potreba je tam veľká. Vynaložilo sa už množstvo prostriedkov, no má to krátke trvanie, lebo vandalizmus ľudí hlavne večer a v noci ničí väčšinu zariadenia.

p. Zajak, vedúci Správy komunikácií – Reagoval na situáciu v podchodoch na sídlisku 
	Dargovských hrdinov. 
K investíciám – v roku 2008 mesto investovalo do úpravy podchodov 2 mil. Sk. Kompletne to dali do poriadku a napriek tomu, že sa dohodol režim zamykania, keď po 22,00 hod. sa majú tieto podchody zamykať, lebo práve v nočnej dobe dochádzalo k tomu veľkému vandalizmu a zničeniu celej elektroinštalácie, k rôznym grafitom. Stáva sa a zistila to aj mestská polícia, že podchody nie sú niekedy zamknuté a práve vtedy došlo k tomu, že vandali zničili elektroinštaláciu. Urobili prieskum, aby sa urobilo osvetlenie proti vandalizmu, ktoré zahŕňa systém zamrežovania, aby sa zamedzilo zničeniu. Táto elektroinštalácia je niekoľkonásobne drahšia ako klasická a keďže finančné prostriedky boli obmedzené, preto to v minulom roku z dôvodu šetrenia neprešlo. V tomto roku správa komunikácii dostala prostriedky iba na základnú činnosť, preto zvažujú a dajú podnet na zvýšenie rozpočtu, aby sa osvetlenie podchodov dalo zrealizovať. 

p. Knapík, primátor mesta Košice – Bude to priorita, aj keď do týždňa sa to nestihne,
ale vynasnažia sa v krátkom čase dať to do poriadku. Poprosil aj zástupcov mestskej časti, aby sa zabezpečilo zatváranie na noc, aby sa ten režim naozaj  sledoval, lebo nočné hodiny sú najrizikovejšie. Bezpečnosť ľudí je na prvom mieste.

p. Balún, poslanec MZ – Má k tomu dve poznámky. Chápe, že toto je vážna vec, ale 
pre neho je otázne vzhľadom na to, že občas cestuje týmto smerom a skôr si myslí, že ľudia tieto podchody ani veľmi nevyužívajú, skôr prechádzajú cez cestu, takže otázka tých pádov je diskutabilná  a problematická. Druhá vec je, že včera bolo rokovanie miestneho zastupiteľstva. Pani starostka i ostatní hovorili o všeličom inom, ale tento problém podchodov, ani nič, čo by k tomu smerovalo, nepadol. Je pre neho prekvapujúce, že poslanci miestneho zastupiteľstva neboli o týchto veciach informovaní.

p. Knapík, primátor mesta Košice – Nakoľko už neboli žiadne otázky, uzavrel 
diskusiu a dal slovo návrhovej komisii. 

p. Boritáš, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 59 Rokovacieho poriadku mestského zastupiteľstva berie na vedomie správu o odpovediach na interpelácie a dopyty poslancov mestského zastupiteľstva, ktoré boli prednesené na XXX. rokovaní Mestského zastupiteľstva v Košiciach, ktoré boli prednesené dňa 16.12.2010 s pripomienkami. 

Hlasovanie č. 10: za 41, proti 1, zdržali sa 2, nehlasoval 1.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

5/1 Predloženie žiadosti o poskytnutie finančného príspevku  v rámci 
      programu 02 Zlepšenie energetickej hospodárnosti budov 

p. Knapík, primátor mesta Košice -  Predkladateľom tohto bodu je poslanec 
pán Petrvalský. Požiadal ho, aby uviedol materiál.

p. Petrvalský, poslanec MZ – Tento materiál predložil ako predseda komisie školstva, 
športu a mládeže. Komisia ho prerokovala a odporučila na rokovanie mestského zastupiteľstva.  Nie je to teda jeho súkromný materiál, ale je to materiál komisie školstva. Ide v ňom o to, že základná škola na Abovskej 36. Je to malá škola v Barci a veľmi ťažko sa na ňu získavajú prostriedky, napríklad z projektov Európskej únie. Táto škola je v dosť dezolátnom stave a našla sa možnosť, ako túto školu obnoviť a to požiadať o príspevok z fondu Slovenského plynárenského priemyslu, ktorý uhradí 40 % nákladov, pokiaľ zriaďovateľ tejto školy uhradí 60 %. Riaditeľ tejto školy požiadal o príspevok z Ekofondu, no potrebuje spolufinancovanie.  Upozornil ešte, že táto žiadosť si nevyžaduje zmenu rozpočtu. Schváliť to treba z dôvodu, že do 3. marca je termín na podávanie žiadosti a až keď bude táto žiadosť schválená Slovenským plynárenským priemyslom, potom mesto bude riešiť, odkiaľ sa zoberú peniaze a či sa táto rekonštrukcia vôbec prevedie.

p. Knapík, primátor mesta Košice – Myslí si, že ak je nejaká šanca získať takéto 
prostriedky, tak sa treba o to pokúsiť a urobiť všetko preto, aby mesto získalo zdroje na obnovu.
Keďže sa nikto do rozpravy neprihlásil, odovzdal slovo návrhovej komisii. 

p. Boritáš, poslanec MZ –  Upozornil, že na tomto rokovaní mestského zastupiteľstva 
budú častejšie využívať § 51 ods. 1 platného Rokovacieho poriadku  MZ, ktorý hovorí o tom, že ak sú pripravené uznesenia a sú trochu zdĺhavé, tak je možno použiť výraz „podľa predloženého návrhu“. Túto formu využil aj teraz.
Predložil návrh na uznesenie.
Mestské zastupiteľstvo v Košiciach  podľa § 6 ods. 2 písm. ac) Štatútu mesta Košice  schvaľuje
a)	predloženie žiadosti o poskytnutie finančného príspevku na realizáciu projektu Zlepšenie energetickej hospodárnosti ZŠ v Košiciach v Barci podľa predloženého návrhu, 
b)	financovanie projektu podľa predloženého návrhu.

Hlasovanie č. 11: za 43, proti -, zdržal sa 1, nehlasovali 2.

p. Knapík, primátor mesta Košice – Konštatoval, že návrh bol schválený.

Úplné znenie schváleného návrhu:
Mestské zastupiteľstvo v Košiciach  podľa § 6 ods. 2 písm. ac) Štatútu mesta Košice  schvaľuje
a)	predloženie žiadosti o poskytnutie finančného príspevku  v rámci programu 02 Zlepšenie energetickej hospodárnosti budov podprogramu 02/D  Školy a školské zariadenia - zlepšovanie tepelnotechnických vlastností budov
      D1 - zatepľovanie obvodového plášťa budov,
      D2 - výmena okien,
           D3 - hydraulické vyregulovanie vykurovacej sústavy a termostatizácia  
na realizáciu projektu ,,Zlepšenie energetickej hospodárnosti ZŠ v Košiciach - Barci“,  ktorý je realizovaný  Základnou školou, Abovská 36, 040 17 Košice v zriaďovateľskej pôsobnosti Mesta Košice a ktorý je v súlade s Programom hospodárskeho a sociálneho rozvoja Mesta Košice.
b)	financovanie projektu vo výške  221 934,05  €  z celkových oprávnených 
výdavkov vo výške 380 522,20 € na projekt po schválení žiadosti o poskytnutie  finančného príspevku.

––-     ––-     ––-

6. Návrh 1. zmeny programového rozpočtu mesta na rok 2010

p. Knapík, primátor mesta Košice –  Je to minimálny návrh. Sú predložené úpravy v 4 
programových okruhoch. Sú to programy: Zdravé mesto, Školstvo, Doprava a interné služby. Najdiskutovanejšia môže byť problematika, ktorá smeruje k podpore športu a mládeže v meste Košice, kde by radi dobudovali multlifunkčné ihriská v areáloch škôl tak, ako sa to dialo v predchádzajúcich rokoch, aby sa dobudovali hlavne sídliskové mestské časti, aby mali ľudia, hlavne žiaci možnosť tieto multifunkčné zariadenia využívať. Ostatné veci sú predložené a zdôvodnené v návrhu, ktorý bol prerokovaný na mestskej rade a v komisiách. Otvoril k nemu rozpravu.

V rozprave vystúpili:

p. Rusnák, poslanec MZ – Tento návrh úpravu rozpočtu mesta Košice prerokovala aj 
Rada starostov 16.2.2009 a prijala uznesenie v znení: Rada starostov žiada primátora mesta o dopracovanie 1. zmeny  programového rozpočtu o príslušné pomerné časti doplatku podielových daní pre mestské časti.
Prečo sa o tom bavili v tomto rozmere a prečo došli k takému návrhu – mesto Košice v decembri minulého roka dostalo zo štátneho rozpočtu čiastku niečo viac ako 5 mil. eur na vyrovnanie rozdielu výpadku podielových daní, ktoré boli pôvodne schválené v štátnom rozpočte, a ktoré aj vplyvom krízy boli nižšie, ako bol schválený rozpočet. Samozrejme, že aj mestské časti mesta Košice sa podieľali na tomto výpadku, či už znížením účelových transferov, alebo aj znížení m samotného podielu dani z príjmov fyzických osôb.
Preto si Rada starostov aj on osobne myslia, že by to bolo správne, aby aj mestské časti by s tohto príspevku čiastku dostali a to ak je to možné tak ešte v I., najneskôr v II. štvrťroku 2010.

p. Knapík, primátor mesta Košice – Myslí si, že je to oprávnená požiadavka, v každom 
prípade pre mesto budú dôležité a rozhodujúce aj ďalšie dva mesiace, kedy očakávajú najnižšie príjmy z hľadiska podielu podielových daní. Ak v marci už bude jasný signál a jasné čísla, tak potom s tým odhadom a vývojom sa bude dať pracovať a pripraví sa návrh, ktorý bude smerovať k tomu, aby prostriedky ktoré prišli, tvorili predpoklady na zabezpečenie výpadkov zníženého financovania v roku 2010. V súlade s tým budú tieto prostriedky použité a pripraví sa návrh, aby časť týchto prostriedkov bola poskytnutá aj na dofinancovanie mestských častí či už priamo, alebo formou transferu. 

p. Mutafov, poslanec MZ – Preštudoval si 1. úpravu programového rozpočtu 
a mal k niektorým veciam pripomienky. 
Napriek tomu, že v decembri žiadali, aby poslanci v podpoložkách dostali rozpísaných 680 tis. eur, ktoré majú byť dané na EHMK. Chceli len vedieť, ako idú peniaze, no do dnešného dňa ani Rada starostov, ani poslanci o týchto podrobnostiach neboli informovaní. Poprosil, keby sa to mohlo takto podpoložkovite zavesiť na internet.
Čo sa týka rozpočtu, kde sa hovorí o zbere komunálneho odpadu, tu zatiaľ vládne zlá metodika spôsobuje množstvo veľkých problémov a to predovšetkým možnosť 2-krát mesačne objednávať kontajnery  a odvoz odpadu. Odpadu nie je menej, je ho viac, no dáva sa do iných kontajnerov a spôsobuje to neuveriteľné problémy. Súvisí to aj s výpadkom financií, lebo tieto veci treba následne platiť.
Čo však v rozpočte nie je riešené, je verejné osvetlenie, na ktoré nie sú v tejto úprave vyčlenené finančné prostriedky z rozpočtu, čo nepovažuje za šťastné riešenie.
Požiadal o vysvetlenie k integrovanej doprave. Ako mesto bude ďalej pokračovať v tejto integrovanej doprave aj v súvislosti s rozhodnutím VÚC ísť rýchlejším tempom pri riešení integrovanej dopravy. 
Pripomenul tiež, že Správa mestskej zelene nemá v rozpočte vyčlenené finančné prostriedky na úpravy ihrísk, čo je svojim spôsobom praktický aj vecný problém. 
Čo sa týka prerozdelenia finančných prostriedkov, nenašiel v materiáli, ako boli rozdelené, ale rádovo aj mestské časti mali miliónové výpadky, čo je pre ne dosť podstatné.
Súčasná úprava rozpočtu nerieši vzťah mesta a Kositu v závislosti od jeho projektu nainštalovať novú turbínu, ktorá si vyžaduje pomerne veľké financie. Vie, že sa robili nejaké audity, ktoré by mali posúdiť pomer a vzťah mesta Košice s Kositom. Rád by aj v súvislosti  s touto úpravou počul nejaké vysvetlenie, resp. ak by to bolo dlhé, uvítal by nejaký monotematický rozhovor o tomto probléme.

p. Knapík, primátor mesta Košice -  Je to dosť pripomienok a možno časť mohla 
odznieť aj na mestskej rade. Mohli sa pripraviť, tak možno nebudú vedieť všetko zodpovedať v takom rozsahu, ako je požadované. 

p. Dolná, poslankyňa MZ – Finančná komisia sa tiež zaoberala týmto materiálom. 
Odporúča ho mestskému zastupiteľstvu prerokovať a tiež navrhuje účelovú dotáciu zo štátneho rozpočtu Slovenskej republiky za rok 2009 prerozdeliť pre mestské časti. 

p. Kažimír, starosta MČ Krásna – Na Rade starostov boli nespokojní s 1. úpravou 
rozpočtu, preto lebo uznesenie MZ z minulého roka hovorí jasne. Po poskytnutí dotácie na vyrovnanie sa majú účelové prostriedky hneď posunúť mestským častiam. Nie je tam termín, ale logika veci hovorí, aspoň podľa jeho názoru, o tom,  že pri 1. úprave rozpočtu očakával, ako starosta mestskej časti, že alikvotná čiastka, ktorá prišla zo štátneho rozpočtu, sa posunie cez túto úpravu do rozpočtov mestských častí.  Nestalo sa tak. Čo je horšie, na Radu starostov neprišiel ani zástupca finančného oddelenia,  aby povedal, aké sú zámery mesta, kedy môžu mestské časti očakávať nejaký prísun týchto prostriedkov, ktoré sú pre malé mestské časti životne dôležité. Malé mestské časti nemajú milióny na úložkách, ktoré by vedeli použiť, keď bude najhoršie. Žijú od výplaty do výplaty a každý cent obracajú v rukách. Aj keď teraz pozorne počúval primátora mesta, nepočul termín kedy, pri ktorej úprave rozpočtu, v ktorom mesiaci mestské časti dostanú a koľko dostanú z týchto účelových prostriedkov. On v mestskej časti Krásna ešte nemá schválený rozpočet, začal veľkú rekonštrukciu námestia, kde podľa štatútu chodníky, cesty, komunikácie má zabezpečiť mesto. On toto robí za mesto a je pre neho životne dôležité, aby si vedel naplánovať finančné ukazovatele a finančný plán aj vo vzťahu k zhotoviteľom. 
Uvidí, ako bude schválená táto úprava rozpočtu, ale nevylučuje, že požiada predsedu Rady starostov o zvolanie mimoriadnej Rady starostov a možno navrhne aj to, aby Rada starostov o prvý krát uplatnila právo veta.

p. Knapík, primátor mesta Košice – Upresnil svoju informáciu. Na aprílovom 
rokovaní bude  predložená ďalšia úprava rozpočtu, ktorý bude o dva mesiace  pripravený a konzultovaný aj s mestskými časťami, so štatutármi mestských častí a predloží sa na mestské zastupiteľstvo. Požiadavky v súvislosti s poskytnutím tých prostriedkov, ktoré došli, k tomu bolo jednoznačne povedané, aby sa nerozpustili, aby ten predpokladaný výpadok podielových daní v prvých mesiacoch, ktorý bude najproblematickejší do apríla  sa prekonal. Objemovo náročné mesiace sú máj, jún a toto je rezerva, ktorá by mala byť využitá na tento účel. Vie, že to hospodárenie nie je ľahké. Súhlasí, že ak je málo zdrojov, tak je to z ruky do úst a rezervný fond nie je veľký, ale ten proces prípravy a nastavenia objemov, s ktorými je možné rátať, môže začať, tak podľa toho by sa mali na mestských častiach zariadiť, hlavne tam, kde sú rozpracované niektoré aktivity.
Všetci poslanci, ktorí môžu svojim návrhom ovplyvniť výšku rozpočtu sa k tomu môžu vyjadriť.

p. Boritáš, poslanec MZ – V mene poslaneckých klubov KDH, SDKÚ, DS a SMK 
požiadal primátora mesta a predložil zároveň aj procedurálny návrh, aby po vystúpení prihlásených do rozpravy, bola 5 minútová prestávka na poradu poslaneckých klubov s tým, že nenavrhol ukončiť rozpravu, aby po porade poslaneckých klubov bolo ešte možné v nej pokračovať.

p. Knapík, primátor mesta Košice – Zaznel procedurálny návrh, dal o ňom hlasovať.

Hlasovanie č. 12 o vyhlásení 5 minútovej prestávky po odznení príspevkov poslancov, ktorí boli v tejto chvíli prihlásení do rozpravy:
za 39, proti 2, proti 1, nehlasovali 4.

p. Knapík, primátor mesta Košice – Je to jednoznačné, návrh bol prijatý.

p. Horváth, poslanec MZ – Upozornil na zlú finančnú situáciu mestskej časti 
Luník IX, ktorá už nevie plniť ani malé finančné platby. Už viac ako mesiac v tejto mestskej časti nefunguje verejné osvetlenie a to z dôvodu, že neuhradili nejakých 110 eur. Tu už naozaj ide aj o bezpečnosť v tejto mestskej časti a už ani neuvádzal, čo všetko sa vyplo na miestnom úrade, čo nefunguje . Treba sa nad tým zamyslieť a nájsť spôsob riešenia. Buď to bude nútená správa, alebo niečo iné, lebo situácia  je vážna. Mesto by už malo zakročiť, lebo tam to ide do kolapsu.

p. Knapík, primátor mesta Košice – So zástupcami mestskej časti mali stretnutie. Na 
	niečom sa aj dohodli.

p. Buraš, poslanec MZ – Faktická poznámka. Niečo na odľahčenie.  Tých 110 eur nie 
je tak veľa, veď donedávna starosta tejto mestskej časti poberal k svojmu platu aj odmeny, preto by sa najprv malo hovoriť so starostom. 

p. Gamcová, poslankyňa MZ – Mala dve otázky. 
Prvá – Zahŕňa táto úprava rozpočtu mesta Košice opatrenia a požiadavky, resp. kritické porušenia zákonov o rozpočtových pravidlách a ďalšie porušenia zákonov, ktoré sú v nasledujúcom materiáli?
Druhá otázka sa týka interných služieb – program č. 9. Zaujímalo ju, že čo je dôvodom zvýšenia poplatku za implementáciu informačného systému Noris? To sa v minulom roku nevedelo, že je potrebné vyčleniť ďalšie prostriedky v takejto sume? Osobne považuje túto sumu v tomto roku za neopodstatnenú. Pokiaľ má dobré informácie, tak celý ten systém v I. polroku ani poriadne nefungoval. V príslušnom bode sa bude dopytovať na tento systém. 

p. Knapík, primátor mesta Košice – Rozpravu ešte neuzavrel,  ale požiadal 
zástupcu riaditeľa MMK o vysvetlenie.

 p. Dlhý, zástupca riaditeľa MMK -  K dofinancovaniu mestských častí z účelových 
dotácií poskytnutých mestám a obciam na prekonanie výpadku príjmov podielových daní – Návrh je pripravovaní na aprílové zastupiteľstvo. Aj v zmysle odporúčania ministerstva chceli tieto prostriedky použiť v čase, keď sa očakáva najväčší výpadok na dani z príjmov a to je práve ten mesiac marec a apríl s tým, že toto ešte nie je konečná suma dotácií, ktoré prisľúbila vláda. Po rokovaní so zástupcami miesta a obcí je predpoklad, že ešte v marci bude obciam a mestám poskytnutá dotácia vo výške 40 mil. eur a v apríli ešte 30 mil. eur. Pre mesto Košice to spolu predstavuje zhruba 3 mil. eur. Keď to bude oficiálne potvrdené, tak to plánujú predložiť na aprílové zastupiteľstvo na schválenie. Išlo o komplexné dofinancovanie mestských častí aj mechanizmom poskytnutia transferov.
K vystúpeniu p. Mutafova – Rozpočet EHMK. V minulom týždni bolo zasadnutie správnej rady, ktorá rozpočet schválila. Po dopracovaní niektorých vecí bol rozpočet s komentárom a vysvetľujúcou časťou upravený a dnes bola poslancom poskytnutá linka na poslaneckých mailových adresách, kde je tento rozpočet zverejnený.
Odpady, kontajnery – to je skôr na osobné vysvetlenie. Verejné osvetlenie, integrovaná doprava tiež. 
Správa mestskej zelene nemá prostriedky na nové ihriská, či na ich nejakú modernú rekonštrukciu, ale má rozpočtované prostriedky na úpravu a údržbu existujúcich ihrísk. Práve aj táto úprava rozpočtu reaguje na potrebu takýchto ihrísk, ale skôr pre športové účely a tieto ihriská je potrebné dávať do takých areálov, kde v minulosti nedochádzalo k nejakej výraznej devastácii, pretože aj vandalizmus tu hraje istú úlohu.
Čo sa týka investície do Kositu, tak si myslí, tak k tomu je aj materiál č. 15, kde sú analýzy a tam sa môže objasniť, v akom stave je investícia pre Kosit. Pokiaľ vie, tak zatiaľ nebola rozbehnutá investičná akcia. Predpokladá, že na to je nutný súhlas akcionára  a tým je mesto.
	K otázkam poslankyne p. Gamcovej. Zistenia Najvyššieho kontrolného úradu sa nedotýkajú rozpočtu. Tam porušenia neboli zistené. Zistené porušenia zákona o rozpočtových pravidlách sa týkajú skôr obehu účtovných dokladov, napríklad vo vzťahu k zálohám a netýka sa to rozpočtového procesu. NKÚ konštatoval, že v tejto oblasti nezistil žiadne porušenia. Preto nie je dôvod niečo riešiť v rozpočte. K ostatným porušeniam boli prijaté opatrenia.
Čo sa týka implementácie informačného systému Noris – pani poslankyňa sa môže prísť presvedčiť, ako funguje, s tým nie je žiaden problém. Každá implementácia takého softvéru v takom rozsahu nesie ťažkosti. To nejde nikdy ľahko v žiadnej inštitúcii. Mesto už malo plánované finančné prostriedky v minuloročnom rozpočte a preto, že si uplatnili niektoré reklamácie a žiadali, aby boli niektoré veci dopracované, tak mesto časť peňazí pozdržalo a po vyriešení požiadaviek mesta, nastal čas na platbu. Preto sa jedná o úhradu z položky záväzky z minulého roka. Pri niektorých veciach výšku sumy odhladovali a niekde už mali presné čísla. Je to Kavečanská cesta, elektronické aukcie, kde sa posunuli úhrady z minulého roka.

p. Halenár, poslanec MZ – Jedna otázka k tomu, čo tu odznelo. Pokiaľ dobre rozumel, 
minulý týždeň správna rada EHMK schválila rozpočet a teraz bude zverejnený. Má tomu rozumieť tak, že EHMK dostane najprv od mesta určitú sumu peňazí a potom rozplánuje  ako ju minie? Nemalo by to byť naopak? Žiadal odpoveď.

p. Gamcová, poslankyňa MZ – Faktická poznámka. K rezervnému fondu. Bolo 
povedané, že mesto nevytvorilo rezervy v odhadovanej sume, ktorá má vlastne odzrkadľovať plnenie povinností zo súdnych sporov.

p. Dlhý, zástupca riaditeľa MMK – K rozpočtu Európskeho hlavného mesta kultúry.
Výdavky a predpoklad výdavkov bol známy, avšak je dobré ak sa k tomu vyjadrí aj správna rada. Je to orgán, ktorý má kompetenciu schvaľovať a je aj výkonným orgánom, ktorý môže robiť korekcie a zmeny. Otázka nestojí tak, že sa čaká, aká suma sa schváli. 
Čo sa týka tvorby rezerv, to sú rezervy v zmysle zákona o účtovníctve. Nemajú nič spoločné s rozpočtom mesta, ani z rezervným fondom. V zmysle zákona o účtovníctve je to účtovná operácia. Aj keby sa rezerva tvorila z pohľadu hospodárskeho výsledku mesta by išlo len o fiktívnu operáciu. O tom už aj komunikovali s NKÚ, no oni sa striktne držia litery zákona. No po porade s auditorom mesto zámerne nevytvorilo takúto účtovnú rezervu. Mesto sa o takúto výšku sporí a túto skutočnosť uviedli v poznámkach v účtovnej závierke, kde sú uvedené spory, aj výška istiny. Zákon hovorí, že treba tvoriť vo výške hodnoty súdnych sporov, ak je to známe, no mesto má inú predstavu o výške, ktorú by mali z týchto sporov vrátiť.

p. Mutafov, poslanec MZ – Faktická poznámka. Reagoval na vystúpenie predrečníka. 
V decembri na rokovaní MZ bolo pre EHMK schválených 680 tis. eur. Aj vtedy, aj na Rade starostov sa pýtali, čo je zahrnuté v tejto sume. No odpoveď, že najprv treba schváliť a potom o tri mesiace sa povie, ako sa táto suma prerozdelí – tak keby on toto povedal vo svojom miestnom zastupiteľstve, tak ho poslanci ukameňujú.

p. Knapík, primátor mesta Košice – Nakoľko už neboli ďalšie pripomienky, tak 
v súlade so schváleným procedurálnym návrhom vyhlásil 5 minútovú prestávku.
Po jej uplynutí pokračovalo v rozprave k 1. úprave programového rozpočtu mesta.

p. Boritáš, poslanec MZ – Túto prestávku v mene poslaneckých klubov navrhol kvôli 
tomu, že na mesto Košice došla žiadosť o dotáciu pre Danax šport, s.r.o. Dobrí anjeli, basketbalový klub žien v súvislosti s tým,  že sa im podarilo postúpiť medzi 8 najlepších klubov Európy. Mal doteraz dojem, že keď sa kluby dostávajú do vyšších súťaží, tak na tom zarobia, ale v danej súťaži  to nie je tak. Skutočnosť je taká, že aj keď postúpili, nedostávajú zato žiadne peniaze. Potrebujú uhradiť náklady v súvislosti s ďalším kolom. Práve dnes boli vylosovaní, že budú hrať s Jekaterinburgom u nich vonku. Náklady potrebné na uskutočnenie týchto zápasov činia vyše 300 tis. eur a keďže mesto Košice reprezentujú zatiaľ výborne v Európe aj inde mal predložený návrh.  Mesto Košice nie je v situácii, aby mohlo uhradiť plnú  čiastku, ale po zvážení a aj po porade s ekonomickým oddelením mal pripravený návrh, akou formou a koľko by im bolo možné poskytnúť. Dohodli sa zatiaľ na polovičke a to 150 tis. eur.
Znenie doplňujúceho návrhu k 1. úprave rozpočtu:
Mestské zastupiteľstvo podľa § 6 ods. 2:písm. c) Štatútu mesta Košice schvaľuje 
A.	pozmeňujúci návrh 1. zmeny programového rozpočtu mesta Košice na rok 2010 – výdavková časť, program 3 – Zdravé mesto, podprogram 7, podpora športu a mládeže, aktivita 1 – Koncepcia športu  + 150 tis. eur. Program č. 9 – Interné služby, podprogram č. 6. ostatná podporná činnosť, aktivity – záväzky mesta Košice   –150 tis. eur.
B.	dotáciu v zmysle VZN č. 76 pre Danax sport, s.r.o., basketbalový klub Dobrí anjeli Košice za účelom zabezpečenia činnosti basketbalového klubu Dobrí anjeli Košice v súlade s koncepciou rozvoja športu v meste Košice v celkovej sume 150 tis. eur.
Podotkol, ešte k odzneným pripomienkam, že prečo sa to neschváli neskôr a riadnym postupom – tak preto nie neskôr, lebo vyúčtovanie, ktoré sa udeje v rámci týchto stretnutí sa udeje teraz a so spätnou platnosťou by mesto nemohlo tieto výdavky uhrádzať. Nie je možné hradiť aktivity, ktoré sa udiali v čase, keď toto uznesenie nebolo schválené.
Poprosil, aby tí, ktorí môžu, podporili tento návrh.

p. Ivanko, poslanec MZ – Faktická poznámka. Opäť sú pri tom, o čom hovoril pri 
dopytoch. Na osvetlenie možno 5 tis. eur sa nenájde, ale aj keď má veľmi rád šport, je za to, aby mesto naň prispievalo až potom, keď si splní svoje základné funkcie a medzi to patrí aj osvetlenie podchodov. 

p. Buraš, poslanec MZ – Faktická poznámka. Myslí si, že takéto väčšie zásahy do 
rozpočtu by mali byť schválené v komisiách. K tomu je aj zriadená finančná komisia. Pripomenul, že na decembrovom zastupiteľstve schvaľovali pre futbalový klub tak isto z rezervného fondu veľmi zaujímavú sumu. Ak mesto nemá na detské ihriská, ak je tu jeden deň snehová kalamita a mesto má problém upratať sneh následne niekoľko týždňov a dnes sa dá len tak, šmahom ruky na basketbalový klub – aj on je športovcom, aj on je človek, ktorý pracuje v kultúre, ale len tak rozhadzovať peniaze, lebo teraz to treba riešiť, na to čas je. Bude ďalšia úprava rozpočtu, tak prečo to nemôže ísť normálnym postupom a schváliť to v apríli. Tu nejde o malé sumy. Veď sa jedná o 4,5 mil. korún. 

p. Bajus, poslanec MZ – Faktická poznámka. Na okraj len toľko, že mesto má svoj 
klub, kde je akcionárom a je tam problém zohnať peniaze, pritom cudziemu subjektu ich len tak, z ničoho nič majú dať.

p. Petrvalský, poslanec MZ – Je mu skutočne veľmi ľúto, že v položke mládežnícky 
šport podľa koncepcie, ktorú si schválili svieti zatiaľ len nejakých 33 tis. eur. A tu je nekoncepčná záležitosť – na stôl príde požiadavka na 150 tis. eur, preto si osobne myslí, že je to dosť nespravodlivé voči mládežníkom a ľuďom, ktorí vychovávajú mládež v tomto meste, aby takýmto spôsobom profesionálne kluby mestu brali peniaze z rozpočtu.

p. Jenčová, poslankyňa MZ -  Práve sa vyliečila z nejakej ilúzie. Očakávala, že porada 
poslaneckých klubov bude o tom, že čo sa urobí s dotáciou, ktorá prišla mestu v decembri v súvislosti s mestskými časťami, ako sa to rozdelí, aby aj magistrátu niečo ostalo, aby aj mestské časti niečo dostali. A tu z hrôzou zistila, že sa bavia o 150 tis. eur. pre cudzí športový klub. Spýtala sa p. Rusnáka 
i p. Dolnej, či predložili návrh na uznesenie, lebo k rozdeleniu dotácie vystúpili v rozprave, nuž nevie, či tak urobili ale pre istotu predložila návrh na uznesenie:
Mestské zastupiteľstvo v Košiciach podľa príslušných ustanovení a zákonných predpisov schvaľuje  prerozdelenie doplatku podielových daní, ktoré mesto peniaze obdržalo zo štátneho rozpočtu  v decembri 2009 nasledovne: pre veľké mestské časti bolo 50 tis. eur a pre malé mestské časti 30 tis. eur. Súčet takto prerozdeleného doplatku podielových daní pre mestské časti je 820 tis. eur.
Pre vysvetlenie uviedla, že prišlo v decembri mimoriadne 5 mil. eur zo štátneho rozpočtu ako doplatok výpadku podielových daní.  Takže z tých 5 mil. eur by pre mestské časti išlo  820 tis. eur. Verí, že magistrát ocení korektnosť jej návrhu, že nechcú všetko. Poprosila o podporu svojho návrhu.

p. Knapík, primátor mesta Košice – Nakoľko sa  už nikto do rozpravy neprihlásil, 
uzavrel ju. Návrhy odzneli, treba ich zvážiť. Vidí, že poslanci citlivo reagujú na to, že sú viaceré oblasti, kde je nedostatok zdrojov, bola aj ťažká a zložitá zima, zložitá je problematika mládežníckeho športu a je pravda, že sa s tým dá ťažko vyrovnávať, zdrojov nie je dostatok, ale nakoniec poslanci majú kompetenciu rozhodnúť tak rozhodnú. Je treba povedať, že aj ženský basketbalový klub píše novú kapitolu, reprezentuje nielen Košice, ale celé Slovensko v tomto športe, robí dobré meno mestu. Je tam vysoký  potenciál a aj z hľadiska nadšenia fanúšikov a nadšencov tohto športu a má to aj súvis s tým, že to ťahá mládež a veľmi silne sa tu etabluje basketbalová základňa ženského basketbalu a mládež sa aj cez takéto príklady tomuto športu venuje a myslí si, že aj v budúcnosti budú  veľkou oporou v tomto športe. Takže to má aj tento efekt a pomáha to mládežníckemu športu a je to prínosom pre mladú generáciu. Treba to všetko dobre zvážiť. 
Návrhy na uznesenia boli predložené, odovzdal slovo návrhovej komisii.

p. Boritáš, poslanec MZ  - Prvý pozmeňujúci, ktorý podal on osobne. Opätovne ho prečítal.
Mestské zastupiteľstvo podľa § 6 ods. 2 písm. c) Štatútu mesta Košice schvaľuje 
C.	pozmeňujúci návrh 1. zmeny programového rozpočtu mesta Košice na rok 2010 – výdavková časť, program 3 – Zdravé mesto, podprogram 7, podpora športu a mládeže, aktivita 1 – Koncepcia športu  + 150 tis. eur. Program č. 9 – Interné služby, podprogram č. 6. ostatná podporná činnosť, aktivity – záväzky mesta Košice – 150 tis. eur.
D.	dotáciu v zmysle VZN č. 76 pre Danax sport, s.r.o., basketbalový klub Dobrí anjeli Košice za účelom zabezpečenia činnosti basketbalového klubu Dobrí anjeli Košice v súlade s koncepciou rozvoja športu v meste Košice v celkovej sume 150 tis. eur.

Hlasovanie č. 13: za 9, proti 7, zdržali sa 28, nehlasovali 2.

p. Knapík, primátor mesta Košice -  Konštatoval, že návrh na túto zmenu neprešiel.

p. Boritáš, poslanec MZ – Druhý pozmeňujúci návrh predložila poslankyňa 
p. Jenčová.
Mestské zastupiteľstvo v Košiciach podľa príslušných právnych predpisov schvaľuje  prerozdelenie doplatku podielových daní, ktoré mesto peniaze obdržalo zo štátneho rozpočtu  v decembri 2009 nasledovne: pre veľké mestské časti bolo 50 tis. eur a pre malé mestské časti 30 tis. eur. Súčet takto prerozdeleného doplatku podielových daní pre mestské častí je 820 tis. eur.

Hlasovanie č. 14: za 21, proti - , zdržali sa 23, nehlasovali 3.

p. Knapík, primátor mesta Košice – Konštatoval, že predložený návrh nebol 
schválený.

p. Hlinka, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. c) Štatútu mesta Košice schvaľuje
1. zmenu programového rozpočtu mesta Košice na rok 2010
	Príjmová časť, bežné príjmy	+ 20 463 970 €
Transfery zo ŠR SR – vzdelávanie	+ 20 463 970 €
Bežné výdavky	+ 19 844 032 €
Program 4:  Školstvo	+ 20 463 970 €
Program 9:  Interné služby	-       619 938 €
Kapitálové výdavky	+      619 938 €
Program 3:  Zdravé mesto	+      400 000 €
Program 4:  Školstvo	+        33 000 €
Program 5:  Doprava	+      127 900 €
Program 9:  Interné služby	+        59 038 €

Hlasovanie č. 15: za 35, proti 2, zdrali sa 11, nehlasoval 1.

p. Knapík, primátor mesta Košice – Konštatoval, že uznesenie bolo schválené.
––-     ––-     ––-
7. Správa o výsledku kontroly hospodárenia s majetkom, majetkovými právami, 
finančnými prostriedkami, záväzkami, pohľadávkami a kontrola plnenia   opatrení z predchádzajúcej kontroly v meste, ktoré je sídlom kraja

p. Knapík, primátor mesta Košice -  Kontrolu vykonal Najvyšší kontrolný úrad SR 
v jeseni minulého roka. Je k tomu predložená správa, vyjadrenia, vrátane návrhu opatrení, ktoré mesto prijalo na odstránenie kontrolou zistených nedostatkov.

V rozprave vystúpili:

p. Kočiš, poslanec MZ – Spýtal sa, či v súvislosti s touto správou NKÚ hrozia mestu 
Košice nejaké sankcie za porušenie účtovných zákonov. Je tam tiež odporučenie  zaviesť elektronickú aukciu, spýtal sa preto, kedy to mesto zavedie. V súvislosti so sankciami bude vyvodená personálna zodpovednosť? Uvažoval niekto nad zosobnením týchto faktov, ktoré v správe uviedol NKÚ?

p. Matoušek, poslanec MZ – Opatrenia sú uvedené len v termínoch, bez zodpovednej 
osoby. Dovolil si odcitovať niektoré veci, ktoré mu vychádzajú z tohto dokumentu. Z dôvodu, že najvyšší výkonný orgán mesta, t.j. primátor mesta, zobral týmto podpisom na seba právnu aj politickú zodpovednosť a tým preniesol politickú zodpovednosť aj na mesto Košice, teda na zastupiteľstvo. Nesúhlasil so znením uznesenia v druhej časti, kde ukladá riaditeľovi Magistrátu mesta.
Prečítal čo je povinný štatutárny orgán podľa zákona č. 552  vo výkone vo verejnej správe ako aj štatutárny orgán zamestnávateľa. Je povinný vyvodiť dôsledky voči zodpovedným zamestnancom, alebo uplatniť právnu zodpovednosť za porušenie povinností, ktoré boli zistené. 
Keďže oponentúra tejto správy nebola a primátor zobral celú právnu zodpovednosť na seba, očakával, že primátor na najbližšie zastupiteľstvo predloží, aby sa nezmarili lehoty preukázania zodpovednosti, je potrebné urobiť závažné opatrenia a uložiť v termíne a zodpovednosti tým, ktorí za to berú peniaze. V tomto prípade mesto zobralo na seba len tú časť, že za všetko je zodpovedný zamestnávateľ. Vo všetkých bodoch opatrení je zodpovedný zamestnávateľ. Ani v jednom prípade nie je zodpovedný zamestnanec. V organizačnom poriadku sa uvádza, že Magistrát mesta Košice je odborným, administratívnym a organizačným útvarom, ktorý vykonáva všetky činnosti po týchto stránkach. Keď prečíta správu, bez akejkoľvek námietky sa prijalo, že vážne ide o porušenie všetkých týchto zistení. Pomaly ani niet zákona, ktorý by nebol porušený. Preto v mene tohto zastupiteľstva, aby právna zodpovednosť bola prenesená na tých, ktorí sa na tom podieľali. 
Nedal návrh na uznesenie, ale dal procedurálny návrh aby sa o uznesení hlasovalo oddelene – po častiach, lebo v prvej časti je mesto povinné prijať správu, ale tak ako je formulovaná povinnosť v ukladacej časti, tak to nepovažuje za správne a keďže sa nedá dať úloha primátorovi mesta, očakáva, že všetky opatrenia, ktoré prijal na zamedzenie týchto chýb bude zodpovedná konkrétna osoba. Preto chcel, aby sa hlasovanie rozdelilo na dve časti, lebo on ukladaciu časť nepodporí.

p. Halenár, poslanec MZ – Jeho príspevok sa nebude líšiť od toho, čo povedali 
predrečníci. Dodal len toľko, že ho naozaj neobyčajne prekvapilo, že primátor mesta nemal väčší komentár k tejto veci. Je mimoriadne skľučujúce vidieť na poste primátora človeka, ktorý keď na strane 5 číta, že nejaká nájomná zmluva ukrátila mestské príjmy o 675 tis. eur, predkladá túto skutočnosť komentovanú 3-4 vetami formálneho charakteru. Je to naozaj nepríjemné a skľučujúce zistenie, že v decembri, keď budú voľby a nevie, koľko ľudí na koľkých postoch sa vystrieda, tí, ktorí pracujú na magistráte, tí tu zostanú, presne tí istí. A v tom je problém. Ak by primátor mesta predložil túto správy s tým, žeby povedal „moje kroky boli takéto, urobil som toto a do toho a toho termínu sa stane to a to“, tak si myslí, že v očiach značného množstva ľudí by získal na autorite. 
Podporil aj kolegu poslanca Kočiša, ktorý hovoril o tom, aby bolo aspoň naznačené, kto za čo akú zodpovednosť ponesie. Požiadal primátora mesta, aby tak učinil aspoň dodatočne.
K tým najvážnejším veciam, ktoré primátor mesta osobne považuje za najdôležitejšie, mal by vystúpiť teraz a povedať svoj osobný názor a to, ako bude postupovať.
K elektronickým aukciám. Pýtal sa na to niekoľkokrát, no také šalamúnske odpovede, aké dostal v úvodzovkách od odborníkov na magistráte, že čo sú vlastne tie elektronické aukcie a ako budú spustené, tak toto nepochopil, ale je možné, že problém je v ňom, preto ešte raz pridupľoval to, čo povedal poslanec p. Kočiš, aby poslancom niekto zrozumiteľne povedal, že kedy ten proces začal, alebo kedy začne, či už začal, aké sú výsledky, čo to prinesie, čo to stálo, ako to vyzerá s podporou, lebo vie, že veľmi dôležitou vecou je podpora toho celého procesu. Na tieto otázky očakáva odpovede. Uvítal by, keby mu zdvihol náladu niečím lepším, ako doteraz.

p. Buraš, poslanec MZ – Možno to prítomným neuniklo, že v každom jednom odseku, 
ktorý je v správe o výsledku kontroly NKÚ je, že mesto porušilo zákon o rozpočtových pravidlách, verejnej správy a v doplneniach niektorých zákonov a neskorších predpisov.  To nie je v jednom bode, ale v skoro každom jednom odstavci, ktorý tam je. 
Pozastavil sa len pri dvoch vážnych materiáloch a vysvetleniach, ktoré sú v správe uvedené. Prvý sa týka kompostárne v Bernátovciach a vyplatenia sumy súkromným firmám, ktoré tam boli. Vie, ako bežia projekty, ale načo je potom na magistráte oddelenie, ktoré robí prípravu projektov, keď sa tieto veci dávajú preplácať súkromným firmám.  Následne ho zaujíma, že kto zodpovedá za implementáciu týchto projektov, čo tiež nie je jednoduchou záležitosťou. Všetky tieto náležitosti v súvislosti s eurofondami sú veľmi háklivé. Táto správa hovorí o tom, že mesto nemá problémy v rámci zúčtovania finančných prostriedkov poskytnutých z eurofondov, lenže v roku 2008 ani toho veľa nečerpalo. Toto všetko prichádza teraz v roku 2009 a schvaľovalo sa dosť finančných prostriedkov na spolufinancovanie vo výške 5 %, čo je základná požiadavka. Ak sa tu takéto veci opakujú, tak to je vážny dôvod na to, aby sa prehodnotili ľudia, ktorí zrejme nepatria na tie mesta, ktoré zastávajú, alebo potom treba hľadať iné aktuálne riešenie. Toto musí byť okamžitá úloha, lebo implementácia finančných prostriedkov z eurofondov na mesto ešte len príde. Niektoré už sú tu, no niektoré sa ešte len budú riešiť.
Zaujímavé je aj to, čo konštatoval viackrát a to výber zamestnancov cez personálnu agentúru. Všetci si spomínajú ako to bolo riešené, aké vyjadrenia riaditeľa Magistrátu mesta k tomu odzneli, dokonca boli aj nejaké sťažnosti a dnes sa dozvedajú, že mesto celkove zaplatilo za externý výber 
6 zamestnancov spolu 39.086,- eur a bola to najvyššia, resp. najdrahšia metóda zabezpečenia služieb. Keď na to poslanci upozorňovali, tak to bolo brané tak trochu ako žart, riaditeľ si môže prehrať záznam o tom čo vtedy rozprával, že je to bežná metóda, ktorá sa v mestách realizuje a dnes je tu zistenie NKÚ, že to tak nie je. Spýtal sa, že kto je za to zodpovedný. Aj sa zasmial, keď v uznesení bolo, že riaditeľ Magistrátu mesta ukladá riaditeľovi Magistrátu mesta informovať mestské zastupiteľstvo o plnení uložených opatrení s termínom decembrového rokovania. Veď v tom čase tu už bude nový poslanecký zbor. Čo mu to bude platné, keď tu už nebude. On je teraz poslancom mestského zastupiteľstva a teraz by mali aj vedieť, ako sa veci majú. Možno je na úsmev aj vedeniu, ale mali by si uvedomiť, že tie stoličky majú len zapožičané. Tie nemajú natrvalo. Preto možno niekomu, niekedy ten úsmev z úst opadne. V každom prípade by mali byť zodpovední až do konca funkčného obdobia a urobiť adekvátne kroky voči tým, ktorí za chyby zodpovedajú. Každý za niečo zodpovedá a termíny na odstránenie nedostatkov by mali byť reálne a nie až niekedy v decembri, kedy je to skutočne akurát na zasmiatie, ale v čase, keď sú ešte poslancami mestského zastupiteľstva a zodpovedajú za správne a zodpovedné narábanie s verejnými zdrojmi obyvateľov tohto mesta.

p. Halenár, poslanec MZ - Faktická poznámka k tomu, čo povedal p. Buraš prečítaním
jedného konkrétneho odseku zo správy, čo sa týka tých EÚ-projektov. Na tej zmluve bola dohodnutá aj tretia odmena, ktorá bola viazaná len na podpis zmluvy o nenávratný finančný príspevok z ministerstva životného prostredia. Preplatením tretej odmeny bez viazania na presne špecifikovanú prácu v celkovej sume takmer 30 tis. eur, bol porušený zákon o rozpočtových pravidlách.
Spýtal sa primátora mesta, či mu neznie táto veta tak, že niekto na magistráte sa dohodol s nejakou privátnou firmou, „že len čo vybavíš prachy na ministerstve životného prostredia, okamžite ti vyplatíme 30 tis. eur.“? Nemá z toho textu takýto pocit? To, primátor mesta nemá k tomu žiadne slovo, že sa dejú takéto veci, že verejné peniaze sú poskytované firmám, ktoré idú robiť práce, ktoré nie sú spojené s konkrétnou činnosťou? Naozaj to plánuje prejsť mlčaním?

p. Ivanko, poslanec MZ – Tiež reagoval na vystúpenie p. Buraša, lebo viac krát tu 
odznelo, že nie je určená zodpovednosť. Termín na odstránenie nedostatkov je určený, ale pri zodpovednosti je uvedené napr. ekonomické oddelenie, iné oddelenie a dospeje sa takto k tomu, že nebude toho, kto by bol za úlohu zodpovedný, lebo aj v ich správe sa hovorí, koľko bolo nesplnených opatrení, ktoré mesto prijalo. Ako sa môže voči niekomu prijať nejaká sankcia, poprípade zodpovednosť, keď zodpovedná osoba tam nie je uvedená, ale je tam uvedené oddelenie. Podľa jeho názoru, by tam mala byť konkrétna osoba, vedúci oddelenia, niekto zodpovedný musí byť, lebo všetci zodpovední byť nemôžu. Kolektívna vina tu už neexistuje.

p. Matoušek, poslanec MZ – Faktická poznámka. Reagoval na predrečníka. Keď 
hovoril o právnej a politickej zodpovednosti, aj on sa cíti ako jeden z päťdesiatich poslancov politicky zodpovedný. 
Zacitoval, čo je to politika: Politika je umenie štátu, polis – umenie, správy mesta. Je to metóda záväzného rozhodovania určitej skupiny ľudí, smerujúcemu k dosiahnutiu určitého cieľa. V užšom slova zmysle sa pojem politika vzťahuje na kolektívne rozhodovanie zamerané na dosiahnutie, alebo udržanie štátnej, či obecnej moci.
Preto keď primátor mesta zobral z titulu svojej funkcie na seba právnu aj politickú zodpovednosť, požiadal ho, aby sa uskutočnili všetky politické kroky, aby tá právna zodpovednosť prešla na tých, ktorí sú zodpovedný za daný stav, za to, čo zistil Najvyšší kontrolný úrad.

p. Gamcová, poslankyňa MZ – Nečítala jednotlivé odseky, no po prečítaní tohto 
materiálu bola naozaj zhrozená. Povedala len toľko, že celkový jej dojem je taký a to sa vyjadrila slušne, že je tu jeden obrovský neporiadok a to, čo sa tu za tri roky udialo v podstate len potvrdzuje to,  na čo poslanci primátora mesta veľa krát upozorňovali. Bolo ich málo, sú tu možno 3-4 takí, ktorí neustále poukazujú na porušenia zákonov a v podstate je aj rada, že tento kontrolný úrad potvrdil to, na čo tu 2-3 bežní poslanci poukazovali. 
Osobne očakáva nie len to, čo povedal jej predrečník, ale aj to, že primátor mesta, ako jeho štatutár, urobí niečo konkrétne v tomto prípade. Požiadala ho, aby vyslovil nedôveru riaditeľovi Magistrátu mesta Košice, pretože si myslí, že za to všetko, čo sa v správe NKÚ píše a za to neefektívne a nehospodárne nakladanie s verejnými prostriedkami, za vypisovanie nájomných zmlúv so súkromnými pracovnými agentúrami, za externé právne služby a ďalšie je zodpovedný nielen primátor mesta, ale predovšetkým riaditeľ Magistrátu mesta Košice, ktorý sa preukázal ako absolútne neschopný manažovať toto mesto. Osobne má dojem, že aj organizačný poriadok, ktorý bol schválený, bol len akýmsi nástrojom v jeho rukách, aby nielen prepúšťal pracovníkov, ale  urobil z tohto magistrátu jeden obrovský neporiadok.
Ako poslankyňa vyslovuje nedôveru tomuto riaditeľovi a ak si chce primátor mesta zachrániť svoju politickú kožu, tak mu odporúča, aby čo najskôr odvolal tohto riaditeľa. Možno je dobrý projektový manažér, o tom nepochybuje, lebo má za sebou výsledky, ale žiaľ, musí konštatovať, že ako riaditeľ magistrátu je absolútne neschopný.

p. Balún, poslanec MZ – Faktická poznámka. Ak poslanec pozorne číta túto správu, 
tak nemôže vyrieknuť slová, že za všetko je zodpovedný tento riaditeľ. Nechcel povedať, že určitú zodpovednosť nenesie, ale za všetko, keď je kontrola od roku 2006 alebo od roku 2005, tak si treba pozrieť, kedy tento riaditeľ nastúpil do funkcie. Treba si pozrieť, kto bol vtedy riaditeľom magistrátu, kto bol štatutárom a kedy nastúpil tento riaditeľ. 
To nie je obhajoba, to je len spravodlivosť, je treba si ctiť, čo je napísané a nehádzať všetko do jedného vreca.

p. Kažimír, starosta MČ Košice – Krásna – V politike je už 8 rokov. Určite urobil 
množstvo chýb aj ako politik, aj ako starosta. Niektoré boli vážne, niektoré menej vážne, no za všetky niesol zodpovednosť. Aj politickú, aj ľudskú. Nevie pochopiť jednu vec. Nájomná zmluva, ktorá sa podpíše, prejde 6, možno 7 oddeleniami s jedným veľkým hárkom a vyjadrujú sa k nej všetci vedúci oddelení. Nikto si neskontroluje, či nájomná zmluva nie je v rozpore s pravidlami prenajímania majetku mesta, či nie je v rozpore s ustanoveniami o cene, s ustanoveniami o dobe nájmu. Hovorí to preto, lebo si myslí, že toto bola úmyselná chyba. Neúmyselné chyby sa dajú odstrániť, pokiaľ sú úmyselné, je to o horšie. V tejto zmluve ide o 20 mil. Sk. Spýtal sa preto, kto je za ňu zodpovedný, kto ju parafoval, kto ju podpisoval. Neverí, že 10 ľudí na tomto magistráte si nevšimlo, že sú tam dva vážne problémy.

p. Blaškovičová, poslankyňa MZ – Priznala sa, že keď si prečítala tento materiál, tak 
sa cítila trápne. Keďže je to verejný materiál, prečítajú si ho aj občania mesta. A vytvoria si nielen o magistráte, ale aj o tomto poslaneckom zbore svoju mienku. Spýtala sa na jednu vec. Keby neexistovala táto kontrola NKÚ, ako by sa poslanci o týchto veciach dozvedeli? Sedia tu, majú prístup k istým materiálom, ale nie ku všetkým. Ich splnomocneným kontrolórom je mestský kontrolór. Je tu množstvo vecí, na ktoré poslanci poukazovali počas volebného obdobia, ale konkrétne relevantné informácie nedostali. Takže, keby táto kontrola nebola, ako by vedeli, čo všetko sa udialo? A vyplýva z toho to, že majú každý rok žiadať NKÚ, aby urobil kontrolu hospodárenia, aby poslanci mali informácie, ktoré by mali vedieť a mali by ich vedieť aj občania tohto mesta? Ako to bude do budúcna?

p. Knapík, primátor mesta Košice  - V každom prípade tvrdenia, ktoré tu zazneli, sú 
reakciou na to, čo si poslanci mohli prečítať. Toto je výstup v podobe správy. Odpoveď pre p. Matouška – uskutočnilo sa konanie, kde jednotlivé odborné útvary, ktoré sú zodpovedné za jednotlivé kontrolované oblasti, predkladali svoje stanoviská, predkladali vyjadrenia a nie všetko bolo akceptované. Konštatácia NKÚ je jasná, len ide o to, aby vedeli a posúdili aj rozsah a opodstatnenosť niektorých týchto zistení, kde v prípade, že sa nenašiel rovnaký názor na dané riešenie,  tak sa musí rešpektovať pohľad Najvyššieho kontrolného úradu a brať ten postoj takto. Neznamená to, že sú za tým kroky, alebo rozhodnutia, ktoré majú snahu nenakladať hospodárne s verejnými prostriedkami, alebo tie verejné prostriedky odlievať do  nejakých skromných firiem. 
Rovnako je to aj s problematikou nájmu. Každý vie, že to územie nie je tak výnosové, ako sú ktorékoľvek iné lokality niekde v centrálnom meste. Pravidlá o prenajímaní majetku mesta sú riešené pre intravilán, tam sa prenajímali pozemky, ktoré sú  v extraviláne, do ktorých bolo treba  investovať, kde to malo slúžiť na účely športu, konkrétne golfu a bez toho, aby sa to neprerokovalo na príslušnej komisii, ktorá bola vytvorená z poslancov, ktorí materiál prerokovali, vyjadrili sa k nemu a nakoniec to schválili, nebolo by to prešlo. To že následne to bolo potrebné upraviť vo väzbe k pravidlám prenajímania majetku mesta, na to sa pozabudlo. Ušlo to ako vec, ktorá pri množstve úloh sa občas stratí. Treba to naozaj vnímať v reálnosti, kontexte rozhodnutí a čase, keď sa rozhodnutia robili a prijímali  Ak sa porovná to, čo je na stole s tým čo zistila prvá kontrola, ktorá tu bola v závere roka 2006, tak si myslí, že je to markantný rozdiel a značný kvalitatívny posun úrovne a spracovania materiálov, než to bolo pred tým. Toľko na úvod, ak bude treba, rád veci doplní. 
Požiadal kompetentných, aby podali vysvetlenia vo veci porušenia zákona. Z konštatácie sa to nedá zistiť, ale keď sa jedná o nejaký desať halierový rozdiel, alebo o rozdiel, ktorý súvisí s tým, či sa akcia, alebo príslušný charakter opravy, či investície hodnotí rozdielne, tak áno. Tie prostriedky boli vynaložené, len ide o to, či boli správne zaúčtované, zatriedené a klasifikované z pohľadu kontrolného orgánu. 

p. Dlhý, zástupca riaditeľa MMK – Ku konkrétnym pripomienkam poslancov.
Čo sa týka hrozby sankcií – sankcie v tomto prípade za porušenie zákona o rozpočtových pravidlách a porušenie zákona o účtovníctve ukladá Ministerstvo financií SR v zmysle zákona, pričom sa určite berie do úvahy miera závažnosti týchto porušení. V tomto prípade sankcie uložené neboli. 
Čo sa týka jednotlivých zodpovedností – predpokladá, že primátor mesta bude v tomto smere konať a konkrétnu zodpovednosť vyvodzuje on, ako štatutárny zástupca mesta. Aj v pracovno-právnych vzťahoch, pokiaľ sa preukáže príčinná súvislosť a že daný pracovník mal naozaj kompetenciu, alebo právo zabrániť tomu, aby k porušeniu zákona došlo. 
K jednotlivým porušeniam – Po prerokovaní výsledkov tejto správy s Najvyšším kontrolným úradom bolo aj z jeho strany konštatované, že v miere závažnosti považuje za najzávažnejšie dva prípady. Je to prípad nájomnej zmluvy medzi mestom a prevádzkovateľom golfového ihriska a prípad mandátnej zmluvy pre projekt výstavby kompostárne v Bernátovciach. 
Čo sa týka nájomnej zmluvy, tá bola uzatvorená v roku 2005. Bola uzatvorená na základe výberového konania, následne schválená v príslušnej komisii, v tom čase to bola komisia pre predaj a prenájom majetku mesta Košice. Najvyšší kontrolný úrad konštatuje,  že boli porušené pravidlá prenajímania v tom čase a k danej sume dospel na základe hodnotovej mapy, ktorú si mesto interne dalo spracovať a z tohto podkladu narátal takúto sumu. Mesto si v tom čase objednalo znalecké posudky, cena nájmu, ktorá je dnes stanovená,  v korunách predstavuje 1,20 Sk/m2. Znalecké posudky na tieto pozemky hovorili o sume 4,65 Sk/m2, resp. 5,09 Sk/m2.  Ak sa prejde na princíp, že je to za 10 rokov, tak 10 % z tejto ceny je podstatne nižšia suma, ako je schválená výška nájmu. Táto výška nájmu je v súlade so súčasne platnými pravidlami prenajímania, preto ani pri opatrení, ktoré prerokovali pri ich prijímaní s NKÚ, v zásade ani nebolo možné prijať nejaké opatrenie. Tento stav je v súlade so zákonom, v súlade so súčasne platnými pravidlami prenajímania. Názor mesta je, že hodnota, ktorú uviedol NKÚ, je hodnota hypotetická. Jednoducho v danom čase, na základe výberového konania, bola vybraná táto spoločnosť pre realizáciu zámeru vybudovať golfové ihrisko. Podotkol, že v tom čase sa prenajímala pôda, kde boli lúky a les. 
Ku kompostárni Bernátovce – tam mali názor, aj ho oznámili Najvyššiemu kontrolnému úradu, že je to v praxi bežne zaužívaný spôsob, keď odmena sa viaže na schválenie príslušného projektu príslušným riadiacim orgánom. Totiž jeho schválenie je potvrdením, že daný projekt bol spracovaný správne, korektne, bezchybne, vrátane všetkých jeho náležitostí, ktoré má mať. Preto z pohľadu magistrátu viazane  odmeny nepovažovali za porušenie zákona. V tom sa nezhodli.
Toto boli aj podľa NKÚ dve najzávažnejšie porušenia. 
K prijatým opatreniam – tieto opatrenia sú prijaté primátorom mesta po konzultácii s NKÚ, aby naozaj reagovali na zistené nedostatky a aby smerovali k ich odstráneniu, resp. nastaveniu systému tak, aby nedochádzalo k ďalšiemu vzniku takýchto porušení. Zodpovednosť, ktorá je tam daná, je daná aj z toho titulu, že konkrétni pracovníci tu zajtra nemusia byť, no opatrenia sa musia plniť. Za jednotlivé oddelenia zodpovedá v zmysle organizačného poriadku ich vedúci. 
Čo sa týka personálnych agentúr, tam NKÚ nekonštatoval porušenie, že  realizovali túto službu prostredníctvom personálnych agentúr, konštatoval len, že v jednom prípade bol daný úkon vykonaný neúčinne, pretože jeden pracovník rozviazal pracovný pomer, no tu je ťažké zabrániť slobodnému rozhodnutiu zamestnanca, keď chce z osobných dôvodov rozviazať pracovný pomer. Aj tie konštatovania v rámci zákona o rozpočtových pravidlách sa týkajú najmä paragrafu, ktorý hovorí, že sa prostriedky musia vynakladať hospodárne, efektívne a účinne. Potom je aj zákon o finančnej kontrole, ktorý vysvetľuje, čo si pod tými pojmami treba predstavovať. V správe sa nehovorí, že mesto vybralo najdrahšiu metódu, hovorí o tom, že pri použití z tých metód, ktoré boli pri nábore zamestnancov v metóde, ktorá bola z daných najdrahšia, v tej bola neúčinné to vynaloženie finančných prostriedkov už zo spomínaného dôvodu. 
Externé právne služby – tam tiež bolo porušenie, no bolo to porušenie mestskej internej smernice, ktorá rozlišovala, aká metóda obstarania sa použije. Určovala hranicu, v tomto prípade to bolo 100 tis. Sk. Do 100 tis. Sk nebol potrebný prieskum trhu, nad 100 tis. Sk sa musel urobiť. Pri použitých právnych službách bola zlá aplikácia tejto smernice. V konečnom dôsledku vyúčtovanie bolo vyššie v danom prípade o 10 halierov, ale už to bolo napadnuteľné.
Toľko z poznámok k jednotlivým zisteniam k výsledkom NKÚ.

p. Kolárčik, riaditeľ MMK – Prijal zodpovednosť za výsledky tejto správy, za 
výsledky, ktoré konštatoval Najvyšší kontrolný úrad. Konštatoval, že na Magistráte mesta Košice sa za jeden roku udeje asi 150 tisíc rôznych úkonov, o ktorých sú záznamy, že sa udiali, no to nie je dôvod na vyhováranie sa. Druhá vec je, že je podstatné sledovať aj čas. Najviac kritizovaná nájomná zmluva bola podpísaná v roku 2005. On nastúpil do funkcie v októbri 2008 a dané hodnotenie je  za rok 2008. Vidí tu trochu rozpor s tým, čo tvrdí poslankyňa 
p. Gamcová, keď po nastúpení do funkcie po dvoch – troch mesiacoch spustil vážnu reštrukturalizáciu a zmenu, to znamená, že nebola spokojnosť s tým, v akom stave bol personál a zamestnanci. Vymenilo sa 15 manažérskych pozícií a v rámci týchto manažérskych pozícií pri šiestich pozíciách využili aj služby personálnych agentúr. Vynaložili 1 mil. Sk bez DPH a ten milión je asi mediálne najsledovanejším výdavkom verejnej správy. Bolo to niekoľkokrát na prvých stránkach tlače a pod veľmi veľkým drobnohľadom. Prehlásil, že si stoji za týmito výmenami a vyslovil presvedčenie, že mesto získalo mimoriadne kvalitných ľudí. Títo ľudia smerovali do šiestich oblastí. Bola to oblasť riadenia ľudských zdrojov. Urobila sa vážna reštrukturalizácia, kde sa aj znížil počet zamestnancov a v tomto roku má mesto o 600 tis. eur plánovanú úsporu na nákladoch za mzdy. Zachytil v médiách, že KSK tiež robí 10 %-tné zníženie stavu zamestnancov a plánuje  ušetriť100 tis. eur. To pre porovnanie.
Vo vzťahu k štrukturálnym fondom sa vážne naštartoval proces, výzvy prichádzajú šialeným tempom a podáva sa veľké množstvo projektov. Získala sa približne 1 mld. Sk. Obrovská náročnosť tohto procesu si vyžaduje veľmi kvalitných odborníkov. 
Vo vzťahu k marketingu – mesto do 2-3 mesiacov predloží ako jedno z mála miest návrh ohľadom organizácie destinačného manažmentu, ktorý umožní veľmi progresívnym spôsobom naštartovať procesy marketingu v súlade aj s novou legislatívou. Mesto Košice reaguje ako prvé. 
Vo vzťahu k zahraničným investíciám, kde tiež smeroval človek vybratý agentúrou, mesto sa zúčastnilo dvoch vážnych investičných veľtrhov a tie boli pokryté sponzorskými prostriedkami zo strany investorov. Tieto procesy sa štartujú od začiatku roku 2009. 
Riadenie financií v krízovom roku tiež považuje za dobrý výsledok, lebo mesto nebolo nikdy na tom tak, žeby bola potrebná nútená správa. Tam tiež smeroval kvalitný manažér. 
V právnej oblasti bolo zabezpečené oveľa lepšie riadenie. Spomenul miliardový prípad s Ekotermalom, ktorý sa podarilo odstrániť. Ďalej je to príprava veľmi vážnych zmlúv, či už v odpadovom hospodárstve, ďalej to boli pomerne kvalitné legislatívne návrhy, ako je rokovací poriadok a ďalšie.
Uvedomuje si, že sa urobili aj chyby, mesto má trochu rozdielny názor vo vzťahu k argumentácii Najvyššieho kontrolného úradu, ale neudialo sa to úmyselne, ale s dobrým zámerom zlepšiť kvalitu práce.

p. Beňo, pracovník MMK – K elektronickým aukciám. V rámci procesu verejného 
obstarávania sa s touto formou verejného obstarávania začalo v novembri 2009, ako to bolo avizované aj na tomto mestskom zastupiteľstve. Od vtedy do dnešného dňa sa vykonalo 13 elektronických aukcií. Je to v procese testovania. Tieto elektronické aukcie sú len časťou tohto procesu. Doteraz sa proces verejného obstarávania vykonával len písomnou formou. Predkladali sa písomné ponuky do určeného dňa, potom sa vyhodnotili a najlepšia ponuka vyhrala. Elektronická aukcia pomáha tento proces skvalitňovať, zefektívňovať, aj zhospodárňovať, lebo naozaj v rámci týchto elektronických aukcií sa v meste podarilo v jednom prípade oproti písomnej ponuke, ktorá bola daná, cez elektronickú aukciu ušetriť až 44 %. Proces je rozbehnutý a verí, že sa v budúcnosti tento spôsob udomácni.

p. Halenár, poslanec MZ – Faktická poznámka. Vypočul sa vyjadrenie p. Dlhého 
o bežnej praxi, keď sa odmena za projekty vypláca až po schválení v príslušných orgánoch naozaj s mrazením v chrbtici, lebo tieto vety sa v pohode dajú preložiť aj tak, že mesto Košice bežne poskytuje peniaze pre korumpovanie a uplácanie na príslušných schvaľovacích orgánoch.  A toto podozrenie z nich nikto po schválení tejto správy nezmyje. 

p. Knapík, primátor mesta Košice  - Ak je takéto podozrenie, treba podať trestné 
	oznámenie. Požiadal o korektnosť.

p. Halenár, poslanec MZ – Upozornil, že využíva svoju minútu a požiadal primátora 
mesta, aby nezneužíval svoje právo, že má mikrofón. 
Chcel povedať, že táto veta sa dá kľudne takto preložiť a padajú do podozrenia, že peniaze sa používajú na korumpovanie a uplácanie schvaľovacích orgánov.
K riaditeľovi MMK p. Kolárčikovi.  Keď mesto získalo 1 miliardu Sk na projektoch, koľko sa potom vyplatilo peňazí z rozpočtu mesta, ako odmenu pre tých, ktorí tú jednu miliardu dokázali zariadiť na príslušných schvaľovacích orgánoch? Toto sú presne tie otázniky, ktoré by ich mali trápiť, že nakoľko sú tieto peniaze požívané naozaj v prospech ľudí. Lebo argumentácia, že až vtedy sa ukáže kvalita programu, keď je schválený v príslušnom orgáne, je naozaj mimo akejkoľvek diskusie diskvalifikačná. 

p. Knapík, primátor mesta Košice  - Tak s týmto názorom p. Halenára nesúhlasil. 
Jednoznačne ani takýto spôsob, ani takúto konšteláciu a preklad do takejto reči odmieta. Ak má byť projekt pripravený kvalitne, tak si myslí, že sa to môže prejaviť v cene, ale toto sa nevie 100 %-tne zabezpečiť. Otázka, či partnera s ktorým mesto komunikuje, je možné zainteresovať na tom, aby bol motivovaný, aby projekty a materiály nechrlil na objednávku pre 30 rôznych inštitúcií, ale pripravil projekt presne, precízne, tak, aby v tom schvaľovacom procese prešiel, aby nebol vyradený pre nejakú administratívnu chybu, nedostatok, alebo neplnenie podmienok.  O tejto otázke sa môže diskutovať nekonečne dlho a taká bola aj argumentácia mesta smerom k NKÚ a myslí si, že takéto ustanovenie je opodstatnené. Ak projekt neuspeje, spoločnosti nebude odmena vyplatená.

p. Balún, poslanec MZ – Faktická poznámka. Rešpektuje to, že poslanec p. Halenár 
má určité podozrenie, má na to aj právo, len sú postupy, ako sa to dokazuje. Aj on má voči nemu určité podozrenie, no tiež to nevie dokázať. Takže ostávajú v rovine podozrení.

p. Kočiš, poslanec MZ – Faktická poznámka. Osobne si myslí, že vysvetlenie 
a požiadavka NKÚ z hľadiska preplácania faktúr, alebo odmien je správne položená. Vyplácanie za nejakú prácu by sa nemalo viazať na rozhodnutie tretích osôb. Treba rozmýšľať „vy niečo urobíte a tretia osoba zmení podmienku a vaša práca je nezaplatená“. Kto potom vôbec bude robiť nejaké projekty. Presne také niečo naznačil pán Halenár. Takto sa to robí s vedomím, že za každú cenu sa musí uplácať, aby projekt silou, mocou prešiel. Podľa neho je to choré. Podľa neho je argumentácia NKÚ správna. 

p. Knapík, primátor mesta Košice  - Nakoľko sa už nikto nehlásil, uzavrel rozpravu.
Odznel procedurálny návrh poslanca p. Matouška, aby sa hlasovalo oddelene o časti berie na vedomie a ukladá. Dal o tom hlasovať. 

Hlasovanie č. 16: za 35, proti – zdržali sa 8, nehlasovali 4.

p. Knapík, primátor mesta Košice  - Konštatoval, že návrh bol prijatý. Zároveň 
odovzdal slovo návrhovej komisii. 

p. Boritáš, poslanec MZ – Prečítal prvú časť návrhu na uznesenie. 
Mestské zastupiteľstvo v Košiciach  podľa § 6 ods. 2 písm. ac) Štatútu mesta Košice berie na vedomie správu  o výsledku kontroly hospodárenia s majetkom, majetkovými právami, finančnými prostriedkami, záväzkami, pohľadávkami a kontrolu plnenia opatrení z predchádzajúcej kontroly v meste, ktoré je sídlom kraja.

Hlasovanie č. 17: za 45, proti 1, zdržal sa -, nehlasoval 1.

p. Knapík, primátor mesta Košice  -  Konštatoval, že uznesenie bolo schválené.

p. Boritáš, poslanec MZ – Prečítal druhú časť uznesenia.
Mestské zastupiteľstvo v Košiciach  podľa § 6 ods. 2 písm. ac) Štatútu mesta Košice ukladá riaditeľovi Magistrátu mesta Košice informovať Mestské zastupiteľstvo o plnení uložených opatrení. Termín: decembrové rokovanie mestského zastupiteľstva, zodpovedný: v texte.

Hlasovanie č. 18: za 25, proti 3, zdržali sa 17, nehlasovali 2.

p. Knapík, primátor mesta Košice  -  Konštatoval, že aj druhá časť uznesenia bola 
schválená. 
Na záver k schválenému bodu doložil, že niektoré pripomienky a poznámky sú akceptovateľné, materiál sa pripraví včas, aby tie opatrenia, ktoré smerujú k úlohám, ktoré majú byť splnené, aby o nich boli poslanci priebežne informovaní a boli predmetom ešte tohto zastupiteľského zboru a nie až v decembri.

––-     ––-     ––-

8. Návrh VZN mesta Košice o erbe a vlajke mestskej časti Košice - Džungľa

p. Knapík, primátor mesta Košice  - Návrh je v písomnej podobe s dôvodovou správou 
aj grafickým vyobrazením. Prešiel komisiou s odporučením prerokovať ho a schváliť.
Nakoľko sa do rozpravy nikto neprihlásil uzavrel ju a dal slovo návrhovej komisii. 

p. Boritáš, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. a) Štatútu mesta Košice  schvaľuje Všeobecne záväzné nariadenie mesta Košice o erbe a vlajke mestskej časti Košice –Džungľa podľa predloženého návrhu. 

Hlasovanie č. 19: za 41, proti -, zdržali sa ľ, nehlasovali 4.

p. Knapík, primátor mesta Košice  -  Konštatoval, že uznesenie bolo schválené. 

––-     ––-     ––-

9. Návrh zmeny VZN mesta Košice č. 103 o určení výšky príspevku na čiastočnú 
    úhradu nákladov v školách a v školských zariadeniach, ktorých  zriaďovateľom je Mesto Košice 

p. Knapík, primátor mesta Košice  - Materiál je tak isto v písomnej podobe aj 
s dôvodovou správou.  Nakoľko sa nikto do rozpravy neprihlásil, dal slovo návrhovej komisii. 

p. Boritáš, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach  podľa § 6 ods. 2 písm. a) Štatútu mesta Košice  schvaľuje zmeny Všeobecne záväzného nariadenia mesta Košice č. 103 o určení výšky príspevku na čiastočnú úhradu nákladov v školách a v školských zariadeniach, ktorých zriaďovateľom je Mesto Košice (nariadenie o určení výšky príspevku v školách a školských zariadeniach) podľa predloženého návrhu.

Hlasovanie č. 20: za 40, proti - , zdržali sa 2, nehlasovali 5.

p. Knapík, primátor mesta Košice  - Konštatoval, že uznesenie bolo schválené.

––-     ––-     ––-

10. Návrh zmien a doplnky ÚPN zóna Krásna n. H., lokalita Golianova

p. Knapík, primátor mesta Košice  - Požiadal predkladateľa materiálu, aby ho uviedol. 

p. Drahovský, hlavný architekt mesta Košice -  Jedná sa o zmenu územného plánu 
zóny v lokalite Golianova v mestskej časti  Krásna, ktorú spracovali na základe zmeny ÚPN HSA Košice. Je to v lokalite, ktorá bola pred tým určená na individuálnu bytovú výstavbu. Bola tam umiestnená otočka električky. V minulom roku schvaľovali túto zmenu pre veľký územný plán Košíc a premiestnili tieto investície ďalej  do mestskej časti Krásna v trase budúcej električky a v trase obchvatovej komunikácie a preto územie, ktoré je teraz predstavované mohlo byť v zóne premenené na takéto využitie. Je to zmena, kde bude polyfunkčné využitie dvoma výškovými objektmi, sú tam aj nižšie objekty a občianska vybavenosť pre mestskú časť Krásna.

V rozprave vystúpili:

p. Kažimír, starosta MČ Košice –Krásna – Poďakoval hlavnému  architektovi za to, že 
tento materiál je  tu na zastupiteľstve a že je v takej podobe. Neodpustil si jednu otázku. Toto je predstavené ako projekt krasnianskych dvojičiek. Dvojičiek nie preto, žeby mali mať 100 poschodí ako v New Yorku, čo už bohužiaľ nie je pravdou, ale aby to bola akási symbolika, vstupná brána do Krásnej, aby sa to niečím odlišovalo. Návrh počítal s 15 poschodiami, v predloženom materiáli je 13 poschodí. Blízko je Talinská a tá má tiež 13 poschodí. Každý investor, ktorý príde do Košíc, do Krásnej, či do iných mestských častí, by mal poznať podmienky, aby vedel, čo tam môže postaviť. Chýba mu koncepcia výškových budov v Košiciach, aby každý vedel, kde môže postaviť mrakodrap, kde môže postaviť rodinný dom, aby potom zbytočne nebol v takej polohe, že niekto povie, že tam chce mať budovu s 15 poschodiami a ÚHA povie, že to bude  
13 poschodí. No nevie prečo, či je to subjektívny názor, alebo sú za tým iné dôvody. Bolo by korektnejšie voči investorom, voči tým, ktorí majú záujem stavať, aby vedeli a mali jasné pravidlá odsúhlasené aj týmto mestským zastupiteľstvom, čo sa v danej lokalite môže stavať, aby Košice nedopadli tak ako Bratislava, kde sú výškové budovy postavené trochu nekoncepčne.

p. Jenčová, poslankyňa MZ – Faktická poznámka. Je za rozvoj aj mestskej časti 
Krásna, no kým nebude vyriešený problém Slanecká, tak nemôže podporiť akúkoľvek výstavbu a zmenu územného plánu. 

p. Knapík, primátor mesta Košice - Nakoľko sa už nikto nehlásil, uzavrel rozpravu 
	a odovzdal ešte slovo p. Drahovskému.

p. Drahovský, hlavný architekt mesta Košice – Súhlasil s pánom starostom, že túto 
koncepciu výškových budov sľubovali. Proces sa už začal, majú prezentácie aj z iných miest. Na spracovanie tejto koncepcie digitálnou formou bohužiaľ treba finančné prostriedky, pre spracovanie priestorového modelu mesta Košice. Zatiaľ je spracovaný priestorový model terénu v niektorých mestských častiach. Deje sa to postupne a keďže v minulom roku boli krátené finančné prostriedky aj pre ich útvar, nebolo možné zadať to externej organizácii, ktorá by to spracovala kompletne. Na inom stretnutí, aby teraz nezdržiaval, môže predstaviť napr. koncepciu Prahy. Zatiaľ na tom pracujú, no nejde to tak rýchlo, ako sa očakáva.
Konkrétne k otázke týchto podlaží. Úprimne povedal, že všetky objekty a všetky investície, ktoré boli v roku 2007, 2008 avizované s veľkým prevýšením, s veľkými výškami, ich investori postupne prichádzali s tým, že samotné objemy a výšky znižovali. Je to prirodzené vzhľadom na financovanie bánk daných investícií. Pokiaľ pred tým kofinancovanie bánk bolo až do 80 %, kde 80 % výšky vedela prefinancovať banka, dnes je to  len 50 % a 50 % musí investor financovať z vlastných zdrojov. Tu automaticky vzniká to, že kto má zdroje na 2 podlažia, tak pred tým mohol mať 10 podlaží a dnes môže mať 4 podlažia. Je to povedané tak trochu pejoratívne, ale je to pravda. Nakoniec aj tie podlažia, ktoré dohodli priamo s investorom, sú pandantom výškových budov na druhej strane v mestskej časti Nad jazerom a považujú za adekvátne takéto výškové  aj priestorové usporiadanie. 
Súhlasil so starostkou p. Jenčovou, že  základnou podmienkou ďalšieho rozvoja územia v tomto smere je postupné dobudovanie komunikácie Slaneckej cesty. Aj v súčasnosti, územie, ktoré zmenili v územnom pláne pri Mäsopriemysle a investor, ktorý  tam má ísť, rokuje sa s ním  o tom, aby v tej parciálnej časti prebudoval danú komunikáciu tak, ako sa to udialo  pri Tescu. Finančné prostriedky, ktoré mesto má, sú také, aké sú. ÚHA však požaduje, aby jednotliví investori postupne  dopracovávali tú technickú, dopravnú infraštruktúru.

p. Knapík, primátor mesta Košice  - Odznelo aj vysvetlenie, no v budúcnosti sa s tým 
mestské zastupiteľstvo určite bude zapodievať, lebo aj na iných územiach sa riešia otázky, ktoré narážajú na tento problém. Verí, že tak ako to bolo prezentované, sa v budúcnosti mesto k tomuto dopracuje.
Odovzdal slovo návrhovej komisii. 

p. Boritáš, poslanec MZ – Prečítal návrh na uznesenie v skrátenej verzii. 
Mestské zastupiteľstvo v Košiciach podľa § 31 stavebného zákona a podľa príslušných ustanovení Štatútu mesta Košice schvaľuje 
a)	zmeny a doplnky územného plánu zóny Krásna plus doplnok k VZN, 
b)	berie na vedomie stanovisko nadriadeného orgánu
c)	žiada primátora mesta Košice, aby zabezpečil uloženie jednotlivých zmien podľa predloženého návrhu.

Hlasovanie č.  21: za 40, proti 1, zdržali sa 2, nehlasovali 4.

p. Knapík, primátor mesta Košice  - Konštatoval, že uznesenie bolo schválené.

Úplné znenie schváleného uznesenia:
Mestské zastupiteľstvo v Košiciach podľa § 31 stavebného zákona a podľa príslušných ustanovení Štatútu mesta Košice
A. schvaľuje 
1. zmeny a doplnky územného plánu zóny Krásna v lokalite Golianova v zmysle spracovaných grafických príloh,
2.  doplnok ku Všeobecne záväznému nariadeniu mesta Košice č. 50/1998, ktorým sa 
     vyhlasuje záväzná časť územného plánu zóny Krásna n. H.,
B. berie na vedomie 
stanovisko nadriadeného orgánu územného plánovania,
C. žiada 
primátora mesta Košice 
zabezpečiť uloženie zmeny územného plánu zóny Krásna na Útvare hlavného architekta mesta Košice, na Miestnom úrade mestskej časti Košice - Krásna,  na   Stavebnom  rade mesta Košice a na Krajskom stavebnom úrade v Košiciach.

––-     ––-     ––-

11. Zmeny v Radách školy a školských zariadení, ktorých zriaďovateľom 
       je mesto Košice

p. Knapík, primátor mesta Košice  - Materiál je pripravený písomne s konkrétnymi 
návrhmi. Ak by boli návrhy na zmeny oproti tomu, čo sa predložilo, tak je možné predniesť to v rozprave.

p. Petrvalský, poslanec MZ – Materiál prešiel komisiou školstva, športu a mládeže. 
K týmto zmenám došlo z dôvodu, že veľa zamestnancov Magistrátu mesta Košice  odišlo z práce či už z dôvodu veku, alebo rôznych iných dôvodov, preto ich bolo potrebné odvolať z rád školy a nahradiť ich novými. 

p. Knapík, primátor mesta Košice  -  Nakoľko sa nikto do rozpravy neprihlásil, dal 
slovo návrhovej komisii. 

p. Boritáš, poslanec MZ – Prečítal návrh na uznesenie v skrátenej podobe.
Mestské zastupiteľstvo v Košiciach v súlade s § 6 ods. 2 písm. ac) Štatútu mesta Košice  a § 25 zákona NR SR č. 596/2003 Z.z. o štátnej správe v školstve a v školskej samospráve a o zmene a doplnení niektorých zákonov
a)	odvoláva členov rád škôl a školského zariadenia podľa predloženého návrhu
b)	deleguje členov rád škôl a školského zariadenia podľa predloženého návrhu.

Hlasovanie č. 22: za 42, proti -, zdržal sa 1, nehlasovali 4.

p. Knapík, primátor mesta Košice  - Konštatoval, že uznesenie bolo schválené.

Úplne znenie schváleného uznesenia:
Mestské zastupiteľstvo v Košiciach 
podľa § 6 ods. 2 písm. ac) Štatútu mesta Košice a § 25 zákona NR SR č. 596/2003 Z.z. o štátnej správe v školstve a školskej samospráve a o zmene a doplnení niektorých zákonov
A. odvoláva  
1.   Karola Lukáča  z Rady školy pri Základnej škole Dolina 43, Košice  a z Rady 
      školy  pri Základnej škole Mládežnícka 3, Košice
2.   Milana Strambu z Rady školy pri Základnej škole Fábryho 44 , Košice, z Rady 
školy pri    Základnej škole Postupimská 37, Košice a z Rady školského zariadenia pri Centre Voľného času Technik,  Orgovánová 5, Košice
3.   Máriu Firkalovú	z Rady školy pri Materskej škole Smetanova 11, Košice
4.   Helenu Matyásovú z Rady školy pri Základnej umeleckej škole Bernolákova 26, Košice,
B. deleguje
1.	Viktora Forraia	do Rady školy pri Základnej škole Dolina 43, Košice  a do Rady školy pri Základnej škole Mládežnícka 3, Košice
2.	Danu Šťastnú do Rady školy pri Základnej škole Fábryho 44, Košice
3.	Imricha Weiszera do Rady školy pri Základnej škole Postupimská 37, Košice
4.	Máriu Sarkovú do Rady školy pri Materskej škole Smetanova 11, Košice
5.	Ivana Šuleka do Rady školského zariadenia pri Centre voľného času Technik, Orgovánová 5,  Košice
6.	Beátu Lopušniakovú do Rady školy pri Základnej umeleckej škole Bernolákova 26, Košice.

––-     ––-     ––-

12. Príprava projektu „Elektronizácia verejnej správy krajského mesta Košice“

p. Knapík, primátor mesta Košice  - Materiál bol v písomnej podobe, otvoril k nemu 
rozpravu.

V rozprave vystúpili:

p. Halenár, poslanec MZ – Má niekoľko otázok a bol by rád, keby na ne dostal 
odpovede. Nejaké detaily by mohol niekto predložiť, ako niečo také funguje, že kto je taký štedrý, že dáva viac než sa požadovalo. Pôvodne požadovali  4 mil. a teraz dáva ešte viac?
Druhá otázka znie, či sú toho hodní, aby dostali na hrubo na rozpis, čoho sa týka táto suma 4.200 tis. eur. 4 mil. eur na počítačovú techniku dnes je pri cenách, ktoré sú na trhu značná suma. Poslanci majú o tom hlasovať a majú zvážiť, či tieto peniaze a je jedno, z ktorej pokladne pôjdu, či z európskej alebo mestskej, tak na to by mali poznať aspoň hrubý projekt. Je to niečo čo mesto preberá? Niečo, čo už funguje a len sa do toho v nejakom rozsahu zapája s istým rozsahom predpokladaných prác, alebo či je to niečo úplne nové, čo sa spúšťa ako novinka. Zaslúžili by si poznať viac detailov. A hlavne by ho zaujímal ten rozpis, že na čo a koľko sa bude míňať a na čo. Či to zase vznikne nejaká implementačná organizácia, alebo nejaká iná organizácia s 10 – 15 ľuďmi, ktorí to potom neskôr budú robiť.
 
p. Knapík, primátor mesta Košice  -  Nikto viac sa nehlásil, požiadal preto riaditeľa 
MMK, aby reagoval na tieto otázky. 

p. Kolárčik, riaditeľ MMK – Navýšenie položky je z toho dôvodu, že zodpovedný
orgán uznal námietku zo strany mesta Košice, že sú tu mestské časti, čo vytvára trochu náročnejšie požiadavky na tento projekt. Ak by mal povedať, že na čo všetko idú tieto peniaze – jednoducho ide sa vybudovať viac ako 150 služieb e-Governmentu, čiže možnosť robiť elektronické podania, elektronické vybavovania bez potreby prísť fyzicky vybavovať určité veci. 

p. Knapík, primátor mesta Košice  -  Na doplnenie treba povedať, že to bola 
požiadavka mesta, aby sa tie prostriedky zvýšili vzhľadom na to že ten projekt predpokladá elektronickú správu a fungovanie centrálneho mesta, teda magistrátu, mestských častí a ich vzájomné prepojenie aj pre komunikáciu mestských častí s vonkajšími klientmi. .

p. Knapík, primátor mesta Košice  - Požiadal ešte vedúcu referátu infraštruktúry, keby 
povedala pár slov k štruktúre projektu. Bolo by tiež dobré, keby si pán poslanec dohodol špeciálnu návštevu.

p. Hajduková, vedúca referátu infraštruktúry MMK -  Ku štruktúre projektu 
elektronizácie verejnej správy krajského mesta Košice len toľko, že gro rozpočtu je zamerané na vybudovanie elektronických služieb, ktorými bude verejná správa mesta Košice a mestských častí komunikovať s občanmi. Budú to služby buď jednosmernej interakcie, alebo transakčné služby a tie peniaze sú na vybudovanie týchto služieb. Na hardware sa použije minimálne percento. Kto sa o to zaujíma, kedykoľvek môže za ňou prísť, ukáže projekt, žiadosť, všetko, čo majú k tomu k dispozícii. 
Služby sú delené na povinné a voliteľné. Funguje to takto v Európskej únii. 

p. Knapík, primátor mesta Košice  - Ozaj by bolo vhodné realizovať osobné stretnutie 
a tam si všetko vydiskutovali. Upozornil p. Halenára, že mu nebolo udelené slovo. 

p. Jakubčiak, poslanec MZ- Faktická poznámka. Prvý krát videl primátora mesta 
vystúpiť trochu ráznejšie. Mal by tak vystupovať častejšie. Pred chvíľou tu pán poslanec narážal na slušnosť. Osobne je toho názoru, že súčasný primátor je veľmi slušný. Poznal 8 primátorov, no z hľadiska slušnosti k poslancom patrí k najslušnejším. Ale určite sú tu neslušní poslanci vo vzťahu k primátorovi mesta, aj vo vzťahu k ostatným poslancom. Treba sa preto nad sebou zamyslieť a nerobiť zasadanie o jednom poslancovi. 

p. Knapík, primátor mesta Košice  - Rozprava bola uzatvorená, dal slovo návrhovej 
komisii. 

p. Boritáš, poslanec MZ – Prečítal návrh na uznesenie v skrátenej podobe.
	Mestské zastupiteľstvo v Košiciach v súlade s platnými predpismi
a)	ruší uznesenie č. 961 z XXIX. rokovania MZ v Košiciach, zo dňa 27.-28. októbra 2009
b)	schvaľuje predloženie žiadosti o nenávratný finančný príspevok pre projekt Elektronizácia verejnej správy krajského mesta Košice podľa predloženého návrhu. 

Hlasovanie č. 23: za 41, proti 1, zdržal sa 1, nehlasovali 4.

p. Knapík, primátor mesta Košice  -  Konštatoval, že uznesenie bolo prijaté. 

Úplné znenie schváleného uznesenia:
Mestské zastupiteľstvo v Košiciach podľa § 6 ods. 2 písm. c) Štatútu mesta Košice
A. zrušuje
uznesenie č. 961 z XXIX. rokovania Mestského zastupiteľstva v Košiciach, zo dňa
27. – 28. októbra 2009,
B. schvaľuje 
predloženie žiadosti o NFP pre projekt:
Názov projektu: Elektronizácia verejnej správy krajského mesta Košice 
Výška celkových výdavkov na projekt: 4 210  523,30 EUR
Výška celkových oprávnených výdavkov na projekt: maximálne 4 210  523,30 EUR
Výška spolufinancovania projektu žiadateľom z celkových oprávnených výdavkov: minimálne 5%, t.j. 210 523,30 EUR.

––-     ––-     ––-

13. Príprava projektov „Vybudovanie nového zariadenia sociálnych služieb a     
      Rekonštrukcia ZOS a chránené bývanie na Laboreckej č. 2 v Košiciach“

p. Knapík, primátor mesta Košice  - Materiál aj s dôvodovou správou je v písomnej 
podobe, otvoril k nemu rozpravu. Nakoľko sa nik s poslancov neprihlásil, dal slovo návrhovej komisii. .

p. Boritáš, poslanec MZ – Prečítal návrh na uznesenie v skrátenej podobe.
Mestské zastupiteľstvo v Košiciach v súlade s platnými zákonmi a záväznými predpismi
a)	ruší uznesenie čs. 390 v bode 4 z pokračovanie XIII. rokovania MZ v Košiciach zo dňa 11. marca 2008, 
b)	schvaľuje predloženie žiadosti o nenávratný finančný príspevok za účelom realizácie projektu vybudovania nového zariadenia sociálnych služieb a predloženie žiadosti o nenávratný finančný príspevok za účelom realizácie projektu rekonštrukcia ZOS a chránené bývanie na Laboreckej č. 2 v Košiciach podľa predloženého návrhu.

Hlasovanie čs. 24: za 42, proti -, zdržal sa 1, nehlasovali 4.

p. Knapík, primátor mesta Košice  -  Konštatoval, že uznesenie bolo prijaté.

Úplné znenie schváleného uznesenia:
Mestské zastupiteľstvo v Košiciach podľa § 6 ods. 2 písm. c) Štatútu mesta Košice
A. zrušuje
uznesenie č. 390 v bode 4 z pokračovania XIII. rokovania Mestského zastupiteľstva v Košiciach  zo dňa 11. marca 2008,
B. schvaľuje
a) - predloženie žiadosti o NFP v rámci výzvy ROP-2.1c-2010/02 ROP za účelom  
       realizácie  projektu  „Vybudovanie  nového  zariadenia  sociálnych  služieb“,  
       ktorého  ciele sú  v súlade  s   platným  územným  plánom  obce  a  platným 
       Programom hospodárskeho rozvoja a sociálneho rozvoja obce,
- zabezpečenie realizácie projektu po schválení žiadosti o NFP,
- financovanie projektu vo výške 5% z celkových oprávnených výdavkov na 
   projekt, t.j. vo výške 100 000,00 Eur.
b) - predloženie žiadosti o NFP v rámci výzvy  ROP-2.1c-2010/02 ROP  za účelom  
       realizáciu projektu „Rekonštrukcia  ZOS  a   chránené  bývanie  na  Laboreckej 
       č. 2  v  Košiciach“,  ktorého  ciele  sú  v  súlade  s  platným  územným   plánom  
       obce  a platným Programom hospodárskeho rozvoja a sociálneho rozvoja obce,
- zabezpečenie realizácie projektu po schválení žiadosti o NFP,
         - financovanie projektu vo výške 5 % z celkových oprávnených výdavkov na  
           projekt, t.j. vo výške 109.449,27 Eur.

––-     ––-     ––-

14. Príprava projektu „Terénna sociálna práca v sociálne znevýhodnených 
lokalitách v meste Košice“ v rámci  Operačného programu  - Zamestnanosť a sociálna inklúzia

p. Knapík, primátor mesta Košice  -  Materiál je v písomnej podobe s dôvodovou správou, prešiel rokovaním mestskej rady s odporučením prerokovať ho a schváliť. Nakoľko sa do rozpravy nikto neprihlásil, dal slovo návrhovej komisii. 

p. Boritáš, poslanec MZ – Prečítal pôvodný návrh na uznesenie v skrátenej podobe:
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice  schvaľuje 
a)	predloženie žiadosti o poskytnutie nenávratného finančného príspevku pre projekt Terénna sociálna práca v sociálne znevýhodnených lokalitách v meste Košice
b)	zabezpečenie realizácie tohto projektu
c)	spolufinancovanie tohto projektu podľa predloženého návrhu.

Hlasovanie č. 25: za 42, proti 1, zdržal sa -, nehlasovali 4.

p. Knapík, primátor mesta Košice  - Konštatoval, že uznesenie bolo prijaté.

Úplné znenie schváleného uznesenia:
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice
schvaľuje 
a) predloženie žiadosti o poskytnutie nenávratného finančného príspevku v rámci Operačného programu  - Zamestnanosť a sociálna inklúzia, Rámcová aktivita č. 2.1.3 Aktivity zamerané na podporu komunitnej práce a na vyvolanie a podporovanie zmeny v rámci miestnych spoločenstiev a senzibilizačné aktivity „Terénna sociálna práca v sociálne znevýhodnených lokalitách v  meste Košice“,  ktorý je v súlade s Programom hospodárskeho a sociálneho rozvoja, 
b) zabezpečenie realizácie projektu po schválení projektového návrhu,
c) spolufinancovanie projektu vo výške 5 % z celkových oprávnených výdavkov  na projekt t.j. vo výške 3 320 EUR.

––-     ––-     ––-

15. Analýza legislatívneho rámca odpadového hospodárstva, Teoretické 
       východiská odpadového hospodárstva pre mesto Košice po roku 2010
       - plnenie uznesenia MZ č. 359 bod 3/2007

p. Knapík, primátor mesta Košice  - Na úvod materiálu uviedol niekoľko faktov, ktoré 
vyplývajú z toho, čo je možné očakávať.  Myslí si, že nie všetko je zhrnuté vo vstupnom materiáli. Analýz o odpadoch bolo hodne, no treba vychádzať z toho, že úloha riešiť odpad mesto v blízkej budúcnosti čaká.  Legislatívny proces sa vyvíja. V novembri 2009 rada Európskej únie prijala novú smernicu, ktorá rieši odpad a ruší predchádzajúce smernice, ktoré túto problematiku upravovali doteraz v oblasti EÚ. Termín, ktoré členské štáty EÚ majú implementovať a zapracovať túto novú smernicu do svojich poriadkov, je do 12.12.2010. Smernica č. 2008/98-ES, na ktorú sa odvoláva, zavádza v systéme odpadového hospodárstva novú štruktúru a istú hierarchiu, ktorá má svoje opodstatnenie a svoju postupnosť. Na prvom mieste musia členské štáty upraviť legislatívu tak, aby sa predchádzalo vzniku odpadom, aby sa nastavili podmienky na jeho opätovné využitie, aby sa zaviedol a realizoval proces recyklácie. To, čo neprejde týmto spôsobom, aby v ďalšom poradí, v ďalšom slede bolo energeticky využité, alebo zhodnotené a až na poslednom, na piatom mieste je jeho zneškodňovanie.
V rámci takto stanovenej hierarchie  bude musieť Slovensko a potom aj samospráva Košíc nastaviť aj svoje ďalšie fungovanie. V tomto procese je dôležité, aby členské štáty jednoznačne vychádzali aj z princípov, ktoré budú smerovať k tomu, aby sa v maximálne možnej miere chránilo životné prostredie, aby sa realizovali princípy dlhodobej udržateľnosti, aby to bolo možné technicky a ekonomicky financovať, aby to boli technicky a ekonomicky života schopné projekty.
Na prvom mieste vystupuje a funguje občan a firmy, ktorí sú tak isto povinné aplikovať tie úlohy, ktoré samospráva na úseku odpadového hospodárstva má, čiže občan by mal byť tým, kto upozorňuje a stráži, ako aj občianske hnutia a komunity, občianske združenia strážia a kontrolujú, aby prijaté opatrenia rešpektovali zásady ochrany životného prostredia, aby ceny za takto likvidovaný odpad, alebo za tieto úlohy, boli prijateľné, aby sa mu nenavyšovali nejaké úlohy, ktoré ho budú nadmieru zaťažovať.
Toto sú základné východiská, s ktorými sa musí pracovať a zabezpečiť úlohy do budúceho obdobia v podmienkach Košíc, v podmienkach samosprávy a v podmienkach odpadového hospodárstva.
Materiál o týchto veciach pojednáva podrobnejšie.

V rozprave vystúpili:

p. Kočiš, poslanec MZ – Naopak, myslí si, že materiál o tom podrobnejšie nerozpráva.
O danej problematike. A neporozumel vôbec tomu materiálu, ktorý mal predložený. Totiž je uznesenie prijaté na XI. Rokovaní MZ v roku 2007 a ukladá zabezpečiť vypracovanie komplexného materiálu o možnostiach nakladania s odpadom na území mesta s výhľadom a najbližších 10 rokov 
so zapracovaním motivačných prvkov pre občanov mesta. Pýta sa, že kde sú zapracované motivačné prvky pre občanov, ako bude mesto postupovať ďalej v problematike odvozu odpadu? Nie je aj toto environmentálne prostredie, keď sa odpad neodváža? Ako bude občan motivovaný separovať a ako to bude prebiehať? Je výhodné mať len jedného likvidátora odpadu, alebo či je výhodné pre občana v rámci motivácie dať  odpad spaľovať a vyrábať z toho elektrickú energiu, alebo odvážať na skládku. Chýba mu tu tá analýza a návrh riešenia. Toto je tak všeobecný materiál, že kľudne mohol dostať odkaz na www. A príslušné stránky, ktoré si aj tak odklikal a má to to isté. Ďakuje za taký materiál – je pre neho nepotrebný.

p. Knapík, primátor mesta Košice  - Nerozumie tomu dosť dobre, lebo to čo je 
predložené, istým spôsobom hovorí o tom, čo mesto má a akým smerom by sa malo v odpadovom hospodárstve uberať. Legislatívne úpravy neprijíma mesto, robí sa to dnes na úrovni európskeho parlamentu a v národnej rade.

p. Filipko, poslanec MZ – V snahe predísť možno niektorým otázkam, podobným 
tým,  aké predniesol poslanec p. Kočiš, ako jeden zo spracovateľov  uviedol niekoľko faktov. Osobne sa zúčastnil rokovania dvoch komisií mestského zastupiteľstva k tomuto materiálu, kde odzneli niektoré kritické slová aj výhrady voči rozsahu materiálu. Uznal, že obidva materiály, jednak právna analýza a teoretické východiská sú veľmi rozsiahle a je veľmi problematické z nich urobiť krátky sumár na dve strany, nakoľko iba závery z týchto dvoch materiálov sú zhrnuté na 7 stranách. Na rozdiel od poslanca p. Kočiša si myslí, že človek, ktorý si podrobne preštudoval tieto materiály,  našiel odpovede na niektoré tu položené otázky. Dnes na Slovensku nie je človek, ktorý by vedel povedať jednoznačne, čo je pre Košice najlepšie. Aj jeden z najlepších špecialistov na odpadové hospodárstvo a legislatívu a to p. Gašparíková naznačila vo svojom materiáli, že je taký veľký pohyb a taká neistota v tom, čo sa bude aplikovať do slovenskej legislatívy, že sa nedá jednoznačne povedať, čo je najlepšie. Je dané určité smerovanie a kto sa zúčastnil na konferencii 28. januára, kde mal tiež jednu prezentáciu na túto tému, tak práve tam odznela odpoveď, že prečo mesto Košice nemá svoj program odpadového hospodárstva predložený a schválený. Je to z dôvodu, že je istý postup v predkladaní programov odpadového hospodárstva. V súčasnosti je platný štátny program  odpadového hospodárstva na roky 2006 – 2010. Z úst predstaviteľa tam odznel náznak ospravedlnenia, že vlastne ministerstvo dalo pokyn, aby Krajské úrady životného prostredia zadržali spracovanie programu odpadového hospodárstva kraja. A mesto Košice až následne, keď bude krajský plán odpadového hospodárstva schválený, vtedy môže predložiť a schváliť svoj mestský program odpadového hospodárstva. Nie je to teda z toho dôvodu, že nemá predstavu a nevie, kam by malo smerovať, ale na základne platnej legislatívy zatiaľ mesto nemôže predložiť takýto program mestskému zastupiteľstvu. To je odpoveď a nie je to preto, žeby nechceli takýto program spracovať.
Čo sa týka separácie odpadov. Hospodárska kríza odhalila slabé miesta separovaného zberu a potrebu radikálnej zmeny prístupu k zhodnocovaniu a zneškodňovaniu odpadov. V roku 2008 v dôsledku krízy sa na trhoch stali nerentabilné aj niekedy mierne ziskové druhotné suroviny, ako je kov a papier. Dnes je veľmi ťažké nájsť model finančnej motivácie separovaného zberu občanov, ak mesto niekoľkými miliónmi, ešte v korunách, dopláca a dotuje separovaný zber. Napriek týmto dopadom mesto Košice neznížilo rozsah separovaného zberu ani v dôsledku hospodárskej krízy. Naopak od tohto roku sa ide zvýšiť rozsah separovaného zberu papiera. Znamená to, že je potrebné venovať sa zvyšovaniu environmentálneho povedomia a zainteresovanosti občanov mesta na zlepšovaní životného prostredia. Bude nutné realizovať pilotné projekty na území vytypovaných mestských častí a na základe získaných poznatkov je možné navrhnúť celoplošné zmeny, ktoré sa môžu aplikovať do systému mesta. Podporil aktivitu, ktorá je navrhovaná ako  spracovanie analýzy zloženia komunálneho odpadu. Skôr, než sa príjme nejaké rozhodnutie o zmenách v systéme odpadového hospodárstva, musí byť jednoznačne  dané zloženie komunálneho odpadu, ktoré je len odhadované. Takýto projekt na zistenie zloženia odpadov chcú realizovať.
Čo sa týka  možných dostupných technológií v Európe, ukazuje sa to, že v súčasnosti v Európe neexistujú žiadne iné odskúšané  referenčné technológie okrem  zariadení na energetické zhodnocovanie odpadov. A navyše, slovenská legislatíva vytvára mechanizmus dotácie na podporu pre energiu získavanú zhodnocovaním odpadov.  Ak usúdia, že mesto Košice má spracovaný a funkčný systém integrovaného zberu komunálnych odpadov, tak to je dobré východisko a bude potrebné opierať sa o fakty, ktorými disponujú a akými prostriedkami disponujú. 
V závere vystúpenia odcitoval to, čo je dnes záväzné a platné v programe odpadového hospodárstva Slovenskej republiky. Je to dokument, ktorý sa musí akceptovať. „Zvýšiť energetické zhodnocovanie odpadov na úroveň 15 % vo vzťahu  k celkom vzniknutým odpadom  v Slovenskej republike v roku 2010.“
Čo sa týka znižovania zneškodňovania odpadov spaľovaním, v roku 2010 spaľovať odpad s výlučne energetickým zhodnocovaním. Opatrenie: Ukončiť rekonštrukciu spaľovacích zariadení pre komunálne odpady. 
V inej časti sa píše: Využiť existujúce kapacity spaľovní na komunálny odpad v Bratislave a v Košiciach. V ďalšej časti opatrení – v oblasti energetického zhodnocovania odpadov ukončiť rekonštrukciu spaľovne komunálnych odpadov v Košiciach.
To sú platné veci, o ktorých slovenská legislatíva hovorí. Od toho sa budú musieť odraziť pri ďalších rozhodnutiach. 

p. Kočiš, poslanec MZ – Faktická poznámka. Predrečník asi nepochopil, čo chcel 
povedať. Vyznelo to tak, že on, že občania, si majú naštudovať tento materiál a potom by nemali otázky. Spýtal sa preto, prečo sa vôbec takýto materiál spracoval, keď si ho má kdesi inde naštudovať. Toto mala byť informácia, ktorá jeho i občanov o ničom neinformuje. Spýtal sa, či za tú odmenu, ktorú niekto mesačne berie, toto má byť výstupom? Pre neho to výstup nie je. Je to nejaké blá, blá, blá. Nič viac.

p. Knapík, primátor mesta Košice  -  Aj to je hodnotenie. 

p. Jutka, poslanec MZ – On si naopak nemyslí, že je to blá, blá, blá výstup, práve
naopak. Začal pekne po poriadku a nadviazal na to, čo hovoril poslanec 
p. Filipko. Z jeho materiálu vyplýva, že v zmysle uplatňovania rámcovej smernice Európskej únie je povinnosťou jednotlivých členských krajín Európskej únie implementovať závery tejto smernice do právnych poriadkov členských štátov. Niektoré členské krajiny to už majú implementované, niektoré ešte nie. Táto smernica prináša aj novú hierarchiu v odpadovom hospodárstve a to v nasledovnom poradí: predchádzanie vzniku, príprava na opätovné použitie, čiže separácia, recyklácia, energetické zhodnocovanie odpadu a zneškodnenie. V zmysle tejto smernice sa preferuje recyklácia a hlavne separácia odpadu. V súlade s tým mesto Košice spolu so spoločnosťou Kosit pripravuje už tretiu etapu intenzívnej separácie zberu v meste Košice. Takže toto kritérium mesto Košice čiastočne napĺňa, ale tak isto, ako povedal 
p. Filipko vo svojom vstupe, vstupujú do toho aj niektoré externé faktory a je to aj hospodárska kríza, ktorá separáciu odpadu posúva trochu do úzadia, čo  nie je veľmi výhodné z hľadiska ekonomickej efektivity. 
Ďalšou možnosťou likvidácie odpadu je energetické zhodnocovanie odpadu. Aby mohli povedať, že spaľovňa odpadov v meste Košice spĺňa kritéria, lebo ak chce byť zaradená medzi zariadenia na zhodnocovanie odpadov, bude musieť spĺňať určitú energetickú účinnosť na energetické zhodnocovanie odpadov. V prípade, ak je spaľovňa odpadov zariadením na zhodnocovanie odpadov, tak výnosy z predaja energie sa odpočítavajú z celkových nákladov na nakladanie s komunálnym odpadom. Čiže prvotné vstupy, ktoré sú s tým spojené môžu do budúcna priniesť efekt a to je výška ceny za odpad pre obyvateľov mesta Košice. 
Všetci vedia, že košická spaľovňa produkuje vedľajší produkt paru, ktorá je využívaná pre vlastnú spotrebu, ale z veľkej väčšiny je dodávaná pre obyvateľov mesta cez spoločnosť TEKO. V materiáli p. Filipka je jasne deklarované, že došlo k značnému poklesu odobraného tepla, ktoré vzniká ako vedľajší produkt pri výrobe pary. Zároveň je v tabuľke tohto materiálu uvedené, že množstvo využitej energie vo forme tepla sa v súčasnosti vôbec nevyužíva a vypúšťa sa viac menej do vzduchu. Je skutočne načase zaoberať sa myšlienkou využitia tejto energie priamo v spaľovni a nespoliehať sa na ľubovôľu predstaviteľov hlavne spoločnosti TEKO. Spoločnosť Kosit navrhuje inštaláciu a to sa schvaľovalo aj v priemyselnom pláne,  elektrickej turbíny s generátorom, za účelom využitia energie zo spaľovania odpadu. Hlavným prínosom tohto zariadenia bude pokrytie vlastných energetických nárokov a predaj prebytkov do verejnej siete. Tento zdroj, podľa materiálu, umožní efektívnejšie rozvíjať energeticky náročné prevádzky, viazané na činnosti, ktoré sa zaoberajú spracovaním druhotných surovín zo separovaného zberu a predpokladá, že tieto úspory, resp. výnosy z predaja tejto energie sa premietnu pri započítaní prvotných vstupov aj do celkovej ceny za odpad pre obyvateľov mesta Košice. Perspektíva tu je a myslí si, že niečo už bolo naznačené aj v priemyselnom pláne a niečo je naznačené aj v tomto materiáli.  Nemyslí si preto, že tento materiál je nič nehovoriacim materiálom.

p. Boritáš, poslanec MZ -  Mal pripravený pozmeňujúci návrh na uznesenie. Stručne 
uviedol, že na základe toho, čo už bolo v rozprave povedané a aj na základe toho že má informáciu o niektorých krokoch na Magistráte mesta aj v súvislosti s riešením odpadov a firmou Kosit, a.s. Košice, ktoré už prebiehajú a sú už v záverečnom štádiu, má pripravený návrh, aby mestské zastupiteľstvo požiadalo primátora mesta, aby tieto náležitosti boli určitou formou dotiahnuté do konca a predložené tomuto mestskému zastupiteľstvu, aby sa mohol tento proces ukončiť a pre mesto vyjasniť.
V návrhu na uznesenie je prvý bod totožný s bodom, ktorý je navrhovaný 
v materiáli:
Mestské zastupiteľstvo v súlade s platnými zákonmi a všeobecne záväznými právnymi predpismi
1.	berie na vedomie analýzu legislatívneho rámca odpadového hospodárstva, teoretické východiská odpadového hospodárstva pre mesto Košice po roku 2010
2.	žiada primátora mesta Košice primátora mesta Košice, aby do konca marca 2010, predložil na rokovanie Mestského zastupiteľstva mesta Košice návrh projektu energetického zhodnotenia odpadu pre mesto Košice, modernizácie spaľovne a návrh na usporiadanie zmluvných vzťahov medzi mestom Košice a spoločnosťou Kosit, a.s. Košice na najbližšie obdobie.
Konzultoval už aj termín a má informáciu, žeby sa malo konať nejaké mimoriadne mestské zastupiteľstvo, takže by sa to malo stihnúť. Ak je návrh na iný termín, je prístupný ten termín upraviť, ale po konzultácii vie, že do konca marca by sa to malo stihnúť.

p. Knapík, primátor mesta Košice – Myslí si, že ten proces u začal, venujú sa mu od II. 
polovice minulého roka. Nie je to samozrejme jednoduché, lebo sa musí riešiť niekoľko úrovní. Nemusí teda k tomu hovoriť nič a bude rešpektovať, že hlavné slovo k tomu dá p. Halenárovi.

p. Kočiš, poslanec MZ – Faktická poznámka. Spýtal sa predrečníka, poslanca Jutku, 
či predniesol svoj príhovor ako člen predstavenstva Kositu, alebo či zastupuje záujmy občanov tohto mesta. 

p. Halenár, poslanec MZ – Dúfa, že sa zmestí do troch minút, aj keď tu počuli 
argumentáciu p. Filipka, že zhrnutie do dvoch strán nie je možné. Fajn, no treba si všimnúť ten rozdiel, že poslanci sa musia zmestiť do troch minút a on sa nedokáže zmestiť do dvoch strán. 
Myslí si, že predstavenie takého programu vyžaduje okrem znalosti veci aj odvahu niesť  zodpovednosť a v tomto ohľade jednoznačne poslanec Filipko zlyhal. Upozornil všetkých poslancov, ktorí sa budú smiať, resp. budú teraz hlasovať, že pre spracovateľa, ktorý predložil to, čo poslanci majú pred sebou. Nebol k dispozícii forenzný audit faktúr Kositu, ktorý pokiaľ si to niekto pamätá, uznesením žiadali v decembri 2007, aby bol hotový do polovičky roka 2008. Znamená to, že predkladateľ naznačil spôsob, ktorým sa bude uberať spracovanie odpadu a toto naznačil aj poslanec p. Boritáš svojim návrhom. Smeruje sa opäť k tomu istému, čo tu bolo. V tomto materiáli nie je ani len naznačené riešenie, ako bude vplývať povinnosť zberu biologického odpadu 
na celkový spôsob a vývoj v komunálnom odpade na tých ďalších 10 rokov. V materiáli nie je ani naznačená možnosť zberu komunálneho odpadu v prostredí konkurencie. Ani naznačená. Jeden člen komisie životného prostredia označil z celého materiálu 10 strán ako použiteľných. A nebol to on. Rád by všetkých poslancov upozornil, ktorí budú teraz hlasovať, že Kosit a hrozba platenia za ich nový systém, ktorý spúšťajú, ostane na pleciach Košičanov.  Keď sa na komisii životného prostredia, za prítomnosti veľkých hláv z Kositu, aj taliansky hovoriaceho pána, pýtal, že ako je možné, že za 
3 roky dozadu, zaplatili omnoho viac na faktúrach, ako bolo odpadu, čiže nárast faktúr od Kositu bol omnoho vyšší, než nárast ton, ktoré Kosit pozbieral, odpoveďou mu bolo, že tam boli aj poplatky za rekonštrukciu spaľovacej pece. Nech si teraz nikto nemyslí, že si vymýšľa. To bolo v tých faktúrach Kositu. To tam jasne zaznelo. Čiže, opäť sa dostávajú pred veľké nebezpečie, že do faktúr Kositu, budú zabaľované nejaké ceny. 
Že vraj je obtiažne nájsť model separovaného zberu. Naozaj sa musí pri tejto vete poslanca p. Filipka iba trpko pousmiať. Jednoznačná odpoveď je, že aspoň vo vybranej mestskej časti, keď už nie v celom meste, by mohlo byť, že sa zavedie váženie po mestských častiach. Keď mesto povie jednotlivým mestským častiam, že ak v procese váženia toľko a toľko percent odnesie na spálenie a toľko a toľko sa odnesie tam a tam, to vyhrajú a dostanú to a to od mesta. Tá motivácia je tak jednoznačná a ľahká, že si nevie predstaviť ľahšiu. A teraz nehovoril iba o plastoch a kovoch.  Myslel tým hlavne bioodpad, ktorý tvorí až 40 % komunálneho odpadu. Je to 40 a možno aj viac percent.

p. Knapík, primátor mesta Košice – Požiadal p. Halenára, aby sa sústredil na podstatné 
fakty, lebo základnú myšlienku dopĺňa všelijakými dovetkami a čas uniká.

p. Halenár, poslanec MZ – A toto, čo hovorí nie je podstatné?

p. Knapík, primátor mesta Košice – Požiadal ho, že ak chce pokračovať, aby hovoril 
o podstatných faktoch. 

p. Halenár, poslanec MZ – Minule 6,5 minúty poslanec Cengel prednášal návrh na 
uznesenie spolu aj s diskusným príspevkom a bolo to v poriadku a jemu primátor mesta nepovedal ani slovo. 
Na všetky tieto otázky, ktoré odzneli na komisii životného prostredia zaznievali buď vyhýbavé odpovede, alebo odpovede v tom duchu, že je nejaký vychodený systém, tak prečo nepokračovať v ňom. Za seba povedal, že prečo nie, ak sa zistí, že je to ten najvýhodnejší systém z tých rôznych, ktoré sú predkladané, tak áno, nech sa v ňom pokračuje.
Ešte k cene – jeden z predkladateľov, poslankyňa Vargová zo Západu, niekoľkonásobne opakovala, že hlavným cieľom pri tvorbe tohto programu bolo stabilizovať cenu 948,- Sk. Čo je to za prístup jedného z hlavných predkladateľov stabilizovať nejakú cenu. Mali by sa snažiť o tú najlepšiu cenu, snažiť sa robiť všetko preto, aby ľudia platili menej. Nie stabilizovať. 
A ešte opäť zopakoval, že je tam  tá hrozba skrytých platieb pre Kosit.
Chcel povedať len to, že Košičania dostanú to, čo sa teraz schváli. Zaslúžia si to, pretože keď idú voľby tak 75 % zostane doma.  Dúfa, že v novembri, alebo v decembri ten počet bude vyšší. 

p. Knapík, primátor mesta Košice – Poďakoval za odporúčania i rečnícke otázky. 
	
p. Pajtáš, poslanec MZ – Faktická poznámka. Požiadal kolegov, aby p. Halenárovi dali 
ešte 5 minút na to, aby povedal svoj návrh, svoju analýzu aj s finančnou analýzou, ako si predstavuje, aby Kosit fungoval, resp. odpadové hospodárstvo v Košiciach.

p. Knapík, primátor mesta Košice -  Vo faktickej poznámke sa procedurálne návrhy 	dávať nemôžu, zobral to ako rečnícky vstup. 

p. Jutka, poslanec MZ -  Pán Pajtáš mu zobral slová z úst, no odpovedal p. Kočišovi,
že v spoločnosti Kosit je nominovaný ako zástupca tohto mestského zastupiteľstva a vždy bude hájiť záujmy občanov tohto mesta. Je toho názoru, že ideálne riešenie nikdy neexistuje, vždy sa musí vychádzať zo skutočností, ako sú a ktoré sú v danej situácii najvýhodnejšie. Musí sa vychádzať z toho, aké sú momentálne možnosti a aká technológia je k dispozícii v meste Košice.

p. Knapík, primátor mesta Košice -  Na doplnenie, vychádzať sa musí  aj z toho, čo sa 
podľa tých z tých analýz a legislatívneho prostredia, ktoré mesto bude musieť zabezpečovať.

p. Gamcová, poslankyňa MZ -  Vrátila sa k tomu, čo povedal p. Kočiš, lebo si myslí, 
že je to podstatné. Prijaté uznesenie 359 o čomsi hovorí. Text je uvedený, nech si ho každý prečíta, lebo je veľmi jasný. Myslí si, že celý tento materiál nenapĺňa tento text, či sa to už niekomu páči, alebo nie. Tento materiál hovorí o analýze, legislatívnych zákonoch a ďalších záležitostiach, týkajúcich sa odpadového hospodárstva. No nehovorí nič o tom, ako mesto bude riešiť ten proces zneškodňovania odpadov. Darmo, ale podľa jej názoru nenapĺňa text tohto uznesenia. 
To, že tu boli nejaké pracovné skupiny a vytvorili tento materiál, je dobré. No konkrétne ju zaujíma ďalšia dôležitá vec. Kto je tá pracovná skupina. Je to aj jej prvá konkrétna otázka, že kto je ten expert, alebo kto sú tí experti, ktorí sa zaoberali týmto materiálom. 
Keď už musí povedať, tak tá prvá veta „V procese rozhodovania sa do úvahy vzalo aj zameranie činnosti katedry...“, na Technickej univerzite existuje ešte ďalšia celá fakulta, ktorá sa venuje tomuto problému a vie, že práve sa tam spracováva jedna diplomová práca, ktorú si objednal Kosit, tá sa tu vôbec nespomína. Je to Fakulta hutnícka, ktorá sa dlhé roky zaoberá práve nielen zneškodňovaním odpadu, ale komplexným odpadovým hospodárstvom.
Zaujalo ju aj to, čo ešte pred tým povedal pán riaditeľ a to jej druhá otázka: Aké zmluvy sú pripravené v odpadovom hospodárstve. Riaditeľ to spomenul práve pri správe NKÚ. A myslí si, že toto malo byť obsahom tohto materiálu, ako vlastne tých 300 mil. Sk, ktoré mesto každý rok investuje do zneškodňovania komunálneho odpadu, bude využívať naďalej. To je podľa nej kľúčová otázka. 
Kľúčovou otázkou sú aj motivačné prvky. Jediným motivačným prvkom pre občanov Košíc je cena, ktorú platia za odpad  a je úplne jedno, čo tu odznelo schované za odbornými slovami, ktorým občania aj tak nebudú rozumieť, je úplne zbytočné to, čo povedal p. Jutka, môžu sa tu čítať celé state so zákonov, jediným motivačným prvkom je cena a kľúčové pre ňu je to, ako sa táto cena bude stanovovať. Má vážne pochybnosti, či súčasná cena je v súlade so zákonom. V tom ju podporilo aj generálne riaditeľstvo, ktoré jej to do listu napísalo. Táto cena nebola nikdy zverejnená a nikde nebola rozanalyzovaná. To je pre ňu podstatné, nič iné.

p. Rusnák, poslanec MZ – Materiál, ktorý v zmysle uznesenia MZ č. 359/2007
pripravil p Filipko, je skutočne obsiahly a tých 111 strán hovorí o rôznych veciach. Keď sa prehŕňal uzneseniami v súvislosti s odpadovým hospodárstvom, ktoré sa v meste prijali, našiel aj uznesenie  179 z júla 2007, kedy toto zastupiteľstvo vyjadrilo podporu I. etape priemyselného plánu spoločnosti, ktorá dnes v Košiciach odpadové hospodárstvo spravuje, spoločnosti Kosit, nepamätá si však, žeby táto I. etapa realizácie priemyselného plánu bola rozmenená na drobné a bola poslancom predložená. Bolo by vhodné, keby v rámci všetkých otázok, ktoré tu aj boli vznesené, tento materiál bol urýchlene predložený na rokovanie mestského zastupiteľstva.

p. Knapík, primátor mesta Košice – Myslí si, že ak to, čo navrhoval poslanec 
p. Boritáš bude prijaté, tak nič nebráni tomu, aby to pripravili, ale v predchádzajúcom vstupe chcel povedať, že touto otázkou, aj v súvislosti s analýzou legislatívneho prostredia, s možnosťami aj s tým technickým riešením energetizácie komunálnych odpadov v podmienkach mesta sa zapodievajú.  Riešenia a návrhy sú pripravené. Materiály sa dofinalizujú a do mesiaca, možno aj skôr sa k tomu posadia a budú musieť závažné rozhodnutia urobiť. A tie aspekty, ktoré boli spomenuté – otázka ceny, otázka zmluvných vzťahov, aké zmluvy mesto má, v akom rámci sa pohybuje, toto všetko je dôležité poznať, vedieť a vychádzať z toho, aby pri rozhodovaní toto brali do úvahy.
Či poslanec p. Halenár krúti hlavou, alebo nekrúti hlavou, toto nezmení, lebo sa musí rešpektovať aj stav, v ktorom sa  mesto reálne nachádza. Ak sa príjme rozhodnutie, že sa pôjde iným spôsobom, tak to tiež musí byť zodpovedné rozhodnutie, že mesto nebude zahltené odpadom a že v reálnom čase na nejaký systém pyrolýzy sa bude dať nabehnúť. Všetko to, čo sa urobilo, smerovalo k tomu, aby sa zhodnotilo to, čo v Košiciach je, aká je perspektíva a čo ukladá legislatíva či na európskej, alebo národnej úrovni. Podľa toho sa príjmu príslušné rozhodnutia.
Súhlasil s tým, že v relatívne krátkom čase, do 30 dní sa stretnú a ku konkrétnym podkladom prebehnú rokovania rady aj komisií, kde sa ešte všeličo dá vydiskutovať, vysvetliť, kde sa dajú klásť otázky a na tomto fóre sa to bude musieť uzavrieť.
Ešte na dovysvetlenie vystúpi p. Filipko, aby vysvetlil, kde nezvládol úlohu a prepadol na celej čiare spolu s primátorom, lebo predložil materiál, ktorý bol nekvalitný.

p. Filipko, poslanec MZ – Veľmi ho mrzí, že sklamal niektorých kolegov. Osobne si 
nemyslí, že by materiál neplnil ten účel, kvôli ktorému bol predložený. Motiváciu pri separovanom zbere vysvetlil pri predchádzajúcom vstupe. Jednoducho je potrebné na to nájsť finančné prostriedky a môže sa motivovať. V súčasnosti však prostriedky na to nie sú. 
Biologický odpad - v právnej analýze je uvedené, že slovenský parlament a slovenská legislatíva odložila platnosť povinnej separácie biologicky rozložiteľných odpadov, ktoré boli definované pôvodne od 1.1.2010 zatiaľ na neurčito. Je sporné, akým spôsobom to dokáže slovenská vláda svojim opatrením navrhnúť, alebo zrealizovať, ale v súčasnosti je ten stav taký a platí.
Čo sa týka investície, že ostane na pleciach Košičanov – skutočne je zámerom, aby občania neplatili za odpad viac. To je dôležité.  Informácia, ktorú povedal p. Halenár,  je nepravdivá – do poplatkov a do ceny za odpad nebola zahrnutá investícia do kotla, ale do čistenia spalín. Čistenie spalín vzniklo povinnosťou slovenskej legislatívy, ktorá nariadila, že takéto zariadenia musia vybudovať systém čistenia spalín a toto muselo mesto spoločne, ako akcionár mesta, v košickej spaľovni realizovať. Ten systém je veľmi dobrý a dáva nonstop 24 hodinový monitoring obsahu prvkov v spalinách.
Čo sa týka konštruktívnych návrhov v oblasti konkurencie a separovaného zberu – veľmi rád si vypočuje návrhy pána poslanca pri osobnom stretnutí, lebo doteraz tu odzneli iba prázdne populistické kecy. Nech príde s rovnými, hotovými návrhmi, ak má o nich predstavu. Osobne ich bude rád presadzovať a aplikovať.
K pripomienkam poslankyne p. Gamcovej – pracovná skupina expertov primátora tohto mesta je v zložení expertov z rôznych oblastí: finančnej, z oblasti  bankovníctva, odpadového hospodárstva, teoretikov, legislatívcov, je tam aj zastúpenie ministerstva, sú tam aj odborníci z energetiky. Je to široké spektrum ľudí, ktorí môžu, napovedať a dať odporúčania primátorovi tohto mesta.
Hutnícku fakultu mesto chce osloviť práve vo vzťahu k analýze zloženia komunálneho odpadu, ktorú bude mesto v najbližších mesiacoch realizovať.
Pán Rusnák hovoril o skutočne prijatom uznesení, že mestské zastupiteľstvo sa už vyjadrilo v roku 2007 k podpore priemyselného plánu.  O tom sa bude podrobnejšie hovoriť pri predložení tohto bodu, ale priemyselný plán v tej podobe, ako bol podporený, sa čiastočne upravil a zmenil sa k podstatne lepšiemu riešeniu. Detailnejšie sa  bude o tom hovoriť na najbližšom rokovaní mestského zastupiteľstva.

p. Halenár, poslanec MZ – Faktická poznámka. V decembri 2007 mestské 
zastupiteľstvo preto prijalo uznesenie o tom neuveriteľne špeciálnom slove – forenznom audite, lebo sa dvíhala cena o 50 %. Bolo to preto. Dnes poslanec 
p. Filipko, keď rezignoval na túto správu, z toho celkom jasne plynie jeho postoj k celému problému odpadového hospodárstva. A nech p. Filipko nehovorí o tom, kto tu šíri kecy, pretože keď raz povedia ľudia z Kositu, že to zaplatili Košičania, tak nech tu nerozpráva o špeciálnych a vynikajúcich technológiách. Keď ich občania zaplatia, tak musia byť vynikajúce. O čom tu p. Filipko hovorí – o nejakých kecoch? Čo sa stalo p. Trebuľovi, že v roku 2001 podpísal na 10 rokov exkluzivitu pre Kosit. Čo sa stane ďalším, čo to podpíšu na 10, alebo nevie koľko rokov?

p. Kočiš, poslanec MZ – Faktická poznámka. Krátko, že čo je to populizmus. Je to 
taktika spočívajúca vo vystupovaní na verejnosti tak, že sa zdôrazňuje pochopenie pre problémy ľudí a prípadne sa im aj sľubuje bez reálnych podkladov. Nech mu to prepáčia, ale táto správa taká je.

p. Knapík, primátor mesta Košice – Nakoľko sa už nikto nehlásil, uzavrel rozpravu 
	 a dal slovo návrhovej komisii. 

p. Boritáš, poslanec MZ – Prečítal pozmeňujúci návrh na uznesenie, ktorý sám 
navrhol.

Mestské zastupiteľstvo v súlade s platnými zákonmi a všeobecne záväznými právnymi predpismi
1. berie na vedomie analýzu legislatívneho rámca odpadového hospodárstva, teoretické východiská odpadového hospodárstva pre mesto Košice po roku 2010,
2. žiada primátora mesta Košice primátora mesta Košice, aby do konca marca 2010, predložil na rokovanie Mestského zastupiteľstva mesta Košice návrh projektu energetického zhodnotenia odpadu pre mesto Košice, modernizácie spaľovne a návrh na usporiadanie zmluvných vzťahov medzi mestom Košice a spoločnosťou Kosit, a.s. Košice na najbližšie obdobie. Zodpovedný aj termín je v texte.

Hlasovanie č. 26: za 32, proti 1, zdržali sa 13.

p. Knapík, primátor mesta Košice – Konštatoval, že uznesenie bolo schválené.

––-     ––-     ––-

17. Uznesenia MZ č. 288, 584 - návrh zmien

p. Knapík, primátor mesta Košice – Zmeny súvisia s predtým prijatými uzneseniami. 
	V dôvodovej správe je vysvetlené, prečo k zmenám došlo.

V rozprave vystúpili:

p. Pajtáš, poslanec MZ – Komisia dopravy a výstavby sa týmto bodom zaoberala
a vzhľadom na výsledky rokovania komisie predniesol pozmeňujúci návrh, ktorého obsahom je: časť berie na vedomie bez zmien, časť súhlasí bez zmien a v schvaľujúcej časti bod č. 1 bez zmien, v bode č. 2 : zabezpečiť všetky potrebné organizačné a legislatívne kroky v rámci ďalšieho schvaľovacieho procesu na realizáciu nasledovných zmien v mestskej časti Košice – Poľov predložených v materiáli, návrh požiadavky na riešenie ÚPN mesta Košice, požiadavky a návrhy za mestskú časť Košice - Poľov. Termín: jún 2010.

p. Boritáš, poslanec MZ – Aby uznesenie bolo úplné, treba doplniť zodpovedného 
pracovníka. Mal by to byť riaditeľ MMK, no predkladateľom návrhu je poslanec p. Pajtáš, preto požiadal o jeho názor.

p. Pajtáš, poslanec MZ – Upresnil svoj návrh a navrhol, aby zodpovedný za splnenie 
tejto úlohy bol riaditeľ MMK. 

p. Knapík, primátor mesta Košice – Uzavrel rozpravu a dal slovo návrhovej komisii. 

p. Boritáš, poslanec MZ – Prečítal pozmeňujúci návrh poslanca p. Pajtáša.
Mestské zastupiteľstvo v Košiciach podľa príslušných ustanovení Štatútu mesta Košice a Rokovacieho poriadku MZ Košice
A. berie  na  vedomie stanovisko MČ Košice - Šaca a MČ Košice - Poľov k predloženým materiálom týkajúcim sa ich mestských častí,
B. súhlasí s vyhodnotením možnosti plnenia vecnej náplne a časového harmonogramu predložených uznesení MZ,
C. schvaľuje  
1. zrušenie uznesenia č. 288  z  IX.  rokovania  MZ  dňa 25.10.2007  týkajúceho sa  zmeny  ÚPN  HSA  v  lokalite  Šaca  –  Za kaštieľom.  Zhodnotenie  možností prípadného rozvoja tejto lokality bude predmetom riešenia nového územného plánu mesta Košice, 
2.  zmenu  uznesenia  MZ  č. 584  z  XVIII.  Rokovania  MZ  dňa 11.9.2008  
v  časti
      B. ukladá:
zabezpečiť všetky potrebné organizačné a legislatívne kroky v rámci ďalšieho schvaľovacieho procesu na realizáciu zámerov MČ Košice – Poľov uvedených 
a predložených v materiáli: „Návrh – požiadavky na riešenie ÚPN-O mesta Košice požiadavky – návrhy za MČ Košice – Poľov“.
	Z:  riaditeľ MMK T:  jún 2010

Hlasovanie č. 27: za 42, proti -, proti 3, zdržali sa 2.

p. Knapík, primátor mesta Košice -  Konštatoval, že uznesenie bolo prijaté.

––-     ––-     ––-

17/1 Zmena v orgánoch Fondu zdravia mesta Košice, n.f.

p. Knapík, primátor mesta Košice – Mení sa uznesenie č 510,  ktorým boli menovaní
členovia do Fondu zdravia mesta Košice, ktoré bolo prijaté na júnovom XVI. rokovaní v roku 2008.  Dal slovo predkladateľovi návrhu.

p. Lukán, poslanec MZ – Štatút Fondu zdravia určuje na pozícii revízora Fondu 
zdravia hlavného kontrolóra. Keďže na tejto pozícii došlo k zmene, je potrebné novelizovať uznesenie č. 510 v takom zmysle, že sa odvoláva Ing. Richard Hojer z pozície revízora Fondu zdravia a menuje sa Ing. Hana Jakubíková, za revízora Fondu zdravia. Návrh odovzdal návrhovej komisii. 

p. Knapík, primátor mesta Košice – Nakoľko sa do rozpravy nikto neprihlásil, dal 
slovo návrhovej komisii. 

p. Boritáš, poslanec MZ – Prečítal návrh na uznesenie.
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice 
A. odvoláva Ing. Richarda Hojera z pozície revízora Fondu zdravia mesta Košice, n.f. 
B. menuje Ing. Hanu Jakubíkovú, hlavnú kontrolórku mesta Košice za revízora Fondu zdravia mesta Košice, n.f.

Hlasovanie č. 28: za 44, proti 1, zdržal sa -, nehlasovali 2.

p. Knapík, primátor mesta Košice -  Konštatoval, že uznesenie bolo prijaté.

––-     ––-     ––-

18. Udelenie verejného ocenenia „Čestný občan mesta Košice“ 

p. Knapík, primátor mesta Košice -  Je mu cťou predložiť mestskému zastupiteľstvu
návrh na takéto ocenenie, ktoré prichádza od občianskeho združenia Jána Mathé, Východoslovenskej galérie a iných umelcov, ktorí pôsobia v umeleckom, hlavne sochárskom prostredí a poznajú pána Ferdinanda Fallika, občianskym menom a umeleckým menom Gyula Kosice, ktorý je svetoznámym sochárom. Narodil sa v Košiciach a vo veľmi mladom veku odišiel zo Slovenska do Južnej Ameriky, do Argentíny, kde sa presadil. Je významným zakladateľom nového druhu nefigurálneho umenia, ktoré má atribúty vynaliezavosti a kreativity. Je nositeľom viacerých svetových prestížnych ocenení, čestných titulov a je aj čestným občanom mesta Buenos Aires a nositeľom titulu, ktorý mu udelila vláda Francúzska – Gavalier umenia a literatúry. 
Menovaný prejavil záujem prevziať toto verejné ocenenie osobne v Košiciach. Návšteva Košíc by ho potešila a možno má toto mesto aj v drobných spomienkach zachované. Pre propagáciu mesta vo svete, hlavne umeleckom svete ako nositeľ umeleckého mena Gyula Kosice, urobil veľa. Osobne je presvedčený, že tak ako Štatút mesta hovorí  o udelení čestného občianstva, že  v tomto návrhu a v tejto osobe sa to napĺňa. 

V rozprave vystúpili:

p. Boritáš, poslanec MZ – Je tu jedna drobnosť. Návrhová komisia prišla na to, že ak 
by ostal tento text návrhu uznesenia, tak mesto by udelilo verejné ocenenie Čestný občan mesta Košice pánovi pod umeleckým menom. On svoju totožnosť nemôže dokladovať, preto návrhová komisia a on osobne, predložil návrh na úpravu uznesenia, že ocenenie Čestný občan mesta Košice sa udeľuje svetoznámemu sochárovi Ferdinandovi Fallikovi s umeleckým menom Gyula Kosice a nasledujúci text.

p. Knapík, primátor mesta Košice – Myslí si, že chyba sa neurobí, ale aj umelecké 
meno, ktoré používa je identifikované s touto osobou. Používa ho v rôznom styku a je identifikované s touto osobou, takže pochybnosti by neboli.
Odovzdal slovo návrhovej komisii. 

p. Boritáš, poslanec MZ – Prečítal upravený návrh na uznesenie.
Mestské zastupiteľstvo v Košiciach podľa § 11 ods. 4 písm. o) zákona SNR 
č. 369/1990 o obecnom zriadení v znení neskorších zmien a doplnkov a podľa 
§ 92 Štatútu mesta Košice udeľuje verejné ocenenie „Čestný občan mesta Košice“ svetoznámemu sochárovi  Ferdinandovi Fallikovi s umeleckým menom Gyula Kosice za významný podiel v rozvoji kultúry a propagáciu mesta Košice vo svete.

Hlasovanie č. 29: za 44, proti -, zdržal sa -, nehlasovali 2.

p. Knapík, primátor mesta Košice -  Konštatoval, že uznesenie bolo prijaté. Verí, že 
sa podarí, aby v čase, keď sa verejné ocenenia mesta odovzdávajú, t.j. na Deň mesta Košice 7. mája sa podarí Košičanom stretnúť s týmto vzácnym človekom. 

––-     ––-     ––-

19. Udelenie „Ceny mesta Košice“ pre jednotlivcov a kolektívy pri príležitosti 
      osláv Dňa mesta Košice v roku 2010

p. Knapík, primátor mesta Košice -  V súlade so Štatútom mesta návrhy, ktoré 
predkladali jednotlivé inštitúcie: umelecké, vzdelávacie, športové kluby a rôzne iné, boli sústredené na organizačnom referáte. Bola menovaná komisia z radov poslancov, ktorej predsedal námestník primátora mesta  a pri rešpektovaní pravidiel, z návrhov po posúdení komisiou, bol pripravený materiál, ktorý je potrebné prerokovať. 
Nakoľko sa do rozpravy nikto neprihlásil, dal slovo návrhovej komisii. 

p. Boritáš, poslanec MZ – Prečítal pôvodný návrh na uznesenie v skrátenej podobe.
Mestské zastupiteľstvo v Košiciach podľa § 6 ods. 2 písm. ac),  § 93 ods. 1 a 3 a § 96 ods. 1 Štatútu mesta Košice udeľuje Cenu mesta Košice
A.	pre jednotlivcov, podľa predloženého návrhu, 
B.	pre kolektívy, podľa predloženého návrhu. 

Hlasovanie č. 30: za 38, proti -, zdržali sa 5, nehlasovali 4.

p. Knapík, primátor mesta Košice – Konštatoval, že uznesenie bolo prijaté.

Úplné znenie schváleného uznesenia:
Mestské zastupiteľstvo v Košiciach podľa § 6 ods. 2 písm. ac),  § 93 ods. 1 a 3 a § 96 ods. 1 Štatútu mesta Košice
udeľuje
„Cenu mesta Košice“
A. pre jednotlivcov
    1. Ing. Peter Bešényi 
    2. Jozef Červínka 
    3. prof. MVDr. Ján Danko, PhD.  
    4. RNDr. Anna Futóová 
    5. JUDr. Ján Gašpar 
    6. Juraj Halász
    7. Ing. Štefan Hrušovský 
    8. Jozef Kolbaský 
    9. prof. MUDr. Jozef Maršala, DrSc. „in memoriam“ 
 10.  prof. RNDr. Igor Podlubný, CSc. 
B. pre kolektívy
    1. Divadlo Thália 
    2. Katedrálny zbor sv. Cyrila a Metoda 
    3. Kolektív reprezentačných trénerov SR 

––-     ––-     ––-

20. Zmena uznesenia MZ č. 863 zo dňa 25.6.2009

p. Knapík, primátor mesta Košice – Materiál je v písomnej podobe, otvoril k nemu
	rozpravu. Nakoľko sa nikto neprihlásil, dal slovo návrhovej komisii. 

p. Boritáš, poslanec MZ – Prečítal návrh na uznesenie v skrátenej podobe.
Mestské zastupiteľstvo v Košiciach podľa § 6 ods. 2 písm. b)  a  § 29 ods. 1 písm. b) Štatútu mesta Košice mení uznesenie MZ v Košiciach  č. 863  zo dňa  25.6.2009  podľa predloženého návrhu. 

Hlasovanie č. 31: za 46, proti -, zdržal sa -, nehlasoval 1.

p. Knapík, primátor mesta Košice – Konštatoval, že uznesenie bolo prijaté-

Úplné znenie schváleného uznesenia:
Mestské zastupiteľstvo v Košiciach
podľa § 6 ods. 2 písm. b)  a  § 29 ods. 1 písm. b) Štatútu mesta Košice
mení 
uznesenie MZ v Košiciach  č. 863  zo dňa  25.6.2009  nasledovne:
slová „pozemnoknižná parc. č. 8409/4, diel č. 17“ nahrádza slovami „parc.
č. 5460/34“. 
––-     ––-     ––-

p. Knapík, primátor mesta Košice – Vyhlásil obedňajšiu prestávku.

––-     ––-     ––-

21. Interpelácie poslancov MZ

p. Vargovčák, námestník primátora mesta Košice – Otvoril a viedol tento bod.

p. Buraš, poslanec MZ – Faktická poznámka. Upozornil, že v rokovacej sále nie sú 
prítomní vedúci oddelení MMK, ani riaditeľka EHMK, tak koho majú interpelovať a dopytovať.

p. Hlinka, poslanec MZ – Vrátil sa k problematike parkovacích miest a to konkrétne 
k výstavbe sľúbeného parkovacieho domu pri Steel aréne vzhľadom na blížiaci sa termín majstrovstiev sveta, aj z dôvodu potrebnosti, nakoľko spustenie výstavby tejto haly bolo podmienené tým, že v II. etape výstavby sa postaví parkovací dom. 
Ako je zabezpečená táto záležitosť, keďže termín majstrovstiev sa blíži. 
V súvislosti s parkovaním ho zaujíma ešte jedna otázka. V minulosti sa na zastupiteľstve hovorilo o tom, že sa pripravuje zavedenie II. a III. zóny plateného parkovania v centrálnej časti Košíc na vybraných parkoviskách. Má to byť z dôvodu, aby ten hromadný posun parkovania za hranicou doteraz spoplatňovanej zóny nebol. Ako sa v tomto smere pokročilo.
V súvislosti s tým, že sa v meste na Námestí osloboditeľov odštartovala výstavba Auparku, investor dal požiadavku, aby sa dal súhlas na realizáciu stavebných prác na bývalom parkovisku, kde sa teraz realizuje výstavba, na možnosť nepretržitej prevádzky, t.j. 24 hodín denne. Zaujíma ho, ako samospráva vybavila túto žiadosť investora a či sa prihliadalo aj na oprávnenú potrebu ochrany obyvateľstva, ktoré tam žije v obytných budovách, pred zvýšeným hlukom a vibráciami. 

p. Vargovčák, námestník primátora mesta Košice – Odpoveď bude zaslaná písomne.

p. Buraš, poslanec MZ -  Interpelácia smeruje ku kontajnerovému bývaniu na Luníku 
IX. Je to sociálna oblasť a dotýka sa námestníka primátora p. Vargovčáka.
Koncom decembra bola daná médiám i poslancom informácia, že sa má spustiť kontajnerové bývanie v 15 bytových jednotkách na Luníku IX. Nevie, kto z kolegov sa tam bol pozrieť, v médiách odznela správa, že sú tam aj sprchovacie kúty, je tam všetko na elektriku, ako ohrev vody a ďalšie a dostal aj informáciu, že to má slúžiť na sociálne bývanie. 
V tejto súvislosti prečítal niekoľko zaujímavých postrehov. Ohrev a vykurovanie vody je na elektriku a platby za tieto byty nevytvárajú predpoklad, že by to mohlo byť sociálne bývanie. Riaditeľ Bytového podniku zdôraznil, že platba za kontajnerové byty vychádza okolo 230, - € za mesiac a takúto sumu nemôžu platiť sociálne slabšie skupiny obyvateľstva. Zatiaľ sú tieto byty prázdne. Bolo do nich investovaných viac ako 10 mil. korún, tieto peniaze mestské zastupiteľstvo schválilo, no tieto byty sú v tejto chvíli aj strážené, aby nedošlo k rozkradnutiu.  Spýtal sa, akým spôsobom to bude riešené, kto bude za to zodpovedať, lebo mesto nechce, aby sa tam vytvárali nové dlhy a aby tieto byty boli obsadené potencionálnymi neplatičmi. Upozornil, že nájom v týchto bytoch je vyšší, ako nájom za sociálne byty na Golianovej ulici. Znamená to, že ak niekto schvaľoval tento projekt, musel aj vedieť, akým spôsobom budú tieto byty obsadené  Má informácie, že ľudia nechcú ísť do týchto bytov a dokonca sa uvažuje o tom, žeby tieto byty mali slúžiť pre migrantov. Nechcel sa o tom veľmi rozširovať, ale kvôli elektrickej energii, ktorá je zároveň ak zdrojom tepla v kontajnerovom bývaní, sú tieto byty predražené. Tam nie je možné kúriť tuhým palivom. Tieto byty majú z vonkajšej strany umelohmotné obloženia, tak skutočne tam vzniká aj nebezpečie požiaru. V tejto chvíli je to prázdne a Košice možno nebudú mať Luník IX, ale budú mať „Lentilkovo“. Tie kontajnerové byty sú farebné, sú krásne, vyzerajú ako lentilky, ale bol niekto vo vnútri? A akým spôsobom sa budú riešiť tieto platby? Požiadal o písomnú odpoveď.

p. Jenčová, poslankyňa MZ – Mrzí ju, že nie je prítomný primátor mesta, no verí, že si 
prečíta jej interpeláciu. Hovorí za poslancov mestskej časti Nad jazerom, aj za prítomných poslancov pp. Jeníka, Jakubčiaka a dúfa, že s ňou bude súhlasiť aj poslanci p. Forgáč a p. Berberich. Jedná sa o stanicu mestskej polície. Zastupiteľstvo niekoľkokrát rokovalo o zriadení mestskej polície v mestskej časti Nad jazerom. Konštatovala, že je to jediná veľká mestská časť, ktorá doteraz túto stanicu zriadenú nemá. Miestne zastupiteľstvo Nad jazerom prijalo uznesenie, ktoré ju zaväzuje rokovať s mestom, s pánom primátorom, rokovať s náčelníkom mestskej polície. Toto všetko sa dialo, aj v minulom roku sa niekoľkokrát stretli a ona i poslanci miestneho zastupiteľstva žiadajú, aby táto stanica v mestskej časti Nad jazerom bola zriadená. Priestory sú pripravené. Ju, poslancov i občanov zaujíma, kedy bude zriadená stanica mestskej polície v MČ Košice – Nad jazerom. Prijali uznesenie, aby stanica Juh rozdelila svojich členov a tí by boli preradení na stálu stanicu mestskej polície v mestskej časti Nad jazerom. 
Interpelovala primátora mesta, aby podnikol kroky, aby aj Jazerčania mali svojich mestských policajtov.

p. Gamcová, poslankyňa MZ –  Vo svojej interpelácii poprosila primátora mesta, aby 
jej vysvetlil, ako chce splniť 30 dňovú lehotu na vybavenie petície na záchranu ťahanovského lesa, keďže oprávnený o tom rokovať je orgán územnej samosprávy. 
Chce vedieť, kedy presne prebehli rokovania so spoločnosťou Fordin, s akým cieľom a náplňou.
Interpelovala primátora mesta vo veci stanoviska Pamiatkového úradu k archeologickému výskumu na Námestí osloboditeľov.

p. Vargovčák, námestník primátora mesta Košice – Nakoľko sa už nikto nehlásil, 
konštatoval, že na interpelácie bude odpovedané písomne a uzavrel tento bod.

22. Dopyty poslancov MZ

p. Vargovčák, námestník primátora mesta Košice – Otvoril rozpravu k tomuto bodu.

p. Kočiš, poslanec MZ -  Dopyt na správcu komunikácií. Keďže už skončil druhý 
kalamitný stupeň a je už druhý týždeň od tohto stavu, spýtal sa, kedy bude odprataná kopa snehu, ktorá má momentálne aj pri tomto teplom počasí výšku 1,2 metra. Uberá z prechodu pre chodcov medzi ulicami Laborecká – Poľovnícka. Dennodenne tam prejde množstvo ľudí, rodičia s kočíkmi a musia túto kopu v dĺžke 5 až 7 metrov obchádzať stredom ulice. Môže tam dôjsť k prípadnému nešťastiu a potom už bude neskoro riešiť tento problém. 
V súvislosti s Poľovníckou ulicou a petíciou, ktorá bola doručená na miestny úrad, spýtal sa príslušného správcu komunikácií, aké riešenie navrhuje v súvislosti so súčasnou neúnosnou situáciou, ktorá pretrváva pomaly už 7 rokov, čiže od výstavby obchodného centra Galéria, pri riešení statickej dopravy pre občanov bývajúcich na tejto ulici. Kto tam príde aj teraz, auto nezaparkuje. Ba čo viac, autá sú parkované aj na verejnej zeleni. Aj príslušníci mestskej polície môžu potvrdiť, že tam denne dochádza k pokutovaniu a odťahu motorových vozidiel. Je množstvo sťažností od občanov a osobne sa ho pýtajú, prečo to mesto nerieši.  Preto žiada, aby mu bolo oznámené, akú predstavu – zámer mesto má, aby to mohol oznámiť občanom.
Tretí dopyt – kto organizuje a kedy bol naposledy urobený odchyt mačiek. Podľa neho o týchto zvieratkách nie je prehľad, lebo za mačky sa poplatky neplatia. V súčasnosti sú premnožené, roznášajú choroby, besnotu v spolupráci s prehrabávačmi kontajnerov je to výborný základ pre roznášanie chorôb.

p. Jeník, poslanec MZ – Dopyt na riaditeľa MMK a p. Zajaka. 
Ide o Slaneckú cestu. Riaditeľ ÚHA hovoril o postupnom dobudovaní, realizuje sa postupný výkup pozemkov, ktorý potrvá do roku 2012. V súčasnosti je na tejto ceste množstvo dopravných nehôd a dokonca aj smrteľných dopravných nehôd. Ešte v roku 2000 interpeloval a žiadal ešte p. Kohoutka, aby mu dal stanovisko, či je možné presvetliť Slaneckú cestu z vedenia električkovej trate  tým, žeby priradili jednu lampu na opačnej strane a vytvorili by sa dvojičky. On to vtedy zamietol, lebo hoci technicky je to možné, bolo by to nákladné. Požiadal preto p. Zajaka, aby preveril, či je to možné, lebo tak by sa zabezpečilo presvetlenie tejto cesty aspoň na 50 %. Trochu pomohol aj orez topoľov, hoci sa mohol posunúť ešte o 1 meter.

p. Jenčová, poslankyňa MZ – Vrátila sa späť k zimnej údržbe. Vie, že nasnežilo všade 
a veľa. Chápe, že naraz sa nedá odpratať všetok sneh, no jej skúsenosť nie je dobrá, preto je potrebné prehodnotiť aj fungovanie štábu zimnej údržby a zabezpečovanie takýchto kalamitných situácií.  Nemôže sa stať, že telefón na dispečingu zimnej údržby má záznamník. Nemôže sa stať, že dispečing Kositu nedvíha. A nemôže sa stať ani niečo také, že keď veľké mestské časti nemajú povinnosť realizovať zimnú údržbu, nemajú totiž na to finančné zdroje a napriek tomu sa Jazero chcelo podieľať a aj sa podieľalo na čistení, lebo mesto má tieto kapacity obmedzené a oni predsa pomôžu, tak sa potom naťahujú o peniaze. Stroje, ktoré mestská časť objednala, si aj ustrážila. Zamestnanci chodili s týmito strojmi, no povolenie, že sa môžu takto aktivizovať,	dostala mestská časť až v nedeľu poobede. 
Takúto kalamitu počas svojho volebného obdobia zažila prvý krát až teraz a žiada, aby sa prehodnotilo fungovanie zimného štábu už aj preto, že mestské časti nie sú prizývané na štáb zimnej údržby. Určite každá mestská časť je ochotná a schopná vyčleniť svojich pracovníkov, či z oddelenia výstavby, alebo iných na to, aby pomohli mestu zabezpečiť včasnú prejazdnosť ulíc. 
Nemôže sa stať, že na Jazere bude 50 cm snehu a žiaden stroj. Sanitka po takej ceste neprejde. Nevie, ako by sa hoc kto tváril, keby niektorá z príbuzných rodila a nie je možné previesť ju do pôrodnice, lebo na ceste je pol metra snehu.  Toto sú skutočne vážne veci koncepčného charakteru. Je ochotná aj pomôcť, aj prispieť, len musí byť o túto pomoc záujem. 
A ak je vyhlásený druhý kalamitný stupeň a mesto s vlastnými prostriedkami nezvláda údržbu ciest, na dispečingu majú telefónne čísla, je potrebné dvihnúť telefón, upozorniť, že treba robiť, čo sa dá, že sa to bude takto fakturovať. V konkrétnej situácii jej zavolal vysoký funkcionár magistrátu a pýtal sa, aké stroje mestská časť potrebuje. Nahlásila mu, že potrebuje dve UNC, no neprišli ani UNC-čka, ani k dotyčnému pánovi sa nevedela dovolať. 
Skutočne komunikácie je potrebná a oni sú ochotní sa do toho angažovať, lebo to sľúbili aj svojim voličom. Verí, že  sa takáto situáciu už nebude opakovať, a že sa príjmu také opatrenia, že keď sa niečo stane, príjme sa správne rozhodnutie a fungovať budú aj mestské časti.

p. Gamcová, poslankyňa MZ – Dopyt na riaditeľa MMK.
Kto je poskytovateľom a správcom softvéru Noris. Chcela by vidieť konkrétnu zmluvu, ktorá je uzatvorená s konateľmi spoločnosti.
Požiadala o konkrétne mená expertnej poradnej skupiny, ktorá vypracovala materiál k odpadovému hospodárstvu.
Otázka na riaditeľa DPMK, a.s., či sú vyčíslené náklady, ktoré vznikli v dôsledku uzatvorenia ciest na Námestí osloboditeľov a výluky dopravy. Z čoho sa budú tieto zvýšené náklady uhrádzať?

p. Buraš, poslanec MZ – Dopyt na riaditeľa MMK.
V minulých dňoch bol telefonicky oslovený anketármi ohľadom jedného zaujímavého dotazníka, ktorý sa týkal činnosti samosprávy a hlavne niektorých osôb na tomto magistráte. Otázky boli cielene smerované. Preto ho zaujíma, či si dával Magistrát mesta Košice nejakú anketu, pretože jednou z otázok bolo: Uveďte, ktorého z kandidátov na post primátora mesta by si vedel predstaviť vo voľbách v roku 2010 a ktorému by dal svoj hlas. Odzneli zaujímavé mená: Knapík, Čečko, Dečo, Novotný, Vargovčák, Bauer, Lazár, Raši. Pýta sa preto, lebo tento dotazník, táto anketa, je veľmi zaujímavá. Požiadal o písomnú odpoveď.
Cez primátora mesta mal dopyt na zástupcov na EHMK, lebo v poslednom čase odzneli v médiách odzneli informácie ohľadom prenájmu priestorov v Kultúrparku. Zaujímavejšie je to, že 12. februára mal byť otvorený výmenník, ako kľúčový a základný prvok projektu EHMK. Žiaľ otvorenie výmenníka sa z dôvodu náhlych technických príčin preložilo. Iste aj iní poslanci dostali pozvanie na otvorenie tohto výnimočného diela, ktoré je projektom EHMK. Keďže následne odznela informácia od riaditeľa BPMK p. Hrabovského, že výmenník nie je skolaudovaný a kolaudácia bola plánovaná na 18. februára 2010,  tak sa spýtal, že ako je možné pozývať niekoho na otvorenie, ak stavba nie je skolaudovaná. Ako je možné, že niečo také prebieha a ešte sa posielajú aj pozvánky. Požiadal o písomnú odpoveď hlavne na otázku, že čo sa skrýva za tzv. náhlymi a neočakávanými technickými nedostatkami. Upozornil na to, že podľa platného stavebného zákona na odovzdanie stavby do užívania bez platného  stavebného rozhodnutia hrozí pokuta až vo výške 33 tis. eur. Zároveň  požiadal aj o zoznam mien, firiem a štatutárov, s ktorými plánuje EHMK uzavrieť nájomné zmluvy v priestoroch Kulturparku. Podľa neho je nemysliteľné, aby priestory dostalo občianske združenie, ktoré bolo zaregistrované na Ministerstve vnútra SR deň po ukončení termínu prideľovania. To je neskutočné. Takže požiadal o zoznam občianskych združení, s ktorými sa ráta pri uzatváraní nájomných zmlúv, zoznam štatutárov a informácie o činnosti týchto združení.

p. Hlinka, poslanec MZ – Momentálne bola zverejnená výzva z Ministerstva výstavby 
a regionálneho rozvoja SR ohľadne ROP 2-1 Infraštruktúra sociálnych služieb, sociálno-právnej ochrany a sociálnej kurately, kde oprávnení žiadatelia, t.j. mestá a obce a iní, môžu požadovať na zariadenia sociálnych služieb pomerne veľmi slušné čiastky peňazí.  Konkrétne na jedného klienta je to od 12.600,- € až do 27.000,- €. Termín na podávanie projektov je do konca apríla 2010. Keďže v meste je chronicky známy nedostatok týchto zariadení sociálnych služieb, najmä lôžkových a iných, či v rámci  schválenej koncepcie sociálnych služieb v meste sa uvažuje so zapojením mesta Košice do tejto programovej  výzvy. Jedna žiadosť sa dnes schválila v bode č. 13, jedná sa o ZOS na Laboreckej ulici, no spýtal sa, čo ďalej.  Je to koniec, alebo je ešte niečo rozpracované a ako to vyzerá.

p. Vargovčák, námestník primátora mesta Košice – V bode 13 boli schválené dve 
zariadenia. Jedno je na Laboreckej a druhé je to nové, ktoré reaguje na spomínanú výzvu

p. Mutafov, poslanec MZ – VÚC odsúhlasil zámer odpredať areál bývalej športovej 
školy na Popradskej ulici a mesto Košice i iné mestá majú pred sebou veľkú výzvu a to riešenie sociálnych služieb. Nemohlo by mesto vstúpiť do rokovania s VÚC o možnosti nejakého vzájomného započítania majetku a tento areál, ktorý pozostáva z viacerých pavilónov, neriešiť z hľadiska budúcich investícií ako možnosť zriadiť opatrovateľskú službu, či domov dôchodcov a podobne, aj s prihliadnutím na lokalitu, kde je veľa stromov a zelene.  Možno by stálo za to vstúpiť s VÚC do rokovania, aby sa ten cieľ naplnil. 

p. Vargovčák, námestník primátora mesta Košice – Práve teraz mu riaditeľ Magistrátu 
mesta povedal, že už bol zaslaný list, ktorý samosprávny kraj vyzýva na rokovanie.
Poďakoval za príspevky. Na dopyty bude zodpovedané písomnou formou. Uzavrel tento bod.

––-     ––-     ––-

23. Priamy prenájom pozemkov v MČ Košice – Džungľa pre Ingeborg Nicol 
      Kavečanskú a Branislava Kubániho

p. Vargovčák, námestník primátora mesta Košice -  Materiál je v písomnej podobe, 
otvoril k nemu rozpravu, no nakoľko sa nikto neprihlásil, dal slovo návrhovej komisii. 

p. Boritáš, poslanec MZ – Prečítal návrh na uznesenie v skrátenej podobe:
Mestské zastupiteľstvo v súlade s platnými zákonmi a všeobecne záväznými právnymi predpismi. schvaľuje priamy prenájom pozemkov v mestskej časti Džungľa  pre Ingebor Nicol Kavečanskú a Branislava Kubániho podľa predloženého návrhu. 

Hlasovanie č. 32: za 44, proti 1, zdržal sa -. 

p. Vargovčák, námestník primátora mesta Košice – Konštatoval, že uznesenie bolo 
schválené. 

Úplné znenie schváleného uznesenia:
Mestské zastupiteľstvo v Košiciach podľa § 6 ods. 2 písm. b) Štatútu mesta Košice 
a § 9a ods. 9 písm. c) zákona č. 258/2009 Z.z.
schvaľuje
priamy prenájom pozemkov v MČ Košice – Džungľa pre Ingeborg Nicol Kavečanskú a Branislava Kubániho 
názov nehnuteľností: pozemky parc. č.3206 o výmere 43 m2 a parc. č. 3207/1
                                   o výmere 252 m2  spolu o celkovej výmere 295 m2
kat. územie:               Brody
účel:                           rozšírenie svojho pozemku
doba nájmu:               neurčitá
cena za prenájom:     1 €/m2/rok,  tzn. 295,- €/rok za celý predmet nájmu. 
Priamy  prenájom  predmetnej  nehnuteľnosti  je prípadom hodným osobitného zreteľa 
(§ 9a ods. 9 písm. c) zákona č. 258/2009 Z.z.) z dôvodu, že sa jedná o pozemky určené pre funkciu nízko podlažnej zástavby, ale podľa urbanistickej štúdie MČ Košice – Džungľa na daných parcelách nie je možná výstavba individuálneho rodinného domu, len v spojení s domom na vedľajšej parcele, ktorého vlastníkmi sú pani Kavečanská a pán Kubáni.

––-     ––-     ––-

24. Priamy prenájom pozemkov na Magnezitárskej ulici pre PROReal 
      invest, s.r.o.

p. Vargovčák, námestník primátora mesta Košice – Materiál je v písomnej podobe, 
otvoril k nemu rozpravu. Nakoľko sa do nej nikto neprihlásil, dal slovo návrhovej komisii. 

p. Boritáš, poslanec MZ – Prečítal návrh na uznesenie v skrátenej podobe.
Mestské zastupiteľstvo v Košiciach v súlade s platnými zákonmi a všeobecne záväznými predpismi schvaľuje priamy prenájom priestoru na Magnezitárskej ulici pre PROReal invest, s.r.o. podľa predloženého návrhu.

Hlasovanie č. 33: za 40, proti 1, zdržali sa 3.

p. Vargovčák, námestník primátora mesta Košice – Konštatoval, že uznesenie bolo 
schválené

Úplné znenie schváleného uznesenia:
Mestské zastupiteľstvo v Košiciach podľa § 6 ods. 2 písm. b) Štatútu mesta Košice 
a § 9a ods. 9 písm. c) zákona č. 258/2009 Z.z.
 schvaľuje 
priamy prenájom pozemkov na Magnezitárskej ulici pre PROReal invest, s.r.o. 
názov nehnuteľností: pozemky parc. č. 3526/46 o výmere 445 m2 a parc. č. 3526/47 
	                        o výmere 195 m2  spolu o celkovej výmere 640 m2 
k. ú.:	                        Furča
účel:	                        výsadby verejnej izolačnej zelene a následnej správy a údržby 
doba nájmu:	              neurčitá
cena za prenájom:	   6 €/m2/rok, tzn. 3 840 €/rok za celý predmet nájmu
Priamy prenájom predmetnej  nehnuteľnosti je prípadom hodným osobitného zreteľa (§ 9a ods. 9 písm. c) zákona č. 258/2009 Z.z.) z dôvodu, že sa jedná o pozemky pre plánovanú investíciu „Hotel K1 a administratívne centrum na Magnezitárskej ulici v Košiciach“, ktorá si na uvedených pozemkoch vyžaduje výsadbu verejnej izolačnej zelene. 

–––     ––-     ––-

25.  Zrušenie predkupného práva mesta Košice k 11 bytom vo vlastníctve 
       fyzických osôb v bytovom dome na ul. Baltická 18 a zmena uznesenia MZ 
       č. 823 zo dňa 13.5.2009 o odpredaji 11 voľných bytov na ul. Baltická 18 
       formou verejnej dražby

p. Vargovčák, námestník primátora mesta Košice – Materiál je v písomnej podobe, 
otvoril k nemu rozpravu. Nakoľko sa do nej nikto neprihlásil, dal slovo návrhovej komisii. 

p. Boritáš, poslanec MZ – Prečítal návrh na uznesenie v skrátenej podobe.
Mestské zastupiteľstvo v Košiciach podľa § 6 ods. 2 písm. b)  § 29 ods. 1 písm. b), § 39a ods. 3 Štatútu mesta Košice a podľa zákona NR SR č. 182/1993 Z.z. o vlastníctve bytov a nebytových priestorov v znení neskorších zmien 
schvaľuje zrušenie vecného bremena v bytovom dome na ul. Baltická 18 v Košiciach podľa predloženého návrhu, 
mení uznesenie MZ v Košiciach č. 823 v časti schvaľuje podľa predloženého návrhu. 

Hlasovanie č. 34: za 40, proti 1, zdržali sa 4.

p. Vargovčák, námestník primátora mesta Košice – Konštatoval, že uznesenie bolo
	schválené.

Úplné znenie schváleného uznesenia:
Mestské zastupiteľstvo v Košiciach podľa § 6 ods. 2 písm. b)  § 29 ods. 1 písm. b), 
§ 39a ods. 3 Štatútu mesta Košice a podľa zákona NR SR č. 182/1993 Z.z. o vlastníctve bytov a nebytových priestorov v znení neskorších zmien
A. schvaľuje
zrušenie vecného bremena spočívajúceho v zriadení predkupného práva mesta Košice po dobu 5 rokov k bytom č. 5, č. 8, č. 9, č. 10, č. 11, č. 14, č. 15, č. 17, č. 19, č. 21 a  
č. 23 v bytovom dome na ul. Baltická 18 v Košiciach, súpisné č. 2759 na pozemku parcelné č. 3961/5, 3961/6 v k.ú. Jazero.
B. mení
uznesenie MZ v Košiciach č. 823 zo dňa 13.5.2009 v časti schvaľuje nasledovne: 
1.  v bode 2. slová „za vyvolávaciu cenu 32 200 €“ sa nahrádzajú slovami „s najnižším  
 	podaním 29 000 € “
2. v bode 3. slová „za vyvolávaciu cenu 32 200 €“ sa nahrádzajú slovami „s najnižším 
 	podaním 29 000 € “
3. v bode 5. slová „za vyvolávaciu cenu 32 200 €“ sa nahrádzajú slovami „s najnižším 
 	podaním 29 000 € “
4. v bode 6. slová „za vyvolávaciu cenu 32 200 €“ sa nahrádzajú slovami „s najnižším 
 	podaním 29 000 € “
5. v bode 7. slová „za vyvolávaciu cenu 32 200 €“ sa nahrádzajú slovami „s najnižším 
 	podaním 29 000 € “
6. v bode 8. slová „za vyvolávaciu cenu 32 200 €“ sa nahrádzajú slovami „s najnižším 
 	podaním 29 000 € “
7. v bode 9. slová „za vyvolávaciu cenu 34 700 €“ sa nahrádzajú slovami
 „s najnižším  podaním 31 600 € “
8. v bode 10. slová „za vyvolávaciu cenu 32 200 €“ sa nahrádzajú slovami 
 	„s najnižším podaním 29 000 € “
9. v bode 11. slová „za vyvolávaciu cenu 34 700 €“ sa nahrádzajú slovami 
„	s najnižším podaním 31 600 € “.

––-     ––-     ––-
 
27. Zrušenie uznesení MZ č. 50 z III. rokovania MZ zo dňa 28.3.1995 a 4.4.1995
      a  č. 672  z XXII. rokovania MZ zo dňa 28.8.1997

p. Vargovčák, námestník primátora mesta Košice – Materiál je v písomnej podobe, 
otvoril k nemu rozpravu. Nakoľko sa do nej nikto neprihlásil, dal slovo návrhovej komisii. 

p. Boritáš, poslanec MZ – Prečítal návrh na uznesenie v skrátenej podobe.
Mestské zastupiteľstvo  v Košiciach  podľa §  6 ods. 2 písm. b) a § 29 ods. 1 písm. b) Štatútu mesta Košice a podľa zákona NR SR č. 182/1993 Z. z. o vlastníctve bytov a nebytových priestorov v znení neskorších zmien ruší
1. uznesenie MZ č. 50/1995
2. uznesenie MZ č. 672/1997
podľa predloženého návrhu. 

Hlasovanie č. 35: za 44, proti -, zdržali sa 2

p. Vargovčák, námestník primátora mesta Košice – Konštatoval, že uznesenie bolo 
schválené.

Úplné znenie schváleného uznesenia:
Mestské zastupiteľstvo  v Košiciach podľa §  6 ods. 2 písm. b) a § 29 ods. 1 písm. b) Štatútu mesta Košice a podľa zákona NR SR č. 182/1993 Z. z. o vlastníctve bytov a nebytových priestorov v znení neskorších zmien
zrušuje
1. uznesenie MZ č. 50 zo dňa 28.3.1995 a 4.4.1995
2. uznesenie MZ č. 672 zo dňa 28.8.1997.

––-     ––-     ––-

27. Zmena uznesenia MZ č. 874 zo dňa 25.6.2009 o predaji pozemkov v k.ú. 
       Brody formou dobrovoľnej dražby  

p. Vargovčák, námestník primátora mesta Košice – Materiál je v písomnej podobe, 
otvoril k nemu rozpravu. Nakoľko sa do nej nikto neprihlásil, dal slovo návrhovej komisii. 

p. Boritáš, poslanec MZ – Prečítal návrh na uznesenie v skrátenej podobe.
Mestské zastupiteľstvo v Košiciach v súlade s § 6 ods. 2 písm. b) a § 29 ods. 1 písm. b) Štatútu mesta Košice mení  uznesenie mestského zastupiteľstva 
č. 874/2009 v časti schvaľuje  podľa predloženého návrhu.

Hlasovanie č. 36: za 39, proti 1, zdržali sa 6.

p. Vargovčák, námestník primátora mesta Košice – Konštatoval, že uznesenie bolo 
schválené. 

Úplné znenie schváleného uznesenia:
Mestské zastupiteľstvo v Košiciach podľa  § 6 ods. 2 písm. b) a  § 29 ods. 1 písm. b) Štatútu mesta Košice
mení
uznesenie MZ č. 874 zo dňa 25.6.2009 v časti schvaľuje nasledovne: 
slová „za minimálnu kúpnu  cenu 30 500,- €“ sa nahrádzajú slovami „za minimálnu kúpnu  cenu 24 600,- €“.
28. Zrušenie uznesení MZ  č. 1213 zo dňa 26.10.2006, č. 263  zo dňa 27.9.2007,  
      č. 296 zo dňa 25.10.2007,  č. 449 (bodu 2 a 3) zo dňa 24.4.2008,  č. 608 zo dňa 
      11.9.2008,  č. 716 zo dňa 16.12.2008,  č. 765 zo dňa 10.3.2009 a  č. 820 zo dňa 
      13.5.2009

p. Vargovčák, námestník primátora mesta Košice – Materiál je v písomnej podobe, 
otvoril k nemu rozpravu. Nakoľko sa do nej nikto neprihlásil, dal slovo návrhovej komisii.

p. Boritáš, poslanec MZ – Prečítal návrh na uznesenie v skrátenej podobe.
Mestské zastupiteľstvo v Košiciach v súlade s§ 6 ods. 2 písm. b) Štatútu mesta Košice a § 29 ods. 1 písm. b) Štatútu mesta Košice  ruší 8 uznesení Mestského zastupiteľstva v Košiciach podľa predloženého návrhu. 

Hlasovanie č. 37: za 41, proti -, zdržali sa 5.

p. Vargovčák, námestník primátora mesta Košice – Konštatoval, že uznesenie bolo
	schválené.
	
Úplné znenie schváleného uznesenia:
Mestské zastupiteľstvo v Košiciach podľa § 6 ods. 2 písm. b)  a  § 29 ods. 1 písm. b) Štatútu mesta Košice
zrušuje
1.  uznesenie MZ  č. 1213 zo dňa 26.10.2006
2.  uznesenie MZ  č. 263  zo dňa 27.9.2007
3.  uznesenie MZ  č. 296 zo dňa 25.10.2007
4.  uznesenie MZ  č. 449 bodu 2 a 3 zo dňa 24.4.2008
5.  uznesenie MZ č. 608 zo dňa 11.9.2008
6.  uznesenie MZ č. 716 zo dňa 16.12.2008
7.  uznesenie MZ č. 765 zo dňa 10.3.2009
8.  uznesenie MZ č. 820 zo dňa 13.5.2009. 

––-     ––-     ––-

29. Zverenie pozemkov v areáli „letné kúpalisko na Staničnom námestí“ 
do správy MČ Košice – Staré mesto

p. Vargovčák, námestník primátora mesta Košice – Materiál je v písomnej podobe, 
otvoril k nemu rozpravu. Nakoľko sa do nej nikto neprihlásil, dal slovo návrhovej komisii. 

p. Boritáš, poslanec MZ – Prečítal návrh na uznesenie v skrátenej podobe.
Mestské zastupiteľstvo v Košiciach v súlade s platnými zákonmi a všeobecne záväznými predpismi schvaľuje zverenie pozemkov v areáli Letné kúpalisko 
na Staničnom námestí do správy MČ Košice –Staré mesto podľa predloženého návrhu. 

Hlasovanie č. 38: za 45, proti 1, zdržal sa -.

p. Vargovčák, námestník primátora mesta Košice – Konštatoval, že uznesenie bolo
	schválené.

Úplné znenie schváleného uznesenia:
Mestské zastupiteľstvo v Košiciach podľa § 29 ods. 1 písm. l) Štatútu mesta Košice
schvaľuje
zverenie pozemkov v areáli „letné kúpalisko na Staničnom námestí“ do správy Mestskej časti Košice – Staré mesto:
parcela   č. 2632/19 s výmerou 826 m2,  
parcela   č. 2632/21 s výmerou 323 m2, 
parcela   č. 2632/22 s výmerou 87 m2 , 
parcela   č. 2632/23 s výmerou 242 m2 ,
parcela   č. 2010/3 s výmerou 820 m2 , 
parcela   č. 2010/4 s výmerou 672 m2 , 
parcela   č. 2010/5 s výmerou 173 m2 ,
k. ú.:  Stredné mesto
účel zverenia: správa a údržba 
deň zverenia: deň účinnosti zmluvy o zverení nehnuteľného majetku mesta do správy.

––-     ––-     ––-

30. Zverenie nehnuteľností do správy Správe mestskej zelene v Košiciach
      a Mestskej časti Košice – Juh

p. Vargovčák, námestník primátora mesta Košice – Materiál je v písomnej podobe, 
otvoril k nemu rozpravu. Nakoľko sa do nej nikto neprihlásil, dal slovo návrhovej komisii. 

p. Boritáš, poslanec MZ – Prečítal návrh na uznesenie v skrátenej podobe.
Mestské zastupiteľstvo v Košiciach v súlade s platnými zákonmi a všeobecne záväznými predpismi schvaľuje 
1.	zverenie majetku mesta do správy Správe mestskej zelene v Košiciach podľa predloženého návrhu
2.	zverenie majetku mesta do správy MČ Košice – Juh podľa predloženého návrhu

Hlasovanie č. 40: za 46, proti -, zdržal sa -.

Úplné znenie schváleného uznesenia:
Mestské zastupiteľstvo v Košiciach podľa § 29 ods. 1 písm.  l)  Štatútu mesta Košice  
schvaľuje 
1. zverenie majetku mesta Košice do správy  Správe mestskej zelene v Košiciach:
    názov nehnuteľností: pozemky a stavby (príloha č. 1 a 3)
    k. ú.:                           Južné mesto
    LV č.:                         11650
    účel zverenia:             správa a údržba 
    deň zverenia:              dňom účinnosti zmluvy o zverení majetku mesta do správy
2. zverenie majetku mesta do správy MČ Košice – Juh:
     názov nehnuteľností: pozemky  (príloha č. 2)
     k. ú.:                           Južné mesto
     LV č.:                         11650
     účel zverenia:             majetkovoprávne vysporiadanie pozemkov 
     deň zverenia	:      dňom účinnosti zmluvy o zverení majetku mesta do správy
                                                             
––-     ––-     ––-

31. Zámena pozemku v k.ú. Letná  vo vlastníctve mesta Košice za  pozemok v k.ú. 
      Letná vo vlastníctve Kláry Berdákovej

Poznámka:  Materiál pod bodom č 31 bol pri schvaľovaní programu stiahnutý z rokovania.

––-     ––-     ––-

32. Odpredaj pozemkov v k.ú. Kamenné pre Ing. Daniela Böhma 
      a Ing. Róberta Bradovku s manželkou

p. Vargovčák, námestník primátora mesta Košice – Materiál bol v písomnej podobe, 
otvoril k nemu rozpravu. Nakoľko sa nikto neprihlásil, dal slovo návrhovej komisii.

p. Boritáš, poslanec MZ – Prečítal návrh na uznesenie v skrátenej podobe.
Mestské zastupiteľstvo v Košiciach  podľa § 6 ods. 2 písm. b)  a   § 29 ods. 1 písm. b) Štatútu mesta Košice schvaľuje predaj pozemkov v k.ú. Kamenné
1.	pre Ing. Daniela Böhma podľa predloženého návrhu,
2.	pre Ing. Róberta Nradovku s manželkou Vlastu Bradovkovú podľa predloženého návrhu.

Hlasovanie č. 40:  za 41,  proti 1 , zdržali sa 2 .

p. Vargovčák, námestník primátora mesta Košice – Konštatoval, že uznesenie bolo 
	schválené. 

Úplne znenie schváleného uznesenia:
Mestské zastupiteľstvo v Košiciach podľa § 6 ods. 2 písm. b)  a   § 29 ods. 1 písm. b) Štatútu mesta Košice
schvaľuje
predaj pozemkov v k.ú. Kamenné vo vlastníctve mesta Košice:
parc. č. 5361/1 s výmerou 36 m² a č. 5363/9 s výmerou 94 m2 za cenu  15 €/m2 pre Ing. Daniela Böhma 
parc. č. 5361/2 s výmerou 36 m2 a č. 5363/10 s výmerou 86 m2 pre Ing. Róberta Bradovku a manželku Ing. Vlastu Bradovkovú do bezpodielového spoluvlastníctva za cenu 15 €/m2.

––-     ––-     ––-

33. Odpredaj pozemku v k.ú. Košické Hámre  pre JUDr. Martinu Mižikovú    
      a Marcela Ferka do podielového spoluvlastníctva 

p. Vargovčák, námestník primátora mesta Košice – Materiál bol v písomnej podobe, 
otvoril k nemu rozpravu. Nakoľko sa nikto neprihlásil, dal slovo návrhovej komisii.

p. Boritáš, poslanec MZ – Prečítal návrh na uznesenie v skrátenej podobe.
Mestské zastupiteľstvo v Košiciach  podľa § 6 ods. 2 písm. b)  a   § 29 ods. 1 písm. b) Štatútu mesta Košice schvaľuje predaj nehnuteľností pozemku v k.ú. Košické Hámre pre JUDr. Martinu Mižikovú a Marcela Ferka podľa predloženého návrhu. 

Hlasovanie č. 41:  za 39,  proti 1, zdržali sa 3.

p. Vargovčák, námestník primátora mesta Košice – Konštatoval, že uznesenie bolo 
	schválené. 

Úplne znenie schváleného uznesenia:
Mestské zastupiteľstvo v Košiciach podľa § 6 ods. 2. písm. b)  a   § 29 ods. 1 písm. b) Štatútu mesta Košice
schvaľuje
predaj nehnuteľnosti   –  pozemku parc. č. 164 s výmerou 31 m²  v  k. ú. Košické  Hámre vo vlastníctve mesta Košice pre JUDr. Martinu Mižikovú a Marcela Ferka do podielového spoluvlastníctva každý v podiele ½ k celku za cenu 10 €/m².  

––-     ––-     ––-

34. Odpredaj pozemku v k.ú. Košické Hámre  pre Ing. Ondreja Brzáča 
      a Vieru Brzáčovú do bezpodielového spoluvlastníctva

p. Vargovčák, námestník primátora mesta Košice – Materiál bol v písomnej podobe, 
otvoril k nemu rozpravu. Nakoľko sa nikto neprihlásil, dal slovo návrhovej komisii.

p. Boritáš, poslanec MZ – Prečítal návrh na uznesenie v skrátenej podobe.
Mestské zastupiteľstvo v Košiciach  podľa § 6 ods. 2 písm. b)  a   § 29 ods. 1 písm. b) Štatútu mesta Košice schvaľuje predaj nehnuteľnosti pozemku v k.ú. Košické Hámre pre Ing. Ondreja Brzáča a Vieru Brzáčovú podľa predloženého návrhu.

Hlasovanie č. 42:  za 38,  proti 1, zdržali sa  4.

p. Vargovčák, námestník primátora mesta Košice – Konštatoval, že uznesenie bolo 
	schválené. 

Úplne znenie schváleného uznesenia:
Mestské zastupiteľstvo v Košiciach podľa § 6 ods. 2 písm. b)  a   § 29 ods. 1 písm. b) Štatútu mesta Košice
schvaľuje
predaj nehnuteľnosti   –  pozemku časti parc. č. 169/1 s výmerou 830 m²  v  k. ú. Košické  Hámre vo vlastníctve mesta Košice pre Ing. Ondreja Brzáča a Vieru Brzáčovú do bezpodielového spoluvlastníctva za cenu 10 €/m².  

––-     ––-     ––-

35. Odpredaj pozemku v k.ú. Terasa  pre Ing. Ladislava Popoviča 
      a Annu Popovičovú do bezpodielového spoluvlastníctva

p. Vargovčák, námestník primátora mesta Košice – Materiál bol v písomnej podobe, 
otvoril k nemu rozpravu. Nakoľko sa nikto neprihlásil, dal slovo návrhovej komisii.

p. Boritáš, poslanec MZ – Prečítal návrh na uznesenie v skrátenej podobe.
Mestské zastupiteľstvo v Košiciach  podľa § 6 ods. 2 písm. b)  a   § 29 ods. 1 písm. b) Štatútu mesta Košice schvaľuje odpredaj pozemku v k.ú. Terase pre Ing. Ladislava Popoviča a Anna Popovičovú podľa predloženého návrhu. 

Hlasovanie č. 43 :  za 40,  proti  1, zdržali sa  4.

p. Vargovčák, námestník primátora mesta Košice – Konštatoval, že uznesenie bolo 
	schválené. 

Úplne znenie schváleného uznesenia:
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice
schvaľuje
predaj nehnuteľnosti   –  pozemku parc. č. 4699/368 s výmerou 129 m²  v  k. ú.  Terasa vo vlastníctve mesta Košice pre Ing. Ladislava Popoviča a Annu Popovičovú do bezpodielového spoluvlastníctva za cenu 54 €/m².  

––-     ––-     ––-

36. Odpredaj pozemkov v k. ú. Košické Hámre pre MVDr. Julianu Sokolovú

p. Vargovčák, námestník primátora mesta Košice – Materiál bol v písomnej podobe, 
otvoril k nemu rozpravu. Nakoľko sa nikto neprihlásil, dal slovo návrhovej komisii.

p. Boritáš, poslanec MZ – Prečítal návrh na uznesenie v skrátenej podobe.
Mestské zastupiteľstvo v Košiciach  podľa § 6 ods. 2 písm. b)  a   § 29 ods. 1 písm. b) Štatútu mesta Košice schvaľuje odpredaj pozemkov v k.ú. Košické Hámre pre MVDr. Julianu Sokolovú podľa predloženého návrhu.

Hlasovanie č. 44:  za  40,  proti  1, zdržal sa  3.

p. Vargovčák, námestník primátora mesta Košice – Konštatoval, že uznesenie bolo 
	schválené. 

Úplne znenie schváleného uznesenia:
Mestské zastupiteľstvo v Košiciach podľa § 6 ods. 2 písm. b) a  § 29 ods. 1 písm. b) Štatútu mesta Košice  
schvaľuje
predaj   nehnuteľností  –  pozemkov   parc.  č.  234  s  výmerou   29 m2  a   časť   parc.  č. 265/1 (novovytvorená parc. č. 265/17)  s    výmerou 1 205 m2 v k. ú. Košické Hámre vo vlastníctve  mesta  Košice pre MVDr. Julianu Sokolovú za kúpnu cenu 
8 696,- €. 

––-     ––-     ––-

37. Odpredaj pozemku v k.ú. Terasa pre Moniku Opinovú

p. Vargovčák, námestník primátora mesta Košice – Materiál bol v písomnej podobe, 
otvoril k nemu rozpravu. Nakoľko sa nikto neprihlásil, dal slovo návrhovej komisii.

p. Boritáš, poslanec MZ – Prečítal návrh na uznesenie v skrátenej podobe.
Mestské zastupiteľstvo v Košiciach  podľa § 6 ods. 2 písm. b)  a   § 29 ods. 1 písm. b) Štatútu mesta Košice schvaľuje odpredaj pozemku v k.ú. Terasa pre Moniku Opinovú podľa predloženého návrhu.

Hlasovanie č. 45:  za  43,  proti  1, zdržal sa  1.

p. Vargovčák, námestník primátora mesta Košice – Konštatoval, že uznesenie bolo 
	schválené. 

Úplne znenie schváleného uznesenia:
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice
schvaľuje
predaj nehnuteľnosti – pozemku parcely č. 4699/369 s výmerou 114 m²  v  k. ú. Terasa vo vlastníctve mesta Košice pre Moniku Opinovú za cenu 54 €/m².  

––-     ––-     ––-

38. Odpredaj pozemku v k.ú. Terasa pre Jána Fediča

p. Vargovčák, námestník primátora mesta Košice – Materiál bol v písomnej podobe, 
otvoril k nemu rozpravu. 

V rozprave vystúpili:

p. Kočiš, poslanec MZ – Spýtal sa, že ako je možné, že tento občan si pol domu 
postavil na mestskom pozemku a až teraz sa na to prišlo.

p. Šebeňová, vedúca referátu predaja majetku MMK – Dom, ktorý staval p. Fedič, 
staval na pozemku, ktorý mal čiastočne vo svojom vlastníctve a aj na pozemku, ktorý odkúpil od mesta Košice v roku 1996, ale vtedy nebol povolený vklad kúpnej zmluvy v katastri, resp. nebola podaná kúpna zmluva do katastra mesta Košice,  aj keď p. Fedič zaplatil kúpnu cenu. 

p. Vargovčák, námestník primátora mesta Košice - Nakoľko sa do rozpravy už nikto 
neprihlásil, uzavrel ju a dal slovo návrhovej komisii.

p. Boritáš, poslanec MZ – Prečítal návrh na uznesenie v skrátenej podobe.
Mestské zastupiteľstvo v Košiciach  podľa § 6 ods. 2 písm. b)  a   § 29 ods. 1 písm. b) Štatútu mesta Košice schvaľuje predaj nehnuteľností pozemku v k.ú. Terasa pre Jána Fediča a zriadenie vecného bremena podľa predloženého návrhu. 

Hlasovanie č. 46:  za  41,  proti  - , zdržali sa  4.

p. Vargovčák, námestník primátora mesta Košice – Konštatoval, že uznesenie bolo 
	schválené. 

Úplne znenie schváleného uznesenia:
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice
schvaľuje
predaj nehnuteľnosti   –  pozemku časti parcely č. 6981/1 (diel č. 2,4,5) s celkovou výmerou 550 m²  v  k. ú.  Terasa vo vlastníctve mesta Košice pre Jána Fediča za cenu 28 720,- €   a  zriadenie  vecného  bremena  práva   prechodu  a   prejazdu  cez  parcelu  č. 4680/289 v k.ú. Terasa v prospech mesta Košice.  

––-     ––-     ––-
39. Odpredaj pozemku v k. ú. Myslava pre Ing. Máriu Vargovú    

p. Vargovčák, námestník primátora mesta Košice – Materiál bol v písomnej podobe, 
otvoril k nemu rozpravu. 

p. Kočiš, poslanec MZ – Ešte k predošlému bodu taká úvaha.. Ako platil ten občan 
dane, keď to mal, ale nemal majetok zapísaný na liste vlastníctva. Platil daň iba z polovice domu? Odpoveď nežiadal.

p. Vargovčák, námestník primátora mesta Košice – Vzal to ako rečnícku otázku. 
Nakoľko sa do diskusie nikto viac neprihlásil, dal slovo návrhovej  komisii.

p. Boritáš, poslanec MZ – Prečítal návrh na uznesenie v skrátenej podobe.
Mestské zastupiteľstvo v Košiciach  podľa § 6 ods. 2 písm. b)  a   § 29 ods. 1 písm. b) Štatútu mesta Košice schvaľuje odpredaj pozemku v k.ú. Myslava pre Ing. Máriu Vargovú podľa predloženého návrhu.

Hlasovanie č. 47:  za  42,  proti 1, zdržali sa  3 .

p. Vargovčák, námestník primátora mesta Košice – Konštatoval, že uznesenie bolo 
	schválené. 

Úplne znenie schváleného uznesenia:
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice
schvaľuje
predaj  nehnuteľnosti – pozemku parc. č. 1795/1 s výmerou 469 m2  v k. ú. Myslava
vo vlastníctve  mesta  Košice pre Ing. Máriu Vargovú za kúpnu cenu  47,- €/m2.

––-     ––-     ––-

40. Odpredaj pozemku v k. ú. Terasa pre Jána Prochyru a Dušanu Prochyrovú

p. Vargovčák, námestník primátora mesta Košice – Materiál bol v písomnej podobe, 
otvoril k nemu rozpravu. Nakoľko sa nikto neprihlásil, dal slovo návrhovej komisii.

p. Boritáš, poslanec MZ – Prečítal návrh na uznesenie v skrátenej podobe.
Mestské zastupiteľstvo v Košiciach  podľa § 6 ods. 2 písm. b)  a   § 29 ods. 1 písm. b) Štatútu mesta Košice schvaľuje odpredaj pozemkov pre Jana Prochyru a Dušanu Prochyrovú podľa predloženého návrhu.

Hlasovanie č. 48:  za  42,  proti 1 , zdržali sa  3.

p. Vargovčák, námestník primátora mesta Košice – Konštatoval, že uznesenie bolo 
	schválené. 

Úplne znenie schváleného uznesenia:
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice
schvaľuje
  predaj  nehnuteľností – pozemkov v k. ú. Terasa:
- častí parciel č. 4734/23, 4734/24, 4734/25, 4734/26, 4734/27 a 4734/28 s výmerou 
   94 m²,
- časti parc. č. 4729/2 (novovytvorená parc. č. 4729/197) s výmerou 1 m²,
- časti parc. KN-E č. 6670/3 (parc. č. 4734/39) s výmerou 24 m², 
- časti parc. KN-E č. 6670/1 (novovytvorenej parc. č. 4738/13) s výmerou 4 m2,
- časti parc. 4734/38 (novovytvorená parc. č. 4734/40) s výmerou 91 m²,
- častí parciel č. 4734/18, 4734/19, 4734/20, 4734/21 a 4734/22 (novovytvorená parc.      
   č. 4734/43) s výmerou 40 m²,
- častí parciel KN-E č. 6672/2 a 6673/2 (novovytvorená parc. č. 4734/41) s výmerou    
   209 m²
vo vlastníctve mesta Košice pre Jána Prochyru a  Dušanu Prochyrovú do bezpodielového spoluvlastníctva  za cenu 50,- €/m². 

––-     ––-     ––-

41. Odpredaj pozemku v k. ú. Severné mesto pre Slovenský plynárenský 
      priemysel  – distribúciu, a. s. 

p. Vargovčák, námestník primátora mesta Košice – Materiál bol v písomnej podobe, 
otvoril k nemu rozpravu. Nakoľko sa nikto neprihlásil, dal slovo návrhovej komisii.

p. Boritáš, poslanec MZ – Prečítal návrh na uznesenie v skrátenej podobe.
Mestské zastupiteľstvo v Košiciach  podľa § 6 ods. 2 písm. b)  a   § 29 ods. 1 písm. b) Štatútu mesta Košice schvaľuje odpredaj pozemku v k.ú. Severné mesto pre Slovenský plynárenský priemysel – distribúciu, a.s. podľa predloženého návrhu.

Hlasovanie č. 49 :  za  43  proti 1, zdržali sa  3.

p. Vargovčák, námestník primátora mesta Košice – Konštatoval, že uznesenie bolo 
	schválené. 

Úplne znenie schváleného uznesenia:
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice
 schvaľuje
predaj nehnuteľnosti – časti pozemku parc. č. 460/1 (novovytvorenej parc. č. 460/12) s výmerou 30 m2 v k. ú. Severné mesto vo vlastníctve mesta Košice pre Slovenský plynárenský priemysel – distribúciu, a. s. za cenu 105,- €/m2
42. Odpredaj pozemkov  v  k.ú. Terasa pre M FAM, s.r.o.

p. Vargovčák, námestník primátora mesta Košice – Materiál bol v písomnej podobe, 
otvoril k nemu rozpravu. 

V rozprave vystúpili:

p. Kočiš, poslanec MZ – Požiadal o vysvetlenie, že za akým účelom kupuje táto 
spoločnosť predmetný pozemok, keď tam nič nemôže postaviť, okrem vysporiadania schodiska.

p. Šebeňová, vedúca referátu predaja majetku MMK -  Spoločnosť chce 
majetko-právne vysporiadať pozemok, na ktorom stojí schodisko a nesmie zastavať pozemok, ktorý sa nachádza na severnej strane. Nie je povedané, že pozemok, ktorý tvorí verejné priestranstvo nemôže byť v budúcnosti aj predmetom zástavby.

p. Mutafov, poslanec MZ – Faktická poznámka. Doplnil, že firma, ktorú reprezentuje 
p. Moňok, jednu časť budovy bývalého obchodného centra na Luníku I. už rekonštruovala. Ide o druhú časť rekonštrukcie a na jej ukončenie potrebuje vysporiadať aj tento pozemok. 

p. Kočiš, poslanec MZ – Faktická poznámka.  Preto sa prihlásil s touto otázkou, lebo 
v stanovisku ÚHA je uvedené, že táto časť územia zo severnej časti  sa nesmie zastavať, preto mu to nijako raz nejde do hlavy, načo je firme pozemok, ktorý sa nedá zastavať. Prečo ho chce kúpiť, čo tam do budúcna špekuluje. Či si povedal, že časom, keď prídu iný poslanci, aj tak to zastavá.

p. Vargovčák, námestník primátora mesta Košice – Tak toto je asi otázka na vlastníka, nie na mesto.
Nakoľko sa v rozprave už nikto ďalší neprihlásil, dal slovo návrhovej komisii.

p. Boritáš, poslanec MZ – Prečítal návrh na uznesenie v skrátenej podobe.
Mestské zastupiteľstvo v Košiciach  podľa § 6 ods. 2 písm. b)  a   § 29 ods. 1 písm. b) Štatútu mesta Košice schvaľuje predaj pozemkov v k.ú. Terasa  pre 
M FAM, s.r.o. podľa predloženého návrhu.

Hlasovanie č.50 :  za  39,  proti  3 , zdržali sa  6 .

p. Vargovčák, námestník primátora mesta Košice – Konštatoval, že uznesenie bolo 
	schválené. 

Úplne znenie schváleného uznesenia:
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice
schvaľuje
predaj časti pozemku parc. č. 1836/1   (novovytvorená   parc. č.  1836/6) s výmerou   218  m2  a  pozemku parc. č.  1836/3 s  výmerou  394   m2 v  k.ú. Terasa vo vlastníctve mesta Košice pre M FAM, s.r.o. za kúpnu cenu 80,- €/m2.

––-     ––-     ––-

43. Odpredaj pozemku na výstavbu garáže na ulici Šafárikova trieda formou 
      dobrovoľnej dražby

p. Vargovčák, námestník primátora mesta Košice – Materiál bol v písomnej podobe, 
otvoril k nemu rozpravu. Nakoľko sa nikto neprihlásil, dal slovo návrhovej komisii.

p. Boritáš, poslanec MZ – Prečítal návrh na uznesenie v skrátenej podobe.
Mestské zastupiteľstvo v Košiciach  podľa § 6 ods. 2 písm. b)  a   § 29 ods. 1 písm. b) Štatútu mesta Košice schvaľuje predaj nehnuteľnosti pozemku v k.ú. Terasa formou dobrovoľnej dražby podľa predloženého návrhu. 

Hlasovanie č.  51  za  42,  proti  -, zdržali sa  6 .

p. Vargovčák, námestník primátora mesta Košice – Konštatoval, že uznesenie bolo 
	schválené. 

Úplne znenie schváleného uznesenia:
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice
schvaľuje
predaj  nehnuteľnosti – pozemku parc. č. 948/9  s  výmerou  29 m2 v k. ú. Terasa vo vlastníctve  mesta  Košice  formou  dobrovoľnej dražby s najnižším  podaním 
3 000,- €.

––-     ––-     ––-

44. Zmena uznesenia MZ č. 718 zo dňa 16. 12. 2008

p. Vargovčák, námestník primátora mesta Košice – Materiál bol v písomnej podobe, 
otvoril k nemu rozpravu. Nakoľko sa nikto neprihlásil, dal slovo návrhovej komisii.

p. Boritáš, poslanec MZ – Prečítal návrh na uznesenie v skrátenej podobe.
Mestské zastupiteľstvo v Košiciach  podľa § 6 ods. 2 písm. b)  a   § 29 ods. 1 písm. b) Štatútu mesta Košice mení uznesenie MZ v Košiciach č. 718 zo dňa 16.12.2008 podľa predloženého návrhu.

Hlasovanie č. 52:  za  45,  proti  1, zdržali sa  2.

p. Vargovčák, námestník primátora mesta Košice – Konštatoval, že uznesenie bolo 
	schválené. 

Úplne znenie schváleného uznesenia:
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice
mení 
uznesenie MZ  č. 718  zo dňa 16.12.2008 nasledovne:
slová „s výmerou 184 m²“ nahrádza slovami „s výmerou 169 m²“ a slová „za cenu 1 100,- Sk/m²“  nahrádza slovami „za cenu 60,- €/m²“.	

––-     ––-     ––-

45. Rôzne

p. Vargovčák, námestník primátora mesta Košice – Upozornil prítomných, že po 
skončení mestského zastupiteľstva bude valné zhromaždenie spoločnosti Mestské lesy.

p. Krištof,  poslanec MZ – Nie je prítomný predseda komisie JUDr. Melichárek, 
ale ako jeho tajomník upozornil kolegov na povinnosť oznámenia funkcií, zamestnaní a činností, majetkových pomerov podľa ústavného zákona 
č. 357/2004 Z.z. o ochrane verejného záujmu pri výkone funkcií verejných funkcionárov v znení neskorších predpisov k 31.3.2010 za kalendárny rok 2009. Materiál poslanci dostanú v mailovej pošte.

p. Halenár, poslanec MZ – Bolo mu dodatočne vysvetlené že mestská polícia môže 
dávať mestským firmám pokuty, ale Správe komunikácií mesta Košice, ako útvaru, ktorý nemá právnu subjektivitu, je to absolútne zbytočné a nezmysel, s čím súhlasí. Tým sa však mesto dostáva do zvláštnej situácie, kedy podľa vlastného mestského zákona je každý povinný udržiavať čistotu na komunikáciách, napr. na chodníkoch a mestská polícia, ktorá mestský útvar, ktorý je za chodník zodpovedný, upozorní, aby ten chodník dal do poriadku a ten tak neučiní, nič sa neudeje. Ešte raz zdôraznil, že sa nič neudeje. Znamená to, že na jednom z najfrekventovanejších miest v meste, okolo nemocnice s poliklinikou  - Trieda SNP a Ondavská, ešte dva týždne po napadaní snehu, boli neočistené. Možno, že si niekto myslel, že keď je tak blízko nemocnica, keď sa niekomu niečo stane, tak že je to v pohode. Ale to je ďalší dôvod minimálne na zamyslenie, že ako pracujú jednotlivé útvary na magistráte. On to na komisii životného prostredia posunie, lebo malo by sa nájsť nejaké riešenie a nenechávať to v rovine, že budú upozornení a nič viac, lebo je to útvar mesta. Podľa neho je to nesprávne riešenie. 

p. Vargovčák, námestník primátora mesta Košice – Nakoľko sa už nikto do rozpravy
	neprihlásil, uzavrel tento bod.
––-     ––-     ––-

	Program XXXI. rokovania mestského zastupiteľstva sa vyčerpal. Rokovanie mestskej rady je plánované na 16. marca 2010. Na ďalšom rokovaní mestského zastupiteľstva sa stretnú 27.4.2010.
	Námestník primátora mesta Košice MUDr. Marek Vargovčák poďakoval prítomným za aktívnu účasť a vyhlásil XXXI. rokovanie mestského zastupiteľstva za ukončené.

          Ing. Marek Kolárčik						Ing. František  Knapík
riaditeľ Magistrátu mesta Košice					primátor mesta Košice

Zápisnica vyhotovená 8.3.2010
Zapisovateľka: Mária Lapšanská

Overovatelia zápisnice:

Ing. Jozef Filipko		..........................................	Podpísal dňa:	 29.3.2010
Ing. Mária Gamcová	..........................................	Podpísala dňa: 13.4.2010

O b s a h :

1	Úvod, k programu rokovania
3	Informácia o plnení úloh vyplývajúcich z uznesení MZ od XXX. rokovania  
MZ a prehľad o odpredaji nehnuteľného a hnuteľného majetku mesta
4	Informácia primátora mesta o svojej činnosti od XXX. rokovania MZ
5	Správa o činnosti Útvaru hlavného kontrolóra
7	Správa náčelníka Mestskej polície Košice o činnosti MsP Košice
10	Správa o odpovediach na interpelácie a dopyty poslancov mestského zastupiteľstva, ktoré boli prednesené na XXX. rokovaní MZ v Košiciach 
dňa 16. 12. 2009
13	Predloženie žiadosti o poskytnutie finančného príspevku  v rámci programu 02 Zlepšenie energetickej hospodárnosti budov 
14	1. zmena programového rozpočtu mesta na rok 2010
23	Správa o výsledku kontroly hospodárenia s majetkom, majetkovými právami, finančnými prostriedkami, záväzkami, pohľadávkami a kontrola plnenia opatrení z predchádzajúcej kontroly v meste, ktoré je sídlom kraja
33	VZN mesta Košice o erbe a vlajke mestskej časti Košice - Džungľa
33	 Zmena VZN mesta Košice č. 103 o určení výšky príspevku na čiastočnú úhradu nákladov v školách a v školských zariadeniach, ktorých zriaďovateľom 
je Mesto Košice
34	Zmeny a doplnky ÚPN zóna Krásna n. H., lokalita Golianova
36	Zmeny v Radách školy a školských zariadení, ktorých zriaďovateľom je mesto Košice
37	Príprava projektu „Elektronizácia verejnej správy krajského mesta Košice“
39	Príprava projektov „Vybudovanie nového zariadenia sociálnych služieb a Rekonštrukcia ZOS a chránené bývanie na Laboreckej č. 2 v Košiciach“
40	Príprava projektu „Terénna sociálna práca v sociálne znevýhodnených lokalitách v meste Košice“ v rámci  Operačného programu  - Zamestnanosť a sociálna inklúzia
41	Analýza legislatívneho rámca odpadového hospodárstva, Teoretické východiská odpadového hospodárstva pre mesto Košice po roku 2010
- plnenie uznesenia MZ č. 359 bod 3/2007
51	Uznesenia MZ č. 288, 584 - návrh zmien
52	Zmena v orgánoch Fondu zdravia mesta Košice, n.f.
53	Udelenie verejného ocenenia „Čestný občan mesta Košice“
54	Udelenie „Ceny mesta Košice“ pre jednotlivcov a kolektívy pri príležitosti osláv Dňa mesta Košice v roku 2010
55	Zmena uznesenia MZ č. 863 zo dňa 25.6.2009
56	Interpelácie poslancov MZ
58	Dopyty poslancov MZ
61	Priamy prenájom pozemkov v MČ Košice – Džungľa pre Ingeborg Nicol Kavečanskú a Branislava Kubániho
62	Priamy prenájom pozemkov na Magnezitárskej ulici pre PROReal invest, s.r.o.
63	Zrušenie predkupného práva mesta Košice k 11 bytom vo vlastníctve fyzických osôb v bytovom dome na ul. Baltická 18 a zmena uznesenia MZ č. 823zo dňa 13.5.2009 o odpredaji 11 voľných bytov na ul. Baltická 18 formou verejnej dražby
64	Zrušenie uznesení MZ č. 50 z III. rokovania MZ zo dňa 28.3.1995 a 4.4.1995
a  č. 672  z XXII. rokovania MZ zo dňa 28.8.1997
64	Zmena uznesenia MZ č. 874 zo dňa 25.6.2009 o predaji pozemkov v k.ú. Brody formou dobrovoľnej dražby
65	Zrušenie uznesení MZ  č. 1213 zo dňa 26.10.2006, č. 263  zo dňa 27.9.2007,  č. 296 zo dňa 25.10.2007,  č. 449 (bodu 2 a 3) zo dňa 24.4.2008,  č. 608 zo dňa 11.9.2008,  č. 716 zo dňa 16.12.2008,  č. 765 zo dňa 10.3.2009 a  č. 820 zo dňa 13.5.2009
66	Zverenie pozemkov v areáli „letné kúpalisko na Staničnom námestí“ do správy MČ Košice – Staré mesto
66	Zverenie nehnuteľností do správy Správe mestskej zelene v Košiciach
a Mestskej časti Košice – Juh
67	Zámena pozemku v k.ú. Letná vo vlastníctve mesta Košice za pozemok v k.ú. 
	Letná vo vlastníctve Kláry Berdákovej
67	Odpredaj pozemkov v k.ú. Kamenné pre Ing. Daniela Böhma a Ing. Róberta Bradovku s manželkou
68	Odpredaj pozemku v k.ú. Košické Hámre  pre JUDr. Martinu Mižikovú a Marcela Ferka do podielového spoluvlastníctva
69	Odpredaj pozemku v k.ú. Košické Hámre  pre Ing. Ondreja Brzáča  a Vieru Brzáčovú do bezpodielového spoluvlastníctva
69	Odpredaj pozemku v k.ú. Terasa  pre Ing. Ladislava Popoviča a Annu Popovičovú do bezpodielového spoluvlastníctva
70	Odpredaj pozemkov v k. ú. Košické Hámre pre MVDr. Julianu Sokolovú
71	Odpredaj pozemku v k.ú. Terasa pre Moniku Opinovú
71	Odpredaj pozemku v k.ú. Terasa pre Jána Fediča
72	Odpredaj pozemku v k. ú. Myslava pre Ing. Máriu Vargovú    
73	Odpredaj pozemku v k. ú. Terasa pre Jána Prochyru a Dušanu Prochyrovú
74	Odpredaj pozemku v k. ú. Severné mesto pre Slovenský plynárenský priemysel – distribúciu, a. s. 
74	Odpredaj pozemkov  v  k.ú. Terasa pre M FAM, s.r.o.
75	Odpredaj pozemku na výstavbu garáže na ulici Šafárikova trieda formou dobrovoľnej dražby
76	Zmena uznesenia MZ č. 718 zo dňa 16. 12. 2008
76	Rôzne
78	Záver